
Semnele vremurilor 


de părintele Serafim Rose 


În următoarea conferință! a părintelui Serafim, deşi ținută acum aproape douăzeci de ani, găsim 
cuvinte care sunt relevante şi pentru noi cei de azi, care ne aflăm la începutul celui de-al treilea mileniu. 
Deşi o parte din exemplele pe care le dă sunt valabile mai mult pentru vremea lui, în prezent ne 
confruntăm cu situații extreme ale aceloraşi fenomene analizate de el. Ca de obicei, el se pleacă cu 
smerenie în fața Sfintei Scripturi şi a tâlcuirii ei de către Sfinţii Părinți Răsăriteni, astfel că învățătura 
despre vremurile de pe urmă rămâne fără vreo referință temporală precisă, detaşată de modele intelectuale 
şi de prejudecățile acestei lumi. Pe măsura trecerii timpului, viziunea ortodoxă de unde el şi-a primit 
înțelepciunea va deveni din ce în ce mai necesară pentru supraviețuirea duhovnicească a adevăraților 
creştini. 


1 Cuvânt ținut în vara anului 1980, în Redding, California, la Conferința Femeilor Creştin-Ortodoxe ţinută sub 
patronajul Sfântului Gherman. 

De ce să studiem semnele vremurilor? 


Tema acestei conferințe este privegherea pentru semnele vremurilor. În primul rând, 
trebuie să aflăm ce se înțelege prin sintagma „semnele vremurilor”. Expresia vine direct din 
Evanghelie, din cuvintele Mântuitorului, de la Matei 16, 3. Hristos le spune fariseilor şi 
saducheilor care au venit la El următoarele: Faţa cerului știți s-o judecați, adică cum va fi vremea, 
dar semnele vremilor nu puteți? Cu alte cuvinte, El le spune că aceasta nu are nimic de-a face cu 
ştiinţa sau cu cunoaşterea locului nostru în această lume sau altceva de acest gen. Este o 
întrebare religioasă. Studiem semnele vremurilor pentru a reuşi să-L recunoaştem pe Hristos. 

În vremea lui Hristos, fariseii şi saducheii nu cercetau semnele vremurilor pentru a afla 
dacă Hristos venise, dacă Fiul lui Dumnezeu era cumva deja pe pământ. Dar deja erau semne 
pe care ei trebuie să le fi recunoscut. De pildă, în Vechiul Testament, în Cartea lui Daniel, avem 
o profeție despre cele şaptezeci de săptămâni de ani, conform căreia Mesia urma să vină cam la 
490 de ani după Daniel. Acei iudei care îşi citeau Scripturile cu atenţie ştiau cu exactitate ce 
însemna acest lucru şi cam pe la vremea venirii lui Hristos ei ştiau că venise vremea lui Mesia. 

Dar acesta este un semn exterior. Mai important era ca fariseii şi cărturarii să fi prevăzut 
semnele interioare. Dacă inimile lor erau drepte în fața lui Dumnezeu, şi dacă n-ar fi încercat 
doar să împlinească o poruncă exterioară a legii, inimile lor ar fi fost receptive şi L-ar fi 
recunoscut pe Dumnezeu în trup atunci când EI a venit. Dar nu putini iudei au fost aceia care L- 
au recunoscut — Apostoli, Ucenici şi mulți alții. 

Acelaşi pasaj din capitolul 16 de la Matei ne vorbeşte în continuare despre semne. Domnul 
le spune iudeilor: Neam viclean şi desfrânat cere semn şi semn nu se va da lui, decât numai semnul lui 
Iona (v. 4). Evenimentele vechi-testamentare conțin prefigurări ale evenimentelor din Noul 
Testament. Când Iona a stat trei zile în pântecele chitului, aceasta a fost o prefigurare a şederii 
de trei zile a Domnului în mormânt. lar acest semn — semnul lui Iona - li s-a dat oamenilor din 
vremea lui Hristos. 

Domnul le spunea fariseilor şi saducheilor că un neam viclean şi desfrânat caută 
evenimente spectaculoase: foc din cer, izgonirea romanilor, manifestarea îngerilor care alungă 
stăpânirea străină a romanilor şi alte lucruri de acest fel?. Hristos le spune că acest fel de semne 
nu se vor da. Un neam viclean şi desfrânat caută astfel de semne, dar cei curaţi cu inima caută 
ceva mai duhovnicesc. Singurul semn care li se va da este semnul lui Iona. Desigur că nu este 
lucru mic ca un om, care era şi Dumnezeu, să stea trei zile în mormânt. 

Astfel, din cuvintele Mântuitorului, aflăm că nu trebuie să umblăm după semne 
spectaculoase, ci mai degrabă să căutăm semne duhovniceşti, din lăuntrul nostru. De asemenea, 
trebuie să priveghem fiind atenţi la acele lucruri care, după Scriptură, sunt trecătoare. 


Semnele pe care ni le-a dat Hristos 


Noi, creştinii ortodocşi, deja am recunoscut şi acceptat semnele Primei Veniri a lui Hristos. 
Însuşi faptul că suntem creştini ortodocşi înseamnă că am făcut aceasta. Ştim înţelesul acestor 
semne, ca de pildă: semnul lui lona, cei 490 de ani ai lui Daniel şi multe altele pe care Domnul 
le-a împlinit. Dumnezeieştile slujbe ortodoxe sunt pline de proorocii ale Vechiului Testament 


2 Aşteptau un Mesia politic, răzbunător, mai puţin unul în chip de smerenie [n.tr.]. 

care au fost împlinite prin venirea lui Hristos. Le vedem cu toții şi le recunoaştem — toate sunt 
limpezi. Dar acum trebuie să ne uităm după alte feluri de semne, adică semnele Celei de-a Doua 
Veniri a lui Hristos. Întreaga învățătură despre A Doua Venire a lui Hristos şi semnele ce o vor 
preceda sunt arătate în mai multe locuri din Evanghelii, cu deosebire în capitolul 24 al 
Evangheliei după Matei. Sfântul Marcu şi Sfântul Luca au şi ei unele capitole dedicate acestora. 

Capitolul de la Matei ne arată cum Domnul S-a depărtat de Templu şi cum ucenicii au 
venit la El pentru a-l arăta zidurile Templului. Ştim bine că în acele zile Templul era centrul 
cultului. Fiecare iudeu trebuia să vină la Templu cel puțin de sărbătoarea Paştilor, căci numai 
acolo putea fi slujit Dumnezeu cum se cuvine. 

Domnul nostru a privit spre Templu şi le-a spus ucenicilor: Le vedeți pe toate acestea? Adevăr 
vă grăiesc: Nu va rămâne aici piatră pe piatră, care să nu se risipească (Matei 24, 2). A spune unui 
iudeu credincios din acea vreme că tot Templul va fi dărâmat, că nu va mai rămâne nimic din 
el, este ca şi cum i-ai spune că este sfârşitul lumii, deoarece Templul este tocmai locul în care 
Domnul trebuie slujit. Cum vă veți închina Domnului dacă nu este nici un templu? Astfel că 
aceste cuvinte ale Mântuitorului i-au făcut pe ucenici să înceapă să se gândească la sfârşitul 
lumii. Au spus imediat: Spune nouă când vor fi acestea şi care este semnul venirii Tale şi al sfârşitului 
veacului? (v. 3). Cu alte cuvinte, ei deja ştiau că EI va veni din nou şi că această venire e legată de 
sfârşitul lumii. 

Deci Domnul ne dă o întreagă serie de semne care urmează să se petreacă până ce El va 
veni din nou. Înainte de toate, El spune: Vedeţi să nu vă amăgească cineva. Căci mulți vor veni în 
numele Meu, zicând: Eu sunt Hristos, şi pe mulți îi vor amăgi (vv. 4, 5). Adică vor veni mulţi hristoşi 
amăgitori. Acest fenomen a fost remarcat şi în istoria Bisericii: cazul celor ce s-au ridicat 
împotriva lui Hristos, care au pretins a fi Dumnezeu sau Hristos. 

Apoi, în versetul următor, El spune: Şi veți auzi de războaie şi de zvonuri de războaie; luați 
seama să nu vă speriați, căci trebuie să fie toate, dar încă nu este sfârşitul (v. 6). Ştim bine că au fost 
războaie şi zvonuri de războaie încă de la începutul erei creştine, dar despre timpul nostru ce să 
mai zicem? (...) Se va ridica neam peste neam şi împărăție peste împărăție şi va fi foamete şi ciumă şi 
cutremure pe alocuri (v. 7). Din nou războaie, foamete, cutremure... Şi zice: Dar toate acestea sunt 
începutul durerilor (v. 8). 

Apoi vine următorul semn, acela al prigonirilor: Atunci vă vor da pe voi spre asuprire şi vă vor 
ucide şi veți fi urâţi de toate neamurile pentru numele Meu (v. 9). Deci întâi avem pe hristoşii 
amăgitori, apoi războaie, zvonuri de războaie, foamete, prigoniri, iar apoi un semn foarte 
important pentru vremurile în care trăim — răcirea crescândă a dragostei: Iar din pricina înmulțirii 
fărădelegii, iubirea multora se va răci (v. 12). Acesta este cel mai periculos dintre semne, întrucât 
semnul creştinilor, după cum ne spune Sfântul loan Teologul, este dragostea pe care o au unii 
pentru alții. Când această dragoste se răceşte, înseamnă că inclusiv creştinii încep să-şi piardă 
credința creştină. 

Avem apoi un alt semn, în următorul verset din capitolul 24: Şi se va propovădui această 
Evanghelie a împărăției în toată lumea spre mărturie la toate neamurile; şi atunci va veni sfârşitul (v. 
14). Despre acest semn al Evangheliei care este propovăduită la toate neamurile vom vorbi 
acum. Vedem că Evanghelia este tradusă în sute de limbi, la aproape toate neamurile 
pământului, iar Creştinismul ortodox este propovăduit în aproape fiecare ţară a lumii. În Africa 
există misiuni impresionante: în Uganda, Kenya, Tanzania, Congo, de acolo răspândindu-se 
mai departe. 

Apoi dăm de un loc mai dificil: Domnul vorbeşte despre urâciunea pustiirii: Deci, când veți 
vedea urâciunea pustiirii ce s-a zis prin Daniel proorocul stând în locul cel sfânt - cine citeşte să înțeleagă 
(v. 15). Dar nu vom înţelege acest semn decât referindu-ne la alt loc. Este vorba de alt semn. Se 
leagă, desigur, de Templul din Ierusalim şi de un fel de profanare a lui. 

După care, în versetul 21 avem un semn al unei mari strâmtorări: Căci va fi atunci 
strâmtorare mare, cum n-a fost de la începutul lumii până acum şi nici nu va mai fi. Adică va fi 

momentul de suferință cel mai rău şi cel mai dificil din toată istoria lumii. Citiţi cărțile de istorie 
şi veți vedea că au fost multe momente în istorie când a existat multă suferință. Dacă citiți 
despre ceea ce s-a întâmplat cu evreii atunci când Ierusalimul a fost distrus”, veți descoperi că o 
astfel de suferință precum cea de atunci nu are egal în istorie. În alte locuri a fost aproape tot 
atât de multă suferință. Şi totuşi, marea strâmtorare de la sfârşit va fi mult mai teribilă. 
Bineînţeles că va avea loc la scară mondială şi va implica pe toată lumea, nu numai un popor, 
fiind ceva cu caracter impresionant. Se va numi: „o astfel de strâmtorare cum n-a fost de la 
începutul lumii până acum şi nici nu va mai fi”. 

Imediat după aceasta, va începe ceva şi mai înfricoşător. În versetul 29 citim: Iar îndată după 
strâmtorarea acelor zile, soarele se va întuneca şi luna nu va mai da lumina ei, iar stelele vor cădea din cer 
şi puterile cerurilor se vor zgudui. Desigur că un eveniment ca acesta nu a mai fost niciodată şi este 
evident că se referă la vremea sfârşitului lumii, când întreaga creaţie va fi nimicită pentru a fi 
remodelată?. 

În sfârşit, următorul verset: Atunci se va arăta pe cer semnul Fiului Omului (v. 30), adică va 
apărea semnul Crucii pe cer. Şi atunci vor plânge toate neamurile pământului şi vor vedea pe Fiul 
Omului venind pe norii cerului, cu putere şi cu slavă multă. Adică însăşi venirea lui Hristos va fi din 
ceruri, alături de semnul Crucii — şi atunci va fi sfârşitul a toate. 

După ce ne-a spus toate despre semnele sfârşitului, Domnul ne dă o poruncă finală, 
spunând: Privegheați deci, că nu ştiţi în care zi vine Domnul vostru (...) fiți gata, că în ceasul în care nu 
gândiţi Fiul Omului va veni (vv. 42, 44). 

Toate acestea se află în capitolul 24 al Evangheliei după Sfântul Matei. Dar pentru cineva 
căruia Scriptura şi Sfinţii Părinţi nu-i sunt aşa de familiari, tot ce s-a spus mai mult ridică 
probleme decât rezolvă. Trebuie să ştim care este înțelesul tuturor acestor proorocii. Cum 
putem şti că ele se împlinesc sau că s-au împlinit la un moment dat? Şi cum putem evita falsele 
interpretări, mai ales că există atât de mulți hristoşi amăgitori, prooroci falşi, proorocii false, 
interpretări false? Cum putem şti care este adevărata interpretare şi care sunt adevăratele semne 
ale vremurilor? Dacă vă uitaţi în jurul vostru sau dacă vă duceţi la oricare librărie religioasă, 
veți vedea rafturi ce conțin multe cărți şi comentarii ale Apocalipsei, cărți ce conţin interpretări 
ale venirii sfârşitului lumii. Fapt e că mulți creştini, care nu sunt ortodocşi, au o siguranță, o 
presimţire că vremurile în care trăim sunt vremurile de pe urmă, dar ei îşi bazează interpretările 
pe propriile păreri. 


Temeiul înțelegerii semnelor 


Dacă vrem să avem o interpretare autentică a semnelor vremurilor, primul lucru pe care 
trebuie să-l stăpânim este o cunoaştere ortodoxă temeinică. Adică o cunoaştere a Sfintei Scripturi, 
atât a Noului cât şi a Vechiului Testament (dar nu prin constatări ale „bunului simţ”, ci potrivit 
modului prin care Biserica a tâlcuit-o); o cunoaştere a scrierilor Sfinților Părinţi; o cunoaştere a 
istoriei bisericeşti; o cunoaştere a ereziilor şi a erorilor care au atacat adevărata înțelegere a 
dogmelor şi mai ales a semnelor vremurilor din urmă de către Biserică. Dacă nu avem o 
întemeiere pe surse ca acestea, ne vom afla nepregătiți şi tulburaţi. Este exact ceea ce ne spune 
Domnul: „să fim pregătiți, să fim gata”. Dacă nu avem această înțelegere de bază, nu ne vom 
afla pregătiți, drept care vom răstălmăci semnele vremurilor. 


3 La anul 70 [n.tr.]. 

4 Ceea ce vrea să spună părintele Serafim este că lumea, conform autorilor Noului Testament (de ex. I Cor. 3, 12-15), 
va trece printr-un foc curățitor sau lămuritor, care va înnoi din temelii materia şi o parte din oameni, care se vor 
mântui prin mila lui Dumnezeu şi rugăciunile sfinților [n.tr.]. 

Cu câţiva ani în urmă s-a tipărit în limba engleză o carte, devenită rapid un best-seller 
extraordinar la categoria cărți religioase. În America s-a vândut în peste 10 milioane de 
exemplare. Se numeşte The Late Great Planet Earth [Ultima mare planetă Pământ] de Hal Lindsey, 
un protestant de rit evanghelic din Texas. Într-un stil destul de superficial, el oferă un fel de 
interpretare a semnelor vremii. El e convins că vremurile în care trăim sunt cele de pe urmă. El 
crede că peste tot în jurul nostru se împlinesc semnele despre care vorbeşte Domnul. Dacă citiți 
această carte, veţi descoperi că el uzează din când în când de o oarecare înțelegere mai mult sau 
mai puțin ortodoxă, câteodată este total pe dinafară, iar altădată are dreptate doar pe jumătate. 
E ca şi cum s-ar ține de ghicit, deoarece citeşte Scriptura uzând exclusiv de propria înțelegere. 
Nu are nici cele mai elementare cunoştinţe creştin-ortodoxe, nici un cadru referenţial al dreptei 
înțelegeri a Scripturilor şi a Sfinţilor Părinţi. De aceea, lectura acestei cărți nu poate decât să vă 
arunce în tulburare. N-o să ştiţi ce să mai credeți. Vorbeşte, de pildă, despre un millenium 
premergător sfârşitului lumii. Vorbeşte despre răpire, adică momentul în care creştinii se vor 
aduna în ceruri înainte de sfârşitul lumii, de unde vor urmări suferințele oamenilor de jos. 
Vorbeşte despre construirea Templului din Ierusalim ca despre ceva pozitiv, de parcă acest 
lucru ar fi ceva pregătitor pentru venirea lui Hristos. 

Dacă citiți cărți ca acestea (există multe alte cărți asemănătoare; aceasta se întâmplă să fie 
un best-seller deoarece autorul a reuşit să capteze imaginația oamenilor doar la un moment 
dat), iar dacă le luaţi pe toate ca adevăruri, veți vedea că în locul descoperirii lui Hristos — care 
este singurul motiv al demersului nostru de înțelegere a semnelor vremii — vă veți trezi că-l 
primiți pe Antihrist. 

Luaţi de pildă doar problema Templului din lerusalim. Este adevărat că, potrivit dreptelor 
profeţii ortodoxe, Templul va fi reconstruit în Ierusalim. Dacă vă uitaţi la oameni de genul lui 
Hal Lindsay sau chiar la fundamentalişti precum Carl McIntire, veți observa că şi ei vorbesc 
despre construirea Templului, dar ei se referă la el de parcă noi ar trebui să-l construim ca 
pentru întoarcerea lui Hristos, Care vine să domnească asupra lumii timp de o mie de ani. Ei 
vorbesc de fapt despre Antihrist. Conform interpretării protestante, mileniul, înțeles ca o 
domnie specială de o mie de ani la sfârşitul lumii, este de fapt domnia lui Antihrist. De fapt, 
deja au fost oameni care s-au ridicat proclamând împărăţia de o mie de ani ce va continua până 
la ultimul sfârşit al lumii. Ultimul a fost Adolf Hitler. Aceasta se bazează pe aceeaşi idee 
hiliastă, adică interpretarea mileniului într-o manieră seculară. Miile de ani ai Apocalipsei 
reprezintă de fapt viața Bisericii de acum, adică viața Harului; şi oricine trăieşte în el poate 
vedea limpede că, în comparație cu viața exterioară a oamenilor, el este raiul pe pământ. Dar 
acesta nu este sfârşitul. Aceasta este pregătirea noastră pentru adevărata şi veşnica Împărăţie a 
lui Dumnezeu. 

Acum avem disponibile o mulțime de cărți ortodoxe ce ne pot oferi cunoştinţe elementare. 
Cei cu adevărat interesați de studierea semnelor vremii trebuie în primul rând să cunoască bine 
măcar o parte dintre ele, să le citească, să le studieze serios şi să le țină ca pe o hrană de fiecare 
zi. Cele mai bune lecturi nu sunt acelea bazate pe interpretarea cuiva la Apocalipsă, deoarece 
acum, în limba engleză, nu avem nici măcar o tâlcuire a acesteia. Cu voia lui Dumnezeu, se va 
tipări în curând câte ceva5. 

Cele mai bune cărţi sunt lucrările duhovniceşti de căpetenie. În primul rând sunt scrierile 
dogmatice şi diferitele catehisme. Una dintre cele mai bune este lucrarea Sfântului loan 
Damaschin din secolul VII, Despre credința ortodoxă [Dogmatica], care îndeplineşte toate calitățile 
unui catehism. O lucrare mai timpurie este cea a Sfântului Chiril al lerusalimului, Catehezele, 
adică predici pregătite pentru cei ce urmau să se boteze, care parcurge întregul Crez şi expune 
pe larg credinţa Bisericii. Sunt multe astfel de cărți tip catehism, atât în vremurile mai vechi cât 


5 Părintele Serafim şi-a ținut cuvântarea înaintea publicării traducerii Comentariului la Apocalipsă al Arhiepiscopului 
Averchie, publicată mai întâi în The Orthodox Word şi mai târziu în volum separat. 
6 Engl.: textbooks = tratate, expuneri ale credinţei şi moralei ortodoxe [n.tr.]. 

şi în cele mai noi. Mai recente (secolul XIX) sunt catehismele Mitropoliţilor ruşi Platon şi Filaret, 
care sunt mai mici şi mai simple. 

Apoi există un alt fel de cărți: tâlcuirile la Sfintele Scripturi. În limba engleză nu avem 
multe de felul acesta”, dar avem unele dintre comentariile Sfântului loan Gură de Aur. Acest 
sector nu este aşa de dezvoltat în limba engleză, dar sunt multe cărți în limba rusă pe care încă 
nu le avem în engleză, precum unele comentarii mai recente ale Scripturii, chiar ale Apocalipsei. 
Cărțile Arhiepiscopului Averchie sunt foarte bune, dar ele abia au început să fie traduse în 
engleză. Cu voia lui Dumnezeu, vor fi tipărite în curând&. 

După care, pe lângă aceste două tipuri de cărți — catehismul de bază şi comentariile la 
Scriptură — mai sunt cărțile ortodoxe despre viața duhovnicească: Lavsaiconul (ce conţine relatări 
despre viețile monahilor din Egipt şi lupta lor duhovnicească), Dialogurile Sfântului Grigorie al 
Romei, Vieţile Sfinților, Scara Sfântului loan, Omiliile Sfântului Macarie cel Mare, cărțile Sfântului 
loan Casian, Filocalia, Războiul nevăzut şi Viața în Hristos de Sfântul loan din Kronstadt. Aceste 
cărți pot pune bazele unei vieți duhovniceşti autentic ortodoxe, vorbindu-ne despre lupta 
duhovnicească, despre cum să ne dăm seama de amăgirile diavolilor, cum să nu cădem în 
deznădejde etc. Toate ne oferă o temelie prin care putem înţelege semnele vremurilor. 

Apoi avem lucrări ale unor autori mai noi, care se înscriu în acelaşi duh patristic al 
Sfinților Părinți din vechime. Exemplele principale sunt cei doi mari scriitori ai Rusiei secolului 
XIX - Episcopul Teofan Zăvorâtul şi Episcopul Ignatie Briancianinov?, ale căror cărți au început 
deja să apară în engleză. Cartea Episcopului Ignatie, Arena!0, şi diferitele articole ale Episcopului 
Teofan se află deja traduse în engleză. Aceşti autori au o importanţă covârşitoare, deoarece 
reuşesc să transmită învățătura patristică până în vremurile noastre. Ei au rezolvat deja multe 
chestiuni legate de modul de înțelegere al Sfinţilor Părinţi. De exemplu, noul număr al revistei 
Orthodox Word conţine un text întreg; din Sfântul Ignatie referitor la vămile văzduhului, vămi 
prin care sufletul va trece după moarte. Câteodată, citindu-i pe Sfinţii Părinţi, e posibil să ne 
punem întrebări asupra unor subiecte pe care nu ştim cum să le înțelegem, neştiind de fapt ceea 
ce Sfinții Părinți vor să spună, drept care aceşti părinți mai noi explică aceste textel!. 

Există apoi istorii ale Bisericii care vorbesc despre modurile descoperirii lui Dumnezeu 
către oameni şi cum lucrează Dumnezeu cu aceştia. Lectura istoriilor vechi-testamentare este 
foarte instructivă, deoarece evenimente asemănătoare au loc şi în Biserica Noului Testament. 
Avem de pildă Istoria bisericească a lui Eusebiu, sub formă de carte de buzunar, care continuă 
istoria biblică de-a lungul a trei secole; ea a fost scrisă de pe poziție ortodoxă!?. Este foarte 
important să vedem ce anume au considerat primii scriitori bisericeşti că este important în 
istoria Bisericii, Mucenicii, Apostolii şi aşa mai departe. Aşadar, toate aceste scrieri diverse, 
catehismele, comentariile la Scriptură, cărțile despre viața duhovnicească, cărțile mai recente ale 
părinților, ce se înscriu în acelaşi duh, şi istoriile bisericeşti, ne oferă o cunoaştere creştină de 
bază. Înainte să ne scufundăm în lectura cărților despre semnele vremurilor, încercând să le 
descifrăm sensurile, trebuie să ne însuşim din toate aceste tipuri de cărți cunoştinţele de bază. 
Toate ne pregătesc pentru a înțelege câte ceva despre semnele vremurilor. De îndată ce am 
început să ne pregătim astfel, nu trebuie să vedem demersul nostru ca pe o simplă însuşire de 
cunoştinţe, doar ca hrană pentru minte din care să repetăm anumite fraze pentru a obține 
interpretarea exactă a unui verset biblic, sau altceva de acest gen. 


7 De la moartea părintelui Serafim încoace s-au publicat unele comentarii ortodoxe la Scriptură, ca cele ale Sfinților 
Chiril al Alexandriei şi Teofilact al Bulgariei. 

8 Pe lângă traducerea întregului Comentariu la Apocalipsă al Arhiepiscopului Averchie, părintele Serafim a tradus şi 
unele bucăţi din Comentariu la Evanghelii şi Epistole. 

? Canonizaţi mai târziu de Biserica din Rusia. 

10 Tradusă în limba română sub titlul Ofrandă monahilor [n.tr.]. 

11 Pentru cei mai pretenţioşi, precizăm că lista părintelui nu cuprinde chiar toți autorii pe care el i-ar fi recomandat 
cititorilor. Celelalte cărți şi eseuri ale sale fac referire şi la alți autori sau opere pe care el le iubea sau recomanda 
n.tr.]. 

5 mbiu de Cezareea a trăit în secolul IV. 

Discernământul duhovnicesc: 


Cel mai important lucru pe care cineva îl poate dobândi în urma îndeletnicirii cu asemenea 
tip de literatură este virtutea numită discernământ. Atunci când avem în față două fenomene 
care par să fie exact la fel sau întrucâtva similare, virtutea discernământului ne îngăduie să 
vedem care dintre ele este adevărat şi care este fals: care adică dintre ele are duhul lui Hristos şi 
care duhul lui Antihrist. 

Însăşi firea lui Antihrist, cel ce voieşte a fi ultimul mare conducător al lumii şi ultimul 
duşman al lui Hristos, este de a fi anti-Hrist — iar anti nu înseamnă numai împotrivă ci şi imitație a 
cuiva, în locul cuiva. Antihristul, după cum spun toți Sfinții Părinţi în scrierile lor despre el, va fi 
cineva care Îl va imita pe Hristos, care adică va încerca să-i amăgească pe oameni arătându-se 
pe sine ca fiind Hristos revenit pe pământ. De aceea, dacă cineva are vreo concepție neclară 
despre Creştinism, sau citeşte Scripturile în „lumina” propriilor sale opinii (iar opiniile proprii 
nu pot veni decât din văzduh, care văzduh numai creştin nu este acum!4), atunci acesta va 
ajunge la concluzii deosebit de anti-creştine. Văzând figura lui Antihrist, acesta va fi amăgit să 
creadă că el este Hristos. 

Putem da câteva exemple ale modului prin care virtutea discernământului ne poate ajuta 
să înțelegem unele fenomene destul de complicate. Un astfel de fenomen este Mişcarea 
Harismatică!5. În Indiana există un preot grec, Eusebiu Stefanos, care răspândeşte această 
mişcare în Biserica Ortodoxă. Are un număr destul de mare de adepţi şi de simpatizanți. A fost 
chiar şi în Grecia şi se va duce în curând din nou acolo, unde unii oameni sunt destul de 
impresionați de el. 

Se poate vedea că o parte din succesul său se datorează faptului că el provine dintr-o 
atmosferă bisericească ortodoxă în care oameni, botezați ortodocşi, merg la biserică, primesc 
Tainele şi iau totul de-a gata. Deoarece devine o chestiune de obicei, ei nu înțeleg că întregul 
sens al Bisericii este acela de a-L avea pe Hristos în inimă, ci „trec”, în schimb, prin toată viața 
Bisericii Ortodoxe fără ca inima să le fie mişcată. În acest mod putem ajunge păgâni. De fapt, ei 
sunt mai responsabili decât păgânii. Păgânii n-au auzit niciodată de Hristos, în timp ce 
persoana ce se numeşte pe sine ortodoxă şi care nu ştie ce este viața duhovnicească, pur şi 
simplu nu s-a îndreptat încă spre Hristos. 

Acesta este tipul de atmosferă din care provine părintele Eusebiu. Dându-şi seama că 
aceasta nu înseamnă decât moarte duhovnicească — şi nu este mai puțin adevărat că mare parte 
din ceea ce există în Biserica Ortodoxă este mort duhovniceşte — el vrea s-o facă să reînvie. Dar 
necazul e acela că chiar el aparține aceluiaşi duh. De fapt, puteți vedea singuri că el rareori 
citeşte cărțile ortodoxe de bază. Alege una sau două dintre cele care i se par lui că sunt 
conforme cu punctul său de vedere, dar el nu are o întemeiere solidă pe izvoarele ortodoxe. Nu 
crede că acestea reprezintă cele mai importante lecturi. 

Dacă luaţi aminte bine la ceea ce spune el, precum şi alții din aceeaşi mişcare harismatică — 
iar cartea noastră [Ortodoxia şi Religia viitorului] intră în detalii la acest subiect — veţi vedea că 
ceea ce ei numesc renaştere spirituală sau viață duhovnicească este de fapt ceea ce părinți mai 


13 Numit în literatura duhovnicească şi darul deosebirii duhurilor [n.tr.]. 

14 Văzduhul este considerat de Sfântul Apostol Pavel ca fiind locul prin excelenţă al puterilor întunericului (cf. Efes. 
6, 12). O întreagă literatură duhovnicească dă mărturie despre aceasta. Adică demonilor le repugnă atât cerul — 
locaşul lui Dumnezeu, cât şi pământul - viața oamenilor. Părintele Serafim afirmă că acest văzduh poate constitui o 
sursă de „inspiraţie” inconştientă pentru cei cu păreri proprii, acest văzduh care pare bine racordat la „vânturile” 
de gândire contemporane [n.tr.]. 

15 Despre Mişcarea Harismatică părintele Serafim a vorbit pe larg în Ortodoxia şi religia viitorului. Aceasta nu este 
propriu-zis o mişcare întemeiată de cineva anume, ci un fel de încercare de „renaştere” a Evangheliei prin Duhul 
Sfânt proliferată în special de predicatorii protestanți ai anilor '70-'80, extinsă puțin şi în Ortodoxie. Reverberaţii ale 
acestei Mişcări se resimt şi în romano-catolicism care, prin diverse mijloace — nenumărate cărți, organizații, 
simpozioane, asociații harismatice, misionare sau culturale — încearcă să reînvie viața întru Duhul Sfânt prin 
diferite acțiuni. Mileniul III a fost proclamat mileniul Duhului Sfânt, iar anul 2000 anul jubileu al Duhului [n.tr.]. 

recenți, precum Episcopul Ignatie Briancianinov, au descris foarte clar ca înşelare, adică un fel de 
înfierbântare a sângelui care-l înfăţişează pe cel înşelat ca pe cineva duhovnicesc când de fapt el 
nici n-a gustat din realitatea duhovnicească. Este în afara adevăratei viețuiri creştine, aşa cum 
este ea reflectată în aceste cărți de bază, precum este departe cerul de pământ. 

Pe lângă celelalte detalii legate de modul în care se roagă şi tipul de fenomene ce se 
manifestă la slujbele lor, puteți vedea limpede că ideea de bază pe care se sprijină părintele 
Eusebiu împreună cu aceşti harismatici este una falsă. Am primit ieri un număr al revistei 
părintelui Eusebiu - Logos. El vorbeşte acolo despre o mare revărsare a Duhului Sfânt din 
vremurile de pe urmă, cu rol pregătitor pentru venirea lui Hristos. Se crede că toți creştinii 
trebuie să se înnoiască, să primească Duhul Sfânt, să vorbească în limbi. Aceasta pregăteşte 
venirea lui Hristos, şi, prin urmare, înainte de venirea lui Hristos, va exista o puternică erupție 
spirituală. 

Dacă citiți cu atenție Scripturile, fără a vă impune prejudecăţi, chiar şi fără a utiliza 
comentarii patristice, veți vedea că nicăieri nu se vorbeşte despre o revărsare spirituală de la 
sfârşitul lumii. Însuşi Hristos ne spune contrariul. El ne dă învățături despre cum să ne rugăm, 
despre necesitatea credinței, despre faptul că nu trebuie să ne smintim etc. El ne dă pilda femeii 
care se duce la judecător implorându-l pe acesta să mijlocească pentru pricina ei, spunându-ne 
că trebuie să ne rugăm într-un mod asemănător, să continuăm să ne rugăm până ce Dumnezeu 
ne va asculta şi ne va da ceea ce ne trebuie. Avem aici un exemplu temeinic despre rugăciune. 
După care zice: Dar (adică: deşi v-am dat această învăţătură şi acesta este felul în care trebuie 
să vă rugați), Fiul Omului, când va veni, va găsi, oare, credință pe pământ? Cu alte cuvinte, deşi v- 
am dat toate acestea, se pare că nu vor mai rămâne creştini la sfârşitul lumii. Va găsi El oare 
credință pe pământ? înseamnă că nu va mai găsi aproape pe nimeni, că nu va mai rămâne nimeni. 
La sfârşitul lumii nu vor fi mulțimi de oameni rugători, plini de inspiraţie şi de Duhul Sfânt. 
Toţi Sfinţii Părinţi care vorbesc despre acest subiect au în vedere marea strâmtorare de la sfârşit, 
spunând că toți creştinii autentici vor fi ascunși privirilor lumii, nefăcându-şi simțită prezența. 
Cei care vor fi mai vizibili lumii nu vor fi creştini adevărați. 

Astăzi asistăm la puternice renaşteri harismatice la Universitatea Notre Dame, iar în 
Ierusalim are loc anual o conferință despre Duhul Sfânt!6. Şaizeci-şaptezeci de mii de oameni se 
adună la un loc şi se roagă, îşi ridică mâinile şi vorbesc în limbi. Arată de parcă s-ar fi întors 
vremea Apostolilor, dar dacă ne uităm la ce se-ntâmplă de fapt acolo, veți vedea că nu este un 
duh care ar trebui să fie, ci altul, diferit. 

De aceea, cuvintele părintelui Eusebiu despre Sfântul Simeon Noul Teolog legate de 
modul în care trebuie să Îl cunoaştem pe Duhul Sfânt şi cum să-L primim în mod conştient nu 
sunt greşite, reprezintă o învățătură adevărată, dar dacă ai un duh greşit, acea învăţătură nu se 
potriveşte. lar acesta nu este duhul cel drept. Sunt multe semne care evidenţiază faptul că este 
un duh străin şi nu Duhul lui Dumnezeu. 

Aici avem un caz în care, dacă aveți un discernământ ajutat de cunoştinţele creştine de 
bază, puteți privi la un fenomen care pretinde a fi apostolic şi întocmai cu vremurile Bisericii 
primare, pregătită pentru A Doua Venire a lui Hristos, dar, dacă priviți cu atenţie, veți vedea că 
nu este acelaşi lucru, ci chiar mai rău. Este exact ca în cazul celor ce vor să construiască Templul 
lui Hristos. Ei îl construiesc pentru Antihrist, şi deci este cu desăvârşire potrivnic. 

Din nou puteți vedea cum discernământul ne îngăduie să apreciem alte fenomene 
neidentice cu fenomenele ortodoxe, care sunt lucruri noi. Când vă uitaţi la ele, vă mirați de cum 
ar putea fi acestea. Este o atitudine obişnuită modelor intelectuale: circulă ceva printre oameni, 
toată lumea pune mâna pe acel ceva deoarece vremurile s-au copt pentru aceasta (...), iar apoi 
toată lumea începe să vorbească despre el şi astfel devine moda timpului. Nimeni nu ştie exact 


16 De la moartea părintelui Serafim şi până astăzi, adunările, conferințele, lucrările etc. care au ca subiect Duhul 
Sfânt s-au înmulțit vertiginos, în special în lumea romano-catolică şi protestantă. În acest duh se doreşte chiar şi o 
unire între religii şi confesiuni creştine [n.tr.]. 

cum; doar că toți erau gata pentru aceasta, şi, deodată, cineva îl remarcă, iar chestia începe să 
circule peste tot. 


Răsturnarea principiului egalităţii creştine 


Circulă acum o idee care pune stăpânire pe mulți oameni: aşa-numita idee a emancipării 
femeii!7. Această idee a luat forma preoteselor din Biserica Anglicană, dar şi în Biserica Catolică, 
care se află în pregătiri. 

Desigur că dacă priviţi cu seriozitate aceste lucruri, aşezându-vă undeva şi căzând pe 
gânduri, şi mai ales dacă veți citi ceea ce spune Apostolul Pavel despre femei, toate problemele 
se vor risipi. E foarte clar că aceasta e tot un fel de idee nebunească din cele noi. Dar este la fel de 
interesant să privim mult mai profund la ea şi să vedem de unde vine, cum a fost cu putință o 
asemenea idee, care este natura ei şi ce se află în spatele ei, căci dacă veți pricepe meşteşugul 
diavolului, veți fi puțin mai bine pregătiți pentru a lupta împotriva lui. 

Ideea emancipării femeii îşi are începutul acum mai bine de două sute de ani. Desigur, 
putem merge mai departe, la înaintaşii lui Karl Marx, la primii socialişti, totuşi prezența ei 
concretă datează de acum aproximativ două sute de ani. Socialiştii vorbeau despre o eră nouă, 
utopică, care se va instaura atunci când toate distincţiile de clasă, rasă, religie ş.a.m.d. vor fi 
abolite. Va fi o societate nouă, măreaţă, spun ei, când toți oamenii vor fi egali. Bineînţeles că 
această idee s-a întemeiat inițial pe Creştinism, apoi i-a stat împotrivă, ţintind în cele din urmă 
la răsturnarea lui!8. 

Un filosof chinez de la sfârşitul secolului XIX a reuşit, pe cât s-a putut, să ducă această 
filosofie la o concluzie logică. Numele lui este K'ang Yu-Wei (1858-1927). Nu prezintă un interes 
deosebit, doar că el întrupează această filosofie a epocii, acest spirit al vremurilor. El a fost de 
fapt unul dintre precursorii lui Mao Tse-Dung şi a preluării puterii de către comunişti. El şi-a 
întemeiat ideile nu numai pe un Creştinism răsturnat, preluat de la liberalii şi protestanții din 
Vest, dar şi pe idei budiste. El a venit cu ideea unei utopii prognozată a lua ființă, cred eu, în 
secolul XXI, conform profeţiilor. În această utopie, toate treptele societăţii, toate diferențele 
religioase şi toate celelalte tipuri de diferenţe care pot afecta relațiile sociale vor fi abolite. Toată 
lumea va dormi în dormitoare comune şi va mânca în săli comune. Uzând de ideile budiste, el a 
mers mai departe. Afirma că toate distincţiile dintre sexe vor fi abolite!?. Având o lume unită, 
nu mai avem nici un motiv să ne oprim aici — tendința trebuie să meargă mai departe. Trebuie 
să aibă loc şi o înlăturare a distincţiilor dintre om şi animale. Animalele vor intra şi ele în 
această împărăție şi, dacă tot aveţi animale... Ştim de asemenea că budiştii au un mare respect 
pentru plante şi animale; de aceea, întreaga împărăție va trebuie să intre în acest paradis, chiar 
împreună cu lumea neînsuflețită. Astfel, la sfârşitul lumii, va fi o utopie absolută ce va cuprinde 
toate felurile de ființe care s-au amestecat în oarecare fel una cu alta, iar toată lumea va fi 
absolut egală. 


17 Mişcarea de eliberare a femeilor din America are — după cum spune şi părintele Serafim - rădăcini adânci care 
ajung până la începutul secolului XIX, acestea dând oarecare rod în primul sfert al secolului XX, luând amploare 
după anii '50, o dată cu industrializarea, progresul economic, cultural etc., fenomene ce au stârnit în special 
interesul femeii de pe continentul american şi, la un nivel mai mic, a celei din toată lumea, în general. Aceasta 
[femeia], pătrunsă de tradiţiile bigote protestante de nuanţă iudaică, fusese până atunci obişnuită — mai mult sau 
mai puţin de bărbat — să se ocupe mai mult cu treburile de ordin casnic, celelalte meserii sau funcții fiind 
considerate incompatibile cu condiţia ei. Cât de departe a mers eliberarea femeii se poate vedea şi astăzi [n.tr.]. 

18 Aceste filosofii socialiste, iluministe sau de altă natură au fost o replică la totalitarismul romano-catolic, 
centralist, ele provenind în general din tradiţiile protestante [n.tr.]. 

19 La un oarecare nivel moral această dorință-prezicere se pare că s-a împlinit [şi] în zilele noastre [n.tr]. 

20 Vezi nota precedentă. La aceasta a contribuit darwinismul, care ignoră înalta demnitate dată omului de 
Dumnezeu, echivalând-o cu cea a dobitoacelor necuvântătoare, respectiv singurătatea omului din marile oraşe, 
care uneori îşi găseşte în animal un prieten mai bun decât omul. Părintele Serafim relevă totuşi [şi] alte aspecte 
negative ale acestei tovărăşii [n.tr]. 

Bineînţeles că, citind despre toate acestea, veți spune că omul trebuie să fi fost nebun. Dar 
dacă priviți mai în adâncime, veți vedea că viziunea lui provine dintr-o dorință adâncă de a 
avea un fel de fericire pământească. Cu toate acestea, e clar că nici o filosofie păgână nu poate 
oferi fericirea; nici o filosofie omenească nu poate da fericirea. Numai Creştinismul dă speranță 
pentru o Împărăție care nu este din această lume. Ideea găsirii unei împărății desăvârşite vine 
din Creştinism, dar, întrucât primii socialişti nu au crezut în cealaltă lume sau în Dumnezeu, au 
ajuns să viseze o realizare pe pământ a acestei împărății. lată cum se înfăţişează comunismul. 

Sigur că, atunci când ideea este pusă în aplicare, se poate vedea limpede ce se întâmplă. 
Aveţi experimentul Revoluţiei Franceze, care în aparență a avut idei pozitive — libertate, 
egalitate, fraternitate?! — sau a Revoluției Bolşevice sau a altor revoluţii comuniste din vremurile 
mai noi. Ultima dintre ele e cea din Cambodgia, o mică țară săracă, care timp de trei ani a suferit 
un comunism absolut, unde cel puţin o pătrime din populația sa a fost exterminată din cauză că 
nu se „potrivea” sistemului. Toţi cei care aveau ceva mai mult decât studii medii trebuiau 
eliminaţi, cei care aveau păreri proprii ş.a.m.d. Acum regimul a fost răsturnat de oameni care 
sunt ceva mai puțin cruzi, dar nu avem cine ştie ce motive de bucurie. 

Aceasta ne arată că odată ce încerci să pui în lucrare aceste idei, nu obţii un paradis pe 
pământ, ci dimpotrivă, ceva ce seamănă mai mult a iad pe pământ. Dar şi întregul experiment 
din ultimii şaizeci de ani din Rusia a fost o dovadă concludentă că nu poate exista un paradis pe 
pământ decât în Biserica lui Hristos prin suferințe şi prigoniri??. Domnul nostru a proorocit că 
vom primi înapoi însutit ceea ce dăm, încă din această viață, dar numai cu suferinţe şi prigoniri. 
Cei ce doresc să aibă această fericire pe pământ fără suferinţe şi prigoniri, şi chiar fără a crede 
măcar în Dumnezeu, aduc iadul pe pământ. 


Interesul „creştin” față de OZN-uri 


Un al doilea exemplu de fenomen nou, despre care la prima vedere nu prea ştim ce să 
spunem, este cunoscutul fenomen al OZN-urilor sau al farfuriilor zburătoare. 

Există un anume protestant de rit evanghelic, mai-sus-pomenitul Carl McIntire, o persoană 
foarte strictă şi cinstită, care se întemeiază masiv pe Scriptură. El are o emisiune radio - Reforma 
Secolului XX - şi un ziar. El vrea să pară foarte drept - trebuie să ne despărțim de toți apostaţii - 
iar ideile lui sunt foarte atrăgătoare. Este anti-comunist. Pe Billy Graham îl numeşte apostat, 
împreună cu toți cei care se depărtează de linia strictă a ceea ce el crede că este drept. Din acest 
punct de vedere este foarte strict şi totuşi în filosofia lui se găsesc lucruri dintre cele mai 
ciudate. De pildă, s-a apucat să construiască în Florida Templul din lerusalim. Are un model al 
Templului şi vrea să-l construiască pentru a rivaliza astfel cu Disneyworld. Oamenii vin şi 
plătesc pentru a vedea marele Templu ce urmează a se construi pentru ca Hristos să vină pe 
pământ. Se presupune că acest demers va fi o bună ocazie de a da mărturie pentru Creştinism. 

El şi-a făcut o pasiune şi pentru farfuriile zburătoare. În fiecare număr al ziarului său se 
găseşte o coloană numită „Coloana OZN”, unde se vorbeşte, spre mirarea multora, despre toate 
lucrurile pozitive şi minunăţiile pe care le fac aceste farfurii zburătoare. Ei țin conferinţe şi fac 
filme despre ele. 

Recent au apărut mai multe cărți protestante despre OZN-uri, care arată destul de limpede 
că ele sunt demoni. Persoana care scrie coloana din ziar s-a enervat tare pe aceste afirmații, 
spunând că, deşi unii afirmă că aceste ființe sunt demoni, acest lucru nu se poate dovedi cu 
certitudine. El zice că este posibil ca doar câteva dintre ele să fie demoni, dar că cele mai multe 


21 Este interesant că această deviză apare şi în Învățătura de Credinţă Creştin-Ortodoxă (Catehism, Ediţia 
Arhiepiscopiei Vadului, Feleacului şi Clujului, Cluj, 1993, partea a III-a, întrebarea 228, p. 404). [n.tr.]. 

22 Mc. 10, 30. 

nu sunt demoni. El citează un caz recent în care o familie din Vestul Mijlociu a văzut o farfurie 
zburătoare. Farfuria a coborât, a aterizat, iar familia a văzut că în interior se aflau câțiva omuleți 
- de obicei aceştia au un metru, un metru şi ceva înălțime — care au cântat „Aliluia”. S-au oprit, 
au privit în jur, după care au zburat. Presupun că n-au mai vorbit cu ei. Acest eveniment a pus 
familia pe gânduri; au cugetat la „Aliluia”, au început să se gândească la Creştinism, s-au uitat 
prin Biblii, iar în cele din urmă au ajuns la o biserică fundamentalistă, unde s-au convertit la 
Creştinism. Deci, spune el, aceste ființe trebuie să fie un fel de oameni care ajută la punerea în 
aplicare a planului lui Dumnezeu de a face o lume creştină, fiindcă ei au spus „Aliluia”. 

Dacă-l citiți pe Episcopul Ignatie Briancianinov, veți cunoaşte toate înşelările de care sunt 
capabili demonii: demonii „se roagă” pentru voi, demonii fac minuni, ei creează cele mai 
minunate fenomene, aduc oamenii la biserică, fac ceea ce vreți atâta timp cât vă ţin în această 
înşelare. lar când vine vremea, vă fac să muşcați din momeala lor. Astfel că aceşti oameni, care 
au fost convertiți la un fel de Creştinism de către aşa-zisele ființe din afara spațiului, aşteaptă ca 
ele să vină din nou; iar data viitoare, mesajul lor trebuie să aibă de-a face cu Hristos, Cel ce Se 
întoarce în curând pe pământ, sau ceva de genul acesta. Este limpede că aici e numai lucrarea 
demonilor. Şi totul este real. Câteodată este implicată doar imaginația, dar când este real, acest 
gen de întâmplări provine sigur de la demoni. 

Este ceva elementar. Dacă citiți indiferent ce text al primilor Părinţi, oricare dintre Vieţile 
Sfinților sau Lavsaiconul, veţi găsi multe cazuri în care deodată apar anumite ființe. Astăzi ele 
apar în nave spaţiale, întrucât acesta este modul prin care demonii s-au adaptat la oamenii 
vremurilor; dar dacă veţi înțelege cum lucrează înşelarea duhovnicească şi ce fel de meşteşugiri 
are diavolul, atunci nu veţi mai avea probleme în înţelegerea fenomenului farfuriilor 
zburătoare. Şi totuşi persoana care scrie coloana OZN este un creştin fundamentalist foarte 
strict. Ceea ce caută el de fapt sunt noi revelații de la ființe din afara spațiului”. 


Trebuie să avem o viziune ortodoxă asupra lumii 


Haideţi să repetăm primul punct: priveghem asupra semnelor vremii pentru a-L 
recunoaşte pe Hristos în momentul venirii Sale, din pricină că au fost mulți hristoşi mincinoşi, 
mai mulți vor veni, iar la sfârşitul efectiv al lumii va veni cineva numit Antihrist. Antihristul îi 
va aduna?” pe toți cei care au fost înşelați să gândească despre el că este Hristos, iar această 
mulțime îi va cuprinde şi pe toți aceia a căror înțelegere a Creştinismului a ajuns într-un punct 
critic. Îi puteţi vedea adesea pe unii oameni care mărturisesc Creștinismul şi pare că multe din 
ideile lor sunt corecte şi care zic că sunt în acord cu Biblia. Apoi vă uitaţi ici-colo şi vedeţi aici o 
greşeală, acolo alta... 

Nu cu mult timp în urmă, părintele Dimitrie Dudko, într-un mic ziar pe care-l conduce, 
zice că la el a venit cineva care pretindea că este creştin. Începând ei să vorbească, a observat că 
acea persoană nu este ortodoxă şi l-a întrebat: „De ce confesiune eşti?” „O, acesta nu-i un lucru 
important. Suntem cu toții creştini. Singurul lucru important este să fim creştini”. El i-a spus: 
„Ei, nu, nu, trebuie să fim mai exacți în privința aceasta. De pildă, dacă tu eşti baptist şi eu 
ortodox, eu cred că noi ortodocşii avem parte de Trupul şi Sângele Domnului, pe când voi nu 
aveţi”. Trebuie să fim mai stricți, căci există multe deosebiri. Este bine să avem următoarea 
atitudine: „Eu vă respect şi nu vreau să mă amestec cu credința voastră, dar cu toate acestea 


23 Trebuie să consemnăm faptul că unele voci ale teologiei ortodoxe „oficiale” din România spun că nu putem nici 
afirma nici infirma realitatea fenomenelor O.Z.N., deoarece în Revelație nu avem nici o informaţie despre acestea 
(... [n.tr.]. 

24 Având în vedere viziunea părintelui Serafim despre ecumenism, adaug, că falsul ecumenism contemporan şi 
dintotdeauna va contribui şi el la această unire [n.tr.]. 

există o singură cale adevărată de a crede, în ciuda altor căi care se îndepărtează de adevăr. Eu 
trebuie să fiu conform adevărului”. Tot astfel putem vedea că foarte mulți dintre heterodocşi au 
de spus multe lucruri de folos despre acestea (despre semnele vremurilor), dar apoi se rătăcesc 
într-o anumită măsură. În cele din urmă, ține de judecata lui Dumnezeu, nu de noi. Dar cu 
siguranță vom vedea ce se va întâmpla dacă toate aceste mici căi pe care rătăcesc oamenii sunt 
proiectate în vremurile de pe urmă, dacă oamenii vor crede aşa şi atunci când va veni sfârşitul. 
Aceste greşeli îi determină pe oameni, în momentul în care îl văd pe Antihrist, să creadă că el 
este Hristos. În prezent există foarte multe secte care afirmă că Hristos va veni să împărățească 
timp de o mie de ani în Templul din Ierusalim”. De aceea, atunci când evreii vor începe să 
construiască Templul?6, aceste secte nu vor mai putea de bucurie deoarece, pentru ele, acesta 
este semnul venirii lui Hristos. Dimpotrivă, ştim foarte bine că acesta este semnul venirii lui 
Antihrist, căci Hristos nu va mai veni la Templu. Templul a fost distrus. Hristos va veni la 
sfârşitul vremurilor doar pentru a deschide veşnica împărăție a cerurilor. Singurul care va veni 
la Templu va fi Antihrist. 

Aşadar, iată de ce sunt absolut necesare o înțelegere creştin-ortodoxă şi o pregătire bazată 
pe această înțelegere. Cu cât ne apropiem mai mult de vremurile din urmă, cu atât mai necesare 
devin această înțelegere şi pregătire. 


O privire asupra unor semne concrete 


Să analizăm acum câteva dintre semnele vremurilor în care trăim, care se leagă de 
apropiata Venire a lui Hristos, precedată de venirea lui Antihrist. Proorocirile arătate în 
capitolul 24 de la Sfântul Matei — în primul rând, venirea hristoşilor mincinoşi, apoi războaiele, 
foametea, cutremurele şi prigonirile — sunt greu de explicat, deoarece evenimente de acest fel se 
tot întâmplă de aproape două mii de ani. Este adevărat că acum sunt la un nivel mai mare decât 
înainte, dar este de asemenea adevărat că se pot amplifica. Aceste semne sunt începutul 
semnelor, şi încă nu sunt atât de teribile încât să putem spune că ne aflăm chiar în perioada 
ultimelor zile. 

Există totuşi un semn care mi se pare foarte sugestiv pentru vremurile în care trăim: acela 
ce ni-L prezintă pe Hristos pe scenă. Înainte vreme nu se îngăduia cu nici un chip ca Hristos să 
fie într-un fel dramatizat pe scenă, deoarece un actor nu poate decât să-şi ofere propria 
interpretare [strict] omenească, iar Hristos este Dumnezeu. Poate că în Ortodoxie nu există un 
canon precis în acest sens, dar întreaga viziune creştin-ortodoxă este împotriva acestei practici; 
mai mult, până acum câțiva ani, protestanții şi catolicii s-ar fi îngrozit la ideea vreunui actor în 
rolul lui Hristos. Acum a devenit un lucru obişnuit, şi nu numai în contexte religioase, dar şi în 
contexte aflate departe de tărâmul religios”. Godspell25, Jesus Christ Superstar şi altele: toate 
acestea nu sunt altceva decât parodii blasfemiatoare ce prezintă publicului un hristos în formă 


2% Părintele Serafim se referă la faimoasa dispută numită hiliasm, care a început în primele veacuri creştine şi care 
continuă şi astăzi în doctrina unor secte. Încă este subiect de dispută sensul versetului de la Apoc. 20, 3 (o mie sau 
mii de ani?). Teologia ortodoxă tinde către a doua variantă. Părintele Stăniloae, referindu-se la capitolul cu pricina, 
zice că mia (deci o mie) de ani poate fi una cu primul mileniu creştin, în timp ce cealaltă mie (Apoc. 20, 3), în care 
satan va fi dezlegat pentru puțin, este una cu perioada de după Renaştere, când puterile seculare şi cele bisericeşti 
(dar din afara Bisericii celei adevărate a lui Hristos) au avut o influență mai mare decât cea a Bisericii (cf. 7 Dimineţi 
cu Părintele Stăniloae, Editura Anastasia, 1992, p. 234). Oricum, în limbaj biblic, mia de ani semnifică o perioadă 
nedefinită, foarte lungă [n.tr.]. 

26 E vorba de o rezidire a Templului din Ierusalim, distrus de romani la anul 70 prin rânduială dumnezeiască (cf. 
Matei 24); după anii 1990, mass-media a relatat despre unele intenţii de rezidire a Templului [n.tr.]. 

27 Vezi, de pildă, nebunia din zilele noastre declanşată de filmul lui Mel Gibson - Patimile, respectiv nenumăratele 
filme „religioase” sau cu subiect „biblic” de la posturile de televiziune [n.tr.]. 

28 Vraja lui Dumnezeu, joc de cuvinte format din numele dumnezeiesc God şi spell, unde s se presupune a fi un 
genitiv [n.tr.]. 

seculară??. Este deosebit de simptomatic pentru vremurile noastre deoarece prezintă chiar şi 
celor necredincioşi o oarecare imagine a lui Hristos, astfel încât, în momentul venirii lui 
Antihrist, ei vor spune: „A, am mai văzut undeva ceva asemănător. Da, el trebuie să fie”3%. 


Răcirea crescândă a credinţei 


Un alt semn deosebit de simptomatic al vremurilor noastre este cel menţionat în acelaşi 
capitol din Matei: că dragostea multora se va răci. Aceasta pare a fi o caracteristică distinctivă a 
vremurilor noastre, dar într-o măsură mult mai mare decât în orice altă perioadă a istoriei. 
Aceasta se poate vedea în ceea ce poate fi numit nihilism. Oamenii comit crime fără nici un 
motiv anume, nu pentru câştig, ci doar pentru senzaţia pe care o pricinuiesc, şi aceasta deoarece 
nu-L au pe Dumnezeu înlăuntrul lor. Acum, în locuri dintre cele mai diverse, crima se poate 
vedea în lipsa unor relații normale în familii, fapt de natură să creeze oameni insensibili, reci. 
Într-o societate totalitară, acest tip de oameni sunt folosiți ca sclavi care lucrează în lagăre de 
concentrare sau în altă parte. 

Am aflat cu toții de recenta tragedie din Jonestown, căreia i-au căzut victime cetățeni 
americani. Oamenii de acolo erau nişte idealişti care se dedicau în întregime unei cauze. Deşi în 
cele din urmă a reieşit că era vorba de fapt de o grupare comunistă, totuşi, se presupunea că 
oamenii sunt creştini. Liderul era un preot al aşa-numitei Biserici a lui Hristos, una dintre 
denominațiunile de frunte. Şi totuşi, după cum se presupune, aceşti oameni, având o oarecare 
conştiinţă a prezenţei lui Dumnezeu şi a Creştinismului, s-au omorât unii pe alții cu sânge rece. 
Cei care au băut şi au administrat otrava copiilor lor au făcut-o cu fețele împăcate. „Nu-i nici o 
problemă, este doar de datoria ta, asta ți s-a spus să faci”. Despre acest fel de răceală vorbeşte 
Hristos. Orice fel de căldură umană firească a fost înlăturată pentru că Hristos a plecat de la uşa 
inimii; nu mai e Dumnezeu. Este un semn înfricoşător al vremurilor noastre. Însăşi ceea ce s-a 
întâmplat în Jonestown este un avertisment, deoarece se pare că se vor întâmpla lucruri mult 
mai înfricoşătoare. Este foarte clar că aceasta este lucrarea lui Satan. 

Cu un an sau doi înainte de acest eveniment, am auzit şi de cele întâmplate în Cambodgia. 
Un mic partid bazat pe nişte idei abstracte — zece sau douăzeci de membri — a luat puterea unei 
țări întregi ucigând fără milă cel puțin două milioane de oameni. „Ne vom întoarce la țară”- 
spuneau ei. „Pentru aceasta, toată lumea trebuie să părăsească oraşele. Dacă nu poți părăsi 
oraşul, vei muri.” A trebuit ca pacienţii spitalelor să plece de pe mesele de operaţie şi, dacă nu 
puteau merge, erau ucişi — erau împuşcaţi şi aruncaţi într-un canal. Cadavrele erau strânse în 
oraşe. Era groaznic îl. 

Acelaşi lucru s-a întâmplat şi în Jonestown: răceală întemeiată pe ideea — care părea 
idealism — instaurării comunismului pe pământ. Reiese de aici că Dostoievski avea dreptate. În 
cartea sa - Demonii?, scrisă în 1870, era un personaj rus numit Şigalov, un teoretician care avea o 
teorie absolută a modului prin care comunismul putea fi instaurat pe pământ. El credea că 
statul ideal de pe pământ va fi comunismul autentic. Din nefericire, spunea el, pentru a face 
fericiți şaizeci de milioane de oameni, trebuie să ucizi o sută de milioane. Dar acei şaizeci de 


2 Filmul Ultima ispită a lui Hristos, care a urmat la câţiva ani după moartea părintelui Serafim, este mult mai 
blasfemiator decât aceste exemple. 

30 Prezentarea lui Hristos în diferitele lumini antropologice sau cultural antropocentriste de către diferiți autori sau 
oameni „de cultură” este atât consecința creării unei imagini a lui Dumnezeu de către „creştini” după chipul şi 
asemănarea [patimilor] lor, cât şi imaginea creată de unii „credincioşi” fără Biserică sau atei, care vor să facă 
cultură de calitate, pentru diferite scopuri mai puţin religioase. Oricum, prima vină aparţine Creştinismului 
occidental secularizat, sau istoric, cum îl numeşte Mircea Eliade. 

31 Este vorba de regimul lui Pol Pott, un paranoic mult mai înfiorător decât mulţi alți lideri comunişti [n.tr.]. 

32 Engl.: The Possessed - Demonizaţii |n.tr.]. 

milioane de oameni vor fi mai fericiți ca oricine altcineva care a fost fericit vreodată, iar suta de 
milioane de oameni va fi o masă fertilă pentru viitorul paradis mondial. Se întâmplă că, 
începând cu 1917, Rusia a pierdut o sută de milioane de oameni, dintre care cel puţin şaizeci de 
milioane au fost ucişi chiar de sovietici3. 

Aşadar, iată un semn foarte prezent în vremurile noastre: răcirea dragostei. Această răceală 
este răspândită nu numai prin lume în general, ci şi printre creştini. 

Apoi avem un alt semn, care în vremurile noastre a atins proporţii fără precedent: 
Evanghelia este propovăduită la toate neamurile. Se ştie foarte bine că textul Evangheliei este 
răspândit în aproape toate limbile vorbite pe pământ — cred că în cel puţin o mie de limbi. Mai 
mult, Evanghelia Ortodoxă este propovăduită acum în toată Africa. Revistele noastre le 
trimitem în Uganda şi Kenya, de unde primim şi scrisori de răspuns - scrisori foarte mişcătoare 
de la tineri africani convertiți la Ortodoxie. Au un respect profund pentru episcopul lor; merg la 
Seminar. Este evident că acestor oameni din Africa li se oferă o simţire foarte ortodoxă. Sunt 
oameni foarte simpli. Ortodoxia nu trebuie să apară foarte complicată dacă cei cărora li se 
propovăduieşte Evanghelia sunt oameni simpli. Oamenii încep să se zăpăcească doar atunci 
când alții vin să-i provoace, încercând să dea o interpretare exagerată - anume că preoții şi 
episcopii ar trebui dați la o parte. Dacă li se propovăduieşte Evanghelia ortodoxă, oamenii 
simpli reacționează acum aşa cum au făcut-o întotdeauna în trecut. Problema e, mai degrabă, cu 
oamenii complicați. 


Templul din Ierusalim 


Urmează acum semnul urâciunii pustiirii şi toate cele legate de Templul din Ierusalim. 
Pentru prima dată în istorie, reconstruirea Templului a devenit o posibilitate reală. Ea a mai fost 
încercată o singură dată, în secolul IV. Cunoaşterea acestui aspect este un foarte bun exemplu al 
modului cum ne poate lumina lectura istoriei Bisericii. În secolul IV avem mai multe izvoare 
care o menționează: Sfântul Chiril, precum şi alți istorici ai timpului. Iulian Apostatul, ca unul 
care şi-a făcut o pasiune din a răsturna Creştinismul, a hotărât ca, deoarece Hristos a profețit că 
nu va rămâne piatră pe piatră din Templu, dacă el ar reconstrui Templul, ar dovedi că Hristos 
este un impostor şi, astfel, păgânismul ar fi revigorat. Astfel că a purces cu tot dinadinsul la 
invitarea iudeilor înapoi în Ierusalim, aceştia începând reconstruirea Templului cu 
„binecuvântarea“ lui Iulian Apostatul. Ei construiau câte puţin în timpul zilei, iar a doua zi 
dimineața, când veneau din nou, toate pietrele erau la pământ. Au încercat din nou, iar din 
pământ au început să iasă mingi de foc. Istoricii s-au pus de acord în privința acestui episod. 
Numai istoricii raționalişti moderni, văzând că nu se pot nega cu nici un chip textele şi că ceva 
tot s-a întâmplat, au început să afirme lucruri de genul: „Trebuie să fi dat de petrol sau de vreo 
pungă de gaze”. Era limpede că a fost o minune a lui Dumnezeu care se împotrivea construirii 
templului, deoarece nu era timpul — Templul urma să fie construit numai la sfârşitul lumii. 
Oricum, încercările lor au eşuat, ei renunțând în cele din urmă la această lucrare. Din cele câteva 
pietre care au rămas, nici una n-a rămas pe cealaltă. Astfel că proorocia s-a împlinit în vremea 
lui lulian Apostatul. 


3 Părintele Serafim vorbeşte mai mult de răcirea dragostei, a cărei consecinţă au fost crimele de tot felul. Cred că n- 
am greşi dacă am spune că el a avut în vedere şi uciderea sufletului, de care vorbeşte Mântuitorul Hristos (Matei 
10, 28). Deşi uciderile în masă continuă şi astăzi, chiar dacă în proporții mai mici, s-a văzut (de către cei din spatele 
lor, şi mai ales de Cel Rău) că acestea nu ajută aşa de mult în aplicarea anumitor idei de viață fericită — fie ea în 
comunism sau demo[|nolcraţie — cât ajută o ucidere a sufletelor. Exemple pot fi date cu miile. Poate cel mai 
revelator e acela al celor 250 de milioane de exemplare din seria cărților Harry Potter, vândute până în octombrie 
anul trecut. Nu sunt acestea tot atâtea gloanțe sau tot atâtea otrăvuri proiectate în mințile şi în trupurile oamenilor? 
Şi ideea celor ce le-au răspândit oare care a fost? Răspunsul l-a dat mai înainte părintele Serafim. Numai că prețul 
plătit nu mai este trupul, ci sufletul, inima - locul unde Hristos voieşte să-Şi facă locaş împreună cu Tatăl (cf. loan 
14,23) [n.tr.]. 

Dar acum, începând cu 1967, locul pe care a fost aşezat Templul este în mâinile evreilor. De 
aceea, pentru prima dată devine foarte posibil ca Templul să fie construit. Singurul lucru care 
stă în calea evreilor este marea moschee a musulmanilor de acolo. Dacă aceasta va fi distrusă, 
este foarte probabil că după aceasta va urma un război. 

Numai începând cu anul 1948 a putut exista un stat separat al evreilor în Tara Sfântă. 
Venirea lui Antihrist se va datora evreilor necredincioşi. El se va apropia întâi de evrei, apoi de 
întreaga lume prin evrei; iar rămăşița credincioasă a evreilor se va converti la sfârşit la 
Creştinism numai după ce vor avea loc toate acestea%. 

Astfel că acest semn al Templului este unul foarte mare. Când vedem că Templul este pe 
cale de a fi construit, atunci vom şti că timpul este aproape, fiindcă acesta este hotărât a fi chiar 
unul dintre semnele sfârşitului. Desigur că până acum nu s-a construit nimic, dar circulă tot 
felul de zvonuri conform cărora s-au făcut unele planuri, că se adună pietrele etc. Este clar că 
evreii se gândesc la el. 


34 Părintele Serafim se întemeiază strict pe învăţătura Bisericii Ortodoxe. Conform Sinaxarului din Triod de la 
Duminica Înfricoşătoarei Judecăţi, seminţia din care va ieşi Antihrist este cea a lui Dan (vezi şi Fac. 49, 16 şi urm.). 
Conform Sfântului Teofilact al Bulgariei: „Antihrist mai multă tărie va avea întru evrei; fiindcă evreii nu au primit pe 
Hristos, nici au crezut într-Însul; pentru aceasta şi Hristos zicea lor: Eu am venit întru numele Părintelui Meu, şi pe Mine 
nu Mă primiţi; de va veni altul întru numele său, pe acela îl veți primi (loan 5, 43; Tâlcuire la Epistola a Doua către 
Tesaloniceni, trad. în limba română de Veniamin Costache, Tom III, Bucureşti, 1904, p. 100). Este lesne de înțeles 
cine este cel pe care-l vor primi evreii [n.tr.]. 

Alte semne 


Un alt semn este faptul că atunci când va veni, Antihrist trebuie să fie şi conducătorul 
lumii, iar acest lucru s-a făcut posibil numai în vremurile noastre, acela ca un singur om să 
poată conduce întreaga lume. Toate imperiile de până acum au putut domni doar asupra unei 
părți din lume, iar înaintea dezvoltării mijloacelor de comunicare moderne era cu neputinţă ca 
un singur om să domnească peste o lume întreagă. 

Mai mult decât atât: o dată cu dezvoltarea comunicațiilor, cu bombele atomice şi cu 
armamentul sofisticat, posibilitatea unei catastrofe mondiale devine acum mai mare ca 
niciodată. Este evident că următorul război va fi cel mai distrugător din istoria omenirii şi 
probabil că va pricinui, în primele lui zile, mai multe stricăciuni decât au fost în toate războaiele 
din istorie. Pe lângă bombele atomice mai sunt diferitele arme bacteriologice, utilizate în 
răspândirea epidemiilor printre oameni, gazele otrăvitoare şi alte tipuri de invenții fantastice ce 
pot fi folosite într-un război total. 

De asemenea, faptul că toţi locuitorii lumii se află într-o legătură mai strânsă ca niciodată, 
înseamnă că în momentul în care într-o ţară va veni o catastrofă de proporţii — o strâmtorare sau 
ceva de acest gen - atunci tot restul lumii va fi afectat5. Am văzut ceva asemănător în anii 1930, 
când a avut loc Marea Cădere Economică3 din America, ale cărei urmări s-au resimţit şi în 
Europa. Este evident că în viitor se va întâmpla ceva mult mai rău. Dacă o ţară va suferi de 
foame sau dacă în Canada, Australia, America sau Rusia se pierde o recoltă — cele patru țări care 
asigură hrana multor populaţii — imaginați-vă prin ce suferință va trece o lume întreagă. 


Un avertisment celor atraşi către întuneric şi pierzanie 


Toate aceste semne ale vremurilor sunt deosebit de negative. Sunt semne care vestesc 
colapsul acestei lumi, ne indică faptul că sfârşitul lumii este aproape şi că Antihrist este pe cale 
să vină. Este foarte uşor să stăm şi să privim la ele, căzând într-o stare care ne îndeamnă la 
căutarea exclusivă a semnelor negative. De fapt, oricine şi-ar putea dezvolta o întreagă 
personalitate — un tip negativ de personalitate — întemeiată pe aceasta. Ori de câte ori apare vreo 
ştire, auzim spunându-se: „A, da, bineînţeles, asta e şi va fi şi mai rău”. Vine o altă ştire, şi 
altcineva spune: „Da, da, este clar ce se va întâmpla, dar acum o să fie mai rău decât înainte”. 
Orice constatare a cuiva poate fi privită apoi ca o împlinire a vremurilor groazei. 

Din pricina faptului că veştile din vremea noastră sunt rareori bune, este de dorit să le 
conştientizăm cum se cuvine pe toate, fără a afişa vreun optimism nechibzuit. Deşi, în acelaşi 
timp, trebuie să avem în vedere scopul precis al privegherii noastre. Urmărim semnele 
vremurilor nu pur şi simplu pentru a afla timpul venirii lui Antihrist. Acesta e mai degrabă un 
amănunt secundar. Urmărim semnele vremurilor ca să cunoaştem când va veni Hristos. Este un 
lucru de căpetenie pe care trebuie să-l reținem pentru a nu fi doborâţi de întunecime, depresie 
ori de vreo tendinţă de retragere, în scopul adunării de hrană pentru o mare catastrofă. N-ar fi 
un lucru chibzuit. Trebuie să fim mai degrabă tot mai creştini, adică să ne gândim la aproapele 
nostru, încercând să-i ajutăm pe alţii. Dar dacă noi înşine suntem insensibili, întunecați şi 
pesimişti, participăm astfel la această răceală ca semn al sfârşitului. Trebuie să ne unească un 
duh plin de căldură prin care să ne ajutăm reciproc. Acesta este un semn al Creştinismului. 


35 Războiul din Irak este un exemplu revelator [n.tr.]. 

36 Perioadă marcată de slăbirea extremă a activității economice, şomaj generalizat, căderea prețurilor, faliment etc. 
Cu alte cuvinte un crash economic, care pe mulți bancheri din acea vreme i-a aruncat într-o disperare atât de mare 
încât au ales mai degrabă sinuciderea decât suferința [n.tr.]. 

Dacă priviţi în istorie (un alt motiv de a citi istorie bisericească), veți vedea că de-a lungul 
întregii istorii a omenirii, în tot Vechiul Testament, în Noul Testament şi în toate împărățiile 
creştine de după aceea — şi dacă priviţi la lumea păgână, aceeaşi poveste — veți observa un timp 
de suferințe neîncetate. Acolo unde creştinii sunt implicați, avem ispite şi prigoniri, dar prin 
toate acestea creştinii au dobândit împărăţia cerurilor. 

De aceea, o dată cu venirea prigonirilor, nu avem decât pricină de bucurie. În micul ziar al 
părintelui Dimitrie Dudko”, se relatează un mic incident destul de interesant. O femeie din 
Rusia a fost internată într-o clinică de psihiatrie pe motiv că-şi făcea semnul crucii, că poartă o 
cruce sau ceva de genul acesta. Părintele Dudko a plecat spre Moscova împreună cu fiii săi 
duhovniceşti, s-a dus la clinică, a aranjat o întâlnire şi a vorbit cu medicul, iar în final l-a 
convins că nu e bine ca ea să rămână acolo. Părintele Dudko spune: „Le e teamă de noi, 
deoarece atunci când faci presiuni asupra lor, spun că de fapt nu există vreo lege specială prin 
care s-o ţină acolo”. Astfel că s-au hotărât să-i dea drumul, după ce stătuse acolo timp de o 
săptămână. Câtă vreme a stat acolo i s-au administrat diferite medicamente şi „inoculări”, 
încercând să o doboare psihic, scăpând-o astfel de religia asta a ei. Era puţin şocată când a ieşit. 
S-a aşezat pe o bancă undeva în afara clinicii şi a început să vorbească. „Ştiţi - zise ea - când am 
fost acolo şi mă tratau aşa de rău, eram liniştită, deoarece simțeam că era Cineva lângă mine 
care mă păzea; dar de îndată ce am ieşit de acolo, deodată m-a cuprins frica. Acum sunt 
neliniştită şi mă tem că vor veni din nou după mine, că poliția secretă se uită chiar de după 
colț”. Este evident de ce simţea aşa. Când te afli în poziția de prigonit, Hristos este cu tine, 
pentru că suferi pentru El. lar când eşti în afară, atunci nu este sigur dacă e posibil să te mai 
întorci în acea poziţie. Începi să te întorci la înțelegerea omenească. Când te afli acolo, nu ai pe 
nimeni pe care să te poți bizui, drept care ai nevoie de Hristos. Dacă nu-L ai pe Hristos, nu ai 
nimic. Când eşti afară, începi să devii calculat, să te încrezi în tine, pierzându-L astfel pe 
Hristos. 


37 Despre părintele Dudko avem unele informații în scrisorile părintelui Serafim publicate în volumul Ne vorbeşte 
părintele Serafim Rose. Scrisori, Editura Bunavestire, Galaţi, 2003; a se vedea, de exemplu, scrisorile datate 2/15 oct. 
1975; 29 iulie /11 august 1976 etc. [n.tr.]. 

38 Când ieşi din condiţia de prigonit [n.tr.]. 

Despre apropierea 


sfârşitului 


În seara aceasta aş vrea să vorbesc despre un subiect pe care-l consider deosebit de 
relevant pentru vremurile noastre: sfârşitul lumii; în mod special despre semnele vremurilor, 
care se împlinesc în zilele noastre, semne ce ne indică venirea sfârşitului lumii. 

În trecut au existat momente când subiectul semnelor devenise foarte interesant. De fapt, 
le puteți numi chiar vremuri „apocaliptice“. Apostolii înşişi credeau că vremurile lor erau 
deosebit de apocaliptice. Un alt exemplu: nu de puţine ori, în Vest, în jurul anului 1000, a existat 
o aşteptare tensionată a sfârşitului. În Rusia, în preajma trecerii în secolul XV, iarăşi a fost o 
perioadă în care se aştepta ca sfârşitul să vină în scurt timp. lar în vremurile noastre, de 
asemenea, există o mulțime de oameni care au acelaşi simțământ că timpul este pe sfârşite, că 
ceva „măreţ” se va întâmpla. Adesea, evenimentul este legat de anul 2000; adică însuşi faptul că 
ajungem la sfârşitul a două milenii de Creştinism- un mileniu în sine este de durată, o mie de 
ani în cap - iar două [milenii] ar însemna că se apropie o mare criză, şi mulți oameni o aşează în 
contextul sfârşitului lumii. 

Bineînţeles că aceasta nu înseamnă nimic, deoarece nu ştim nici ziua, nici ceasul când se va 
sfârşi lumea. Cu toate acestea, voi încerca să arăt ce atitudine ar trebui să avem în privința 
aşteptării sfârşitului. 

Astăzi, când ne gândim la „conştiinţa apocaliptică”, ne ducem cu gândul la sectarii 
protestanți de tot felul, care pretind că dețin informații foarte precise despre ceea ce se va 
întâmpla la sfârşitul acestei ere. Şi nu numai gânditorii religioşi se ocupă cu acestea, ci şi banalii 
filosofi profani, care vorbesc despre sfârşitul lumii într-un mod foarte îndrăzneț. 

Vă voi da un exemplu, unul care trebuie să fie foarte aproape de noi deoarece este vorba 
de un scriitor creştin-ortodox: Alexander Soljenițân. Din 1974 el trăieşte în afara Rusiei şi a scris 
despre viața din Uniunea Sovietică, în mod special despre lagărele de muncă sovietice — 
teribilul Gulag. Nu este un om pe care l-am putea cataloga drept mistic, gânditor obscur, sau 
visător; este un om cu picioarele pe pământ. A scris despre viața din Uniunea Sovietică, în mod 
anume cea din lagărele de muncă sovietice. 

În urmă cu aproape trei ani, într-o prelegere ținută la festivitatea de decernare a 
diplomelor de la Universitatea Harvard, el le spunea cu îndrăzneală celor din Vest că civilizația 
lor [cea apuseană] este pe cale de a se prăbuşi şi că sunt în pericol de a fi copleșiți de comunişti, 
că umanismul modern nu este atât de profund încât să satisfacă sufletul omului, iar dacă Rusia 
va reuşi să răstoarne comunismul, ea nu-şi va găsi nici un model de urmat. La sfârşitul 
discursului său, pentru a-şi întări ideile şi pentru a exprima gravitatea crizei din lumea 
contemporană, el a spus următoarele: 

„Dacă lumea n-a ajuns la un sfârşit, ea s-a apropiat în schimb de o răsturnare istorică 
majoră, egală în importanță cu trecerea de la Evul Mediu la Renaştere”. 

El vorbeşte aici foarte serios despre posibilitatea sfârşitului lumii, întemeindu-se pe 
observaţiile sale conform cărora este imposibil ca oamenii să trăiască mult fără a avea rădăcini 
spirituale adânci; în Răsărit, aceste rădăcini spirituale au fost dezrădăcinate de comunism, iar în 
Vest de umanismul secularizat. 


3 Am ales acest titlu pentru a evita confuzia între cele două conferințe pe care părintele Serafim le-a ținut despre 
semnele vremurilor [n.red]. 

40 Ateu [n.tr]. 

26 


În alte scrieri, Soljenițân, ca şi alți scriitori realişti de astăzi, vorbeşte despre diferite motive, 
deosebite de cele spirituale, prin care el afirmă că umanitatea se confruntă astăzi cu o criză 
majoră. El pomeneşte de acele chestiuni care se găsesc în tot felul de reviste sau ziare, precum 
apropierea momentului în care resursele pământului se vor sfârşi dacă vor fi folosite la nivelul 
la care sunt folosite acum; dezastruoasa poluare a aerului şi a apei, care e mult mai gravă în 
Rusia decât în America; suprapopularea pământului şi apropierea unei perioade de criză a 
lipsei de hrană şi, bineînţeles, dezvoltarea industriei de arme din ultimele decenii, care face tot 
mai posibilă anihilarea vieții umane - toate acestea făcând parte din grupa semnelor materiale 
sau fizice ale marii crize ce se apropie; apoi, sfârşitul epocii moderne, poate chiar sfârşitul lumii 
înseşi etc. 

Totuşi, mult mai importante decât acestea sunt semnele spirituale care în zilele noastre se 
înmulțesc vertiginos. Iată şi subiectul principal despre care vreau să vorbesc acum. Înainte de 
toate aş vrea să vă pun o întrebare: care trebuie să fie atitudinea unui creştin-ortodox față de 
ideea sfârşitului lumii, respectiv față de semnele care-l preced? Oare trebuie să le respingem pe 
toate, privindu-le ca pe un fel de superstiții, ca pe o isterie sau ca pe altceva? 

Nu, nu trebuie. În primul rând avem răspunsul dat de Însuşi Hristos în Sfânta Evanghelie. 
Cu două zile înainte de patimile Sale, ucenicii au venit la El pe Muntele Măslinilor şi L-au 
întrebat: „Spune-ne, când vor fi toate aceste semne?” - adică distrugerea Templului, de care 
tocmai pomenise. Apoi L-au întrebat: „Care va fi semnul venirii Tale şi al sfârşitului lumii?”. Ca 
răspuns, Domnul le dă o serie de îndrumări. În primul rând le spune să se ferească de amăgiri, 
să se ferească a-i urma falsului Hristos. Apoi că vor fi diferite semne: războaie, foamete, 
cutremure, dar toate acestea nu reprezintă sfârşitul, ci doar începutul durerilor. 

Apoi vor fi semne de ordin moral: prigonirea creştinilor, intensificarea răului, răcirea tot 
mai crescândă a dragostei, care este unul dintre principalele semne ce ne indică faptul că 
creştinătatea este în decadență, deoarece semnul creştinului, după cuvântul Domnului, este ca 
el să aibă dragostea Lui. Apoi avem un alt semn, acela al propovăduirii Evangheliei la toate 
neamurile, iar după aceasta va veni sfârşitul. Va mai fi un semn mult mai cumplit decât cele 
deja pomenite — războaiele, foametea, cutremurele - şi anume că urâciunea pustiirii va fi în locul 
cel sfânt, semn pe care trebuie să-l înțelegem potrivit tâlcuirii Sfinţilor Părinţi, tâlcuire despre 
care vom vorbi acum. 

După acestea, El mai vorbeşte de faptul că zilele vor fi scurtate pentru cei aleşi. Semnele 
sfârşitului propriu-zis sunt: soarele se va întuneca, luna nu-şi va mai da lumina ei, stelele vor 
cădea din cer, după care Hristos va apărea venind pe norii cerului cu Semnul Crucii. 

El ne spune că nu e al nostru a şti ziua şi ceasul în care va veni a doua oară. Cu toate 
acestea, trebuie să luăm aminte. El ne dă pilda smochinului; astfel ca atunci când vom vedea că 
smochinii vor înverzi, să ştim că vara este aproape. Tot aşa, dacă luăm aminte la semnele 
vremurilor şi vedem că aceste lucruri încep să se întâmple, vom şti că vremurile sunt coapte şi 
că sfârşitul se apropie. 

De aceea, nu trebuie să aşteptăm pentru a afla o anumită zi sau un anumit ceas, ci doar 
pentru semnele sfârşitului, tocmai pentru a fi pregătiți, pregătiți mai ales pentru a rezista 
înşelărilor, înşelări care fac parte din marile evenimente ce se vor petrece atunci: venirea lui 
Antihrist, despre care vom vorbi acum pe scurt. 

Răspunsul dat creştinilor este să privegheze şi să fie gata pentru acel timp. Capitolul 25 din 
Evanghelia Sfântului Matei prezintă mai multe imagini şi pilde despre modul cum trebuie să 
priveghem: cele cinci fecioare nebune şi cele cinci înțelepte - adică cele ce au primit harul 
Sfântului Duh, care se ocupă mai temeinic de viețuirea creştină, fără să rămână la simple 
învățături şi să nu lucreze nimic în acest senst!. Apoi avem pilda talanților... 


41 Precum fecioarele nebune [n.tr.] 

Epoca apostolică a primelor secole era plină de fervoarea nădejdii că Hristos Se va 
întoarce curând. Deşi nouă, celor de astăzi, ne este greu să ne imaginăm o astfel de atitudine: 
Sfinții Apostoli erau plini de o râvnă atât de mare pentru Hristos încât au plecat spre toate 
colțurile lumii, şi chiar au ajuns. Apostolul Toma a plecat în India, iar unii spun că a ajuns până 
în China; Sfântul Andrei s-a dus în nordul Sciţiei, care acum se află pe teritoriu rusesc; Aristobul 
şi alții s-au dus în Anglia; Sfântul Matei şi alții s-au dus la sud de Abisinia. Toată lumea 
civilizată din acea vreme a fost străbătută de Apostoli, deoarece simțeau că lumea se apropia de 
sfârşit, iar ei trebuiau să meargă în toate țările pentru a propovădui Evanghelia. Deja până la 
distrugerea lerusalimului de către romani în anul 70 d.Hr., Evanghelia fusese propovăduită 
aproape în toată lumea. Din acea vreme încolo, țările cărora li se propovăduise începuseră să 
aducă roade din semințele Evangheliei ce se propovăduia acolo. 

lar dacă alegem o ţară din cele care au primit Evanghelia, indiferent care, vedem clar 
roadele pe care aceasta le-a adus. A avut sfinți, viețile oamenilor au fost radical schimbate, 
făcându-se o diferenţă clară între vremea când acea țară era păgână şi vremea când a primit 
Creştinismul. Dacă luaţi fie orice țară din Vest - Marea Britanie sau Franţa, fie Bizanțul, Siria sau 
Rusia — veţi vedea toate aceste împliniri. 

Există anumite pasaje în care Apostolii menţionează sfârşitul. De exemplu, în Epistola 
Sfântului Apostol Pavel către Evrei (10, 37), el citează din proorocul Avacum (2, 3): ...el se va 
împlini la vreme şi nu va fi vedenie mincinoasă. Dacă întârzie, aşteaptă-l, căci va veni sigur, fără greş. În 
Filipeni (4, 4-5): Bucurați-vă pururea... Domnul este aproape. Sfântul loan, în prima sa Epistolă, 
spune: Copii, este ceasul de pe urmă [apocalipsa]. Iar la sfârşitul Apocalipsei, Însuşi Hristos spune: 
Iată, vin curând. Amin. 

lată cum, încă din acea vreme, creştinii mai râvnitori aveau convingerea de nezdruncinat 
că în curând lumea îşi va atinge sfârşitul. Desigur că de atunci şi până acum au trecut peste 19 
secole. Înseamnă oare că Apostolii au greşit? Sau că trebuie să respingem toate aceste idei 
despre sfârşitul care se apropie? Să respingem faptul că Hristos va veni curând? Nu, nicidecum. 
Ceea ce trebuie să înțelegem este că aceasta este calea cea dreaptă şi că ea este calea cea 
duhovnicească. Dacă noi înşine ducem o viață duhovnicească conştientă, purtând un război 
nevăzut împotriva firii căzute şi a dracilor care se năpustesc asupra noastră, ne vom afla 
neîncetat în aşteptarea venirii lui Hristos în sufletul nostru. 

Desigur că, o dată cu moartea, trebuie să-L întâlnim pe Hristos. Şi oricine crede şi simte că 
are acest simțământ în suflet, pentru unul ca acesta este un lucru foarte firesc să aştepte venirea 
lui Hristos. Singurul pericol e acela de a fi excesiv de entuziaşti, încercând să stabilim date, să 
calculăm cu exactitate momentul când se va întâmpla, să ne interesăm de evenimentele specifice 
care se vor întâmpla şi să ne grăbim să le rânduim în categorii sau capitole ale Apocalipsei. 

De pildă, cu câţiva ani în urmă a apărut o carte devenită ulterior celebră, intitulată Ultima 
mare planetă pământ [The Late Great Planet Earth]. În decurs de douăzeci de ani ea va deveni 
demodată, la fel şi ideile pe care le vehiculează. Autorul va trebui să scrie o altă carte pentru a 
se potrivi noilor evenimente. Nu merită să intrăm în aceste detalii. Abordarea noastră trebuie să 
fie puțin mai extinsă, la un nivel mai înalt, dar la fel de fermă. Bineînţeles că marea greşeală pe 
care o fac aceşti oameni care intră în detalii se petrece atunci când cad în hiliasm: adică credința 
conform căreia Hristos va veni pe pământ pentru o mie de ani. Este o erezie foarte complicată 
care s-a răspândit chiar şi în primele secole creştine şi care a fost condamnată la al Doilea Sinod 
Ecumenic. Mai exact, atunci când în Crez s-a inserat propoziția: „(...) a Cărui Împărăţie nu va 
avea sfârşit”. Ideea era că - şi încercați să citiți textul direct, fără a-l interpreta, citind în special 
ceea ce au scris Sfinţii Părinţi despre el - din moment ce în Apocalipsă se spune că diavolul a 
fost legat pentru o mie de ani şi că Hristos a venit şi împărățeşte o mie de ani cu Sfinţii Săi, 
trebuie să existe o perioadă de o mie de ani cândva între Prima şi a Doua Venire a lui Hristos. 
Aceasta înseamnă că trebuie să avem trei feluri de judecăți. Protestanţii vorbesc de „Marele 

Tron Alb al Judecăţii” şi de alte feluri de judecăţi. Aceasta nu face decât să semene confuzie în 
întreaga imagine a eshatologiei creştine. 

În interpretarea unanimă a Sfinţilor Părinți Ortodocşi, nu avem de-a face cu nici un mister: 
„Împărăţirea lui Hristos împreună cu Sfinţii Săi” se desfăşoară în prezent. Aceasta este Biserica. 
Viaţa Bisericii este o stare binecuvântată foarte, fiindcă suntem cu Hristos, avem harul Său, 
avem Trupul şi Sângele Lui în noi, ceea ce este un adevărat Rai. 

lată ce numesc de fapt oamenii mileniu: mia de ani a Apocalipsei reprezintă înmulțirea 
numerelor 10x10x10, care în limbaj simbolic înseamnă plinirea perioadei dintre Prima şi a Doua 
Venire a lui Hristos. Dacă vă aşteptaţi la vreo perioadă anume de o mie de ani, atunci veţi fi 
foarte nerăbdători să fiți martorii acestei perioade, încercând să înmulțiți tot felul de semne pe 
care le vedeți în cale şi, cu cel mai mic lucru care se întâmplă, începeți să strigaţi: „Acesta e un 
semn al sfârşitului... Şi, de fapt, se poate să nu fie deloc aşa. Ori poate să fie unul dintre acele 
semne care au loc în toată istoria, ca de pildă, semnul potrivit căruia vor fi mulți antihrişti. 
Sfântul loan Teologul scrie că încă din vremea sa s-au arătat deja mulți antihrişti. Dar aceasta nu 
înseamnă că este un semn că lumea se apropie acum de ultimii ei zece ani; înseamnă mai 
degrabă că acesta este unul din semnele spirituale înainte-mergătoare sfârşitului lumii. 

Dar şi Sfântul Apostol Pavel, care era foarte conştient de venirea sfârşitului lumii şi de 
venirea lui Hristos, îi avertizează chiar pe creştinii din vremea lui să nu se arate prea entuziaşti 
în privința sfârşitului lumii. Şi zice: Să nu vă clintiți degrabă cu mintea, nici să vă spăimântați - nici 
de vreun duh, nici de vreun cuvânt, nici de vreo scrisoare ca pornită de la noi, cum că ziua Domnului a şi 
sosit. Să nu vă amăgească nimeni, cu nici un chip; căci ziua Domnului nu va sosi până ce mai întâi nu va 
veni lepădarea de credință şi nu se va da pe față omul nelegiuirii, fiul pierzării (II Tesal. 2, 1-4). Acesta 
este un semn deosebit de important al sfârşitului: căderea de la credință sau apostazia şi venirea 
omului nelegiuirii, care este Antihrist. Asupra acestui subiect vreau să ne concentrăm puțin 
atenţia. Acest concept al apostaziei este o cheie prin care putem înțelege evenimentele din 
vremea noastră. Este un subiect foarte complex, în care cu greu putem intra. Totuşi, pe scurt, cel 
care cercetează istoria, făcând o trecere în revistă a trecutului, a celor două mii de ani de istorie, 
în special a istoriei Occidentului, poate observa o linie continuă de evoluţie. În primii nouă sute 
sau o mie de ani, vedem cum răsar diverse linii ce pun bazele istoriei şi civilizației noastre 
moderne. Civilizaţia de astăzi este formată din evenimentele şi evoluțiile de ieri. 

Atunci când Soljenițân vorbeşte despre venirea marii crize, sau chiar de sfârşitul lumii, el 
se referă la faptul că acest curent istoric, care continuă să se manifeste de cel puțin două mii de 
ani, acum se apropie de sfârşit. Nu mai poate merge în nici o direcție: fie trebuie să se schimbe 
radical, fie să tindă către distrugerea umanității. 

Soljenițân identifică acest curent la sfârşitul Evului Mediu. De fapt, chiar mai înainte. Dacă 
examinați din punct de vedere istoric, cred că veți observa că ar ajunge în timpul când Biserica 
Romei s-a rupt de restul Bisericii; adică în anul 1054, la mijlocul secolului XI. Ceva s-a întâmplat 
în Occident: Occidentul a ales să meargă pe calea sa. 

Această ruptură din partea Romei a fost începutul a ceea ce poate fi numit primul val al 
apostaziei”?. Apostazie înseamnă „înstrăinare“*%, indiferent de gravitate. Dacă priviți la Roma 
secolului XII, ea se afla încă aproape de Ortodoxie; cu toate acestea, începuse să devieze prin 
noile sale idei despre importanța papei şi aşa mai departe. O dată începută, această mişcare de 


42 De aici înțelegem că rădăcina tuturor apostaziilor de după aceea — protestantismul şi toate pulverizările ce au 
rezultat din acest val - este Biserica Romano-catolică, în ciuda faptului că această rădăcină avea ramificațiile ei 
adânci în istoria Bisericii... După cum spune şi Sfântul Apostol Pavel, taina fărădelegii se lucrează de la venirea lui 
Hristos încoace. Primul ei val sau prima ei victorie mai importantă este acelaşi lucru cu apostazia romano-catolică. 
Astăzi ni se sugerează că, de fapt, suntem frați cu Biserica Romano-catolică — sora noastră. După părintele Serafim, 
e vorba mai degrabă de o [soră] apostată, ce-şi spune Biserică, care vrea să se şi altoiască — ca odinioară păgânii la 
Creştinătate - pe Trupul Bisericii adevărate. Oare Hristos a întemeiat două Biserici surori? Sau una? [n.tr.]. 

% În limbaj biblic avpostasi,a desemnează o abandonare a unor legi, obiceiuri etc. (cf. Fapte 21, 21), o revoltă 
împotriva lui Dumnezeu (cf. Iosua 22, 22), o cădere de la credință (cf. II Tesal. 2, 3; I Tim. 4, 1-3), pe scurt, 
împărtăşirea de duhurile lui Antihrist [n.tr]. 

apostazie a mers încet-încet într-un mod foarte logic ajungând să producă lumea pe care o 
vedem astăzi. Roma s-a rupt de Biserică deoarece ideile lumeşti ale guvernării bisericeşti — 
papalitatea — au devenit prevalente. Văzându-se independentă de Bisericile din Răsărit, Roma a 
început să fie pătrunsă de inovații care au cuprins întreaga viață până a devenit, de-a lungul 
veacurilor, tot mai diferită de Ortodoxie. 

Duhul lumesc din Occident a făcut posibilă renaşterea păgână, care a dus la depărtarea 
Bisericii romane de adevăratele practici ale Bisericii primare — cea mai semnificativă dintre 
inovaţii fiind practica „indulgenţelor”, mai ales ideea vânzării lor — fapt care a produs Reforma 
protestantă ce a respins treptat aproape toate tradiţiile creştine vechi, precum şi diverse 
superstiții şi practici ipocrite cărora se presupune că se împotriveau. 

Aceasta la rândul ei a produs reacția cunoscută sub numele de Epoca Luminilor - secolul 
XVIII, care a respins pe de-a-ntregul religia şi a încercat să întemeieze viața pe rațiunea umană 
sau bunul simţ. La bază, civilizația actuală încearcă şi ea să se întemeieze şi să trăiască pe astfel 
de principii. De aici s-a născut şi comunismul, din care a venit Soljenițân şi împotriva căruia 
protestează, care este cea mai consistentă formă de încercare de a face viața de pe pământ să se 
potrivească exclusiv ideilor umane, respingându-le pe cele dumnezeieşti. 

Dacă Roma n-ar fi părăsit de la început Ortodoxia şi nu ar fi început tot acest proces, 
istoria ar fi fost cu totul alta. Chiar şi acum putem vedea că țările ortodoxe din Răsărit, precum 
Grecia şi Rusia, nu au avut o Renaştere, o Reformă sau o perioadă iluministă, aşa cum a avut 
Vestul. Iar dacă ei sunt pătrunşi de acelaşi tip de viziune ca şi în Vest, este pentru că în ultimul 
sau în ultimele două secole au acceptat toate aceste idei şi au fost otrăviți de ele şi, de aceea, au 
devenit parte din lumea întreagă care acum este amestecată într-o singură civilizație, civilizația 
occidentală în perioada ei de decadenţă, îndreptată spre moarte, după cum pe bună dreptate o 
vede Soljeniţân. În acelaşi pasaj în care Sfântul Pavel vorbeşte despre apostazie, adică în II 
Tesaloniceni, el îi dă un al doilea nume acestui proces. EI îl numeşte taina fărădelegii, taina 
nelegiuirii. El zice că taina nelegiuirii deja se lucrează, pregătind venirea lui Antihrist, care este 
omul nelegiuirii. Uitându-ne în jurul nostru, la civilizaţia secolului XX, observăm că acest cuvânt 
- „nelegiuire“ sau „anarhie” - este probabil principala caracteristică definitorie. 

Se cuvin aici câteva exemple. În arta modernă, începând cu primele decade ale secolului 
XX, toate şcolile de artă modernă s-au dizolvat în ceea ce nu poate fi numit decât tipuri de stări 
nelegiuite: cubism, futurism, sfârşind cu nişte clişee pe pânză sau, aşa cum făcea Jackson 
Pollock acum 25 de ani: stând în mijlocul unor pânze foarte mari, el devenea „inspirat“, muind 
pensula în găleți şi, întemeiat numai pe ceea ce-i venea la mână, el arunca vopseaua pe pânză. 
Câteodată ieşea destul de mulțumitor, cu forme drăguţe, dar aceasta nu este artă. Dacă s-a spus 
că vechii maeştri au fost numiți mari creatori de artă, fiindcă lucrau cu mare grijă, având talent 
şi îndemânare, nu se poate să numeşti artă lucrările unor artişti de felul acesta. Înainte exista o 
artă unitară ce avea o teorie a ei. Şi de aici, unii îndrăznesc să facă comparații, spunând că aceea 
era o artă veche, iar aceasta un alt tip de artă şi aşa mai departe. Cu toate acestea, arta modernă 
este un fel de nelegiuire, deoarece artiştii se lasă în voia imaginației, făcând tot ce se poate face 
împotriva legilor artistice. lar acum se pot vedea „capodopere“ numite simplu oale de supă 
Campbell, care „valorează” 20.000 $... 

În muzica modernă se întâmplă la fel. Un istoric al muzicii universale, Albert Frankenstein, 
a scris o istorie completă a muzicii occidentale, iar când a ajuns la secolul XX, s-a oprit şi a zis: 
„nu mai pot scrie, deoarece ceea ce urmează de aici nu mai este muzica pe care o ştiu eu”. Adică 
aprecia faptul că mai exista câte ceva şi acolo, dar spunea că nu se supune legilor la care se 
supunea muzica până la sfârşitul secolului XIX; deci este altceva; să scrie altcineva despre ea. De 
ce? Din nou, un anumit fel de nelegiuire, un principiu nou a intrat în ea. 


# Jackson Pollock (1912-1956): pictor abstract, tehnica lui a primit numele de „dripping” - picurare, ca unul care 
picura la întâmplare sau după „inspirație” [n.tr]. 

Pe tărâmul învățăturilor morale, se poate vedea limpede cum, mai ales în ultimii 20 de ani 
sau mai mult, nelegiuirea a devenit normă. Şi chiar oameni din înalte poziții clericale din 
diferitele denominaţiuni ieşite din romano-catolicism şi protestantism şi aşa mai departe, sunt 
câteodată destul de dispuşi să justifice tot felul de lucruri care anterior erau considerate imorale. 
În prezent suntem martorii unei noi morale, ai unei „etici de caz” şi altele. 

În discursul său de la Harvard, Soljenițân menţionează în mod special ceea ce s-a 
întâmplat cu trei ani în urmă în timpul unei pene de curent. El zice: „Pentru numai câteva ore, 
centrul culturii voastre este lăsat fără energie electrică şi, deodată, mulțimi întregi de cetățeni 
americani încep să jefuiască şi să creeze dezordine. Sistemul vostru social trebuie că este destul 
de instabil şi nesănătos”.... Acum patruzeci de ani, în America, dacă luminile se stingeau, 
oamenii s-ar fi ajutat unii pe alţii, ar fi aprins lumânări şi aşa mai departe. Acum, în schimb, se 
duc şi sparg ferestre, jefuiesc, iau tot ce găsesc în cale, ucid oameni şi dispar pe dată. Într-un 
timp scurt, ceva s-a schimbat. 

Toate acestea sunt un semn a ceea ce Apostolul Pavel numeşte taina fărădelegii. Este numit 
taină deoarece taina este ceva ce nu este descoperit pe deplin în această lume; este ceva ce vine 
din cealaltă lume. Iar taina dreptei credințe (I Tim. 3, 16) reprezintă întreaga istorie a modului cum 
Hristos a venit din ceruri voind să ne mântuiască. Taina fărădelegii este opusul: este un fel de 
taină ce vine din iad, care intră cu forța în această lume încercând să o schimbe. De aceea, taina 
fărădelegii sau anarhia este pregătită pentru venirea omului nelegiuirii, care este Antihrist. 

Chiar şi în politică, în general, sau în conducerea guvernamentală — care nu poate duce la 
nimic bun dacă nu are în vedere ideea de ordine — ideea nelegiuirii îşi face treptat intrarea. 
Priviţi cât de dezbinată este lumea: aproape jumătate din lumea locuită se găseşte în tabăra 
comunistă. lar comunismul, dacă-l priviți în mod obiectiv, este o formă foarte ciudată de ordine 
politică şi economică, dar care nu duce la nimic bun: din punct de vedere politic, principiul de 
guvernare este tirania, împotriva căreia el pretinde că luptă; în ceea ce priveşte aspectul 
economic, lucrurile sunt şi mai tulburi, instaurarea ordinii şi realizarea unei societăți prospere 
coincide cu efortul de a face ca economia să fie mai prosperă decât în capitalism. 

Astfel, din punctul de vedere al celor care au introdus comunismul în sistemul de 
guvernare mondial, totul pare lipsit de logică, deoarece guvernarea comunistă nu realizează 
ceea ce intenționează să realizeze, de unde rezultă un stat sclavagist, precum foarte grăitor scrie 
Soljenițân. Şi se pare că va cuprinde întreaga lume. Restul lumii pare că va cădea în el, 
dovedindu-se neputincios în a se opune dezvoltării acestuia. 

Care este pricina tuturor acestora? Voi vorbi acum puţin despre comunism. Nu este un 
simplu sistem politico-economic. Din punct de vedere politic, el se susține prin intermediul 
terorii, prin Gulag. Şi oricine înțelege ceea ce se întâmplă în lumea de astăzi trebuie neapărat să 
citească cartea lui Soljenițân - Arhipelagul Gulag“. Cartea ne relatează cu exactitate modul de 
viață din Rusia pe o perioadă de 60 de ani, iar cea din alte țări pentru 30 de ani sau mai puțin, 
iar ce urmează, pentru restul lumii (...). 

Dar cum este posibil ca oamenii să creadă în sistemul marxist? Dacă într-adevăr credeți în 
el, trebuie să admiteţi că este o filosofie foarte ciudată. Nu este o filosofie obişnuită, tocmai bună 
de votat, sau conform căreia este mai bine a avea un monarh peste mulți oameni; nu este chiar 
aşa de simplu. Este ca un fel de lume de vis, o lume imaginară. 

Marxismul se află exact pe linia mişcărilor foarte răspândite din secolul XVI. Ele au fost 
numite mişcări anabaptiste: se găsea câte unul şi se proclama Iisus Hristos venit pe pământ, sau 
un prooroc al lui lisus Hristos, ieşea în public, iar oamenii începeau să-l urmeze. Apoi dădea 
naştere la o răzmeriţă, iar în final venea principele şi-i nimicea pe toți, după care pacea se 
aşternea din nou. Dar între timp, el apuca de înfierbânta toată țara, iar oamenii simțeau că avea 
loc un eveniment religios de anvergură. 


45 Cartea a fost tradusă şi în limba română cu câțiva ani în urmă la Editura Univers, în trei volume [n.tr]. 

Comunismul urmează aceeaşi idee. Dacă o analizați mai atent, este de fapt o idee hiliastă — 
paradisul vine pe pământ, este chiar în fața noastră+e. Este foarte interesant să citim despre 
începuturile mişcării comuniste din secolul XIX, deoarece scrierile primilor lui profeti, precum 
Fourier în Franţa, nu sunt altceva decât absurdități fantastice. El vorbeşte despre venirea unei 
ere de pace şi prosperitate în lume, când din toate izvoarele va curge limonadă, când toţi vom 
merge şi vom culege carne din copaci, şi diverse alte lucruri fantastice. 

Cum e posibil ca oamenii să ia în serios aşa ceva? Dar iată că au făcut-o, iar aceasta este 
ceea ce a inspirat la început marxismul, până ce Marx în final s-a maturizat, observând că toate 
acestea nu sunt decât basme şi că de acum trebuie să se întemeieze pe o bază ştiinţifică, adică pe 
ceea ce se numeşte materialism ştiinţific. Apoi a stabilit mijloacele de înfăptuire a acestor idei, de 
răsturnare a guvernelor burgheze... 

Care ar fi răspunsul lui, dacă ar fi să ajungă la putere? El promite acelaşi lucru pe care-l 
promiteau şi aceşti oameni. De fapt, chiar Lenin, la întemeierea comunismului rusesc, susținea 
ideea că întâi de toate trebuie să fie o revoluție: schimbarea societății, răsturnarea şi uciderea 
tuturor regilor; clasa de mijloc confiscă toate averile; darea puterii pe mâna „muncitorilor”- deşi 
muncitorii sunt primii care intră la închisoare. Puterea se dă cumva „poporului” — deşi de fapt 
sunt numai câțiva cei care realmente şi-o însuşesc, păstrând-o, cum s-ar zice, temporar la bancă, 
oamenii nefiind în stare să se ocupe personal de ea — iar după un număr de ani, aceşti aşa-zişi 
dictatori ai proletariatului urmează să slăbească treptat. După care oamenii devin paşnici, 
fericiți, mulțumiți, nemaifiind nici o problemă. Cineva a întrebat chiar ce se va întâmpla dacă îi 
trece cuiva prin cap vreo idee religioasă sau vrea să se întoarcă la o manieră veche de a face 
lucrurile. Ei întreabă dacă va fi nevoie de cel puțin un departament de poliție. lar Lenin a 
răspuns că nu va fi nevoie de aşa ceva deoarece oamenii vor fi atât de schimbaţi în noile condiţii 
sociale încât atunci când cineva se întâmplă să aibă vreo idee asocială, acesta va fi automat 
zdrobit ca o insectă de ceilalți oameni. 

Cu alte cuvinte, oamenii vor fi atât de fericiți — în special cei care se vor ocupa cu nimicirea 
— încât o vor face ei înşişi, iar de poliţie, armată sau de alte mijloace nu va mai fi nevoie. Avem 
de-a face cu un basm perfect. lar ideologia comunistă se întemeiază pe astfel de idei. Este o 
filosofie politică foarte ciudată. Aceasta înseamnă că face parte din acelaşi principiu al 
nelegiuirii. Este un fel de nelegiuire care pretinde a instaura ordinea. Este o [filosofie] 
înaintemergătoare venirii lui Antihrist. 

Motivul pentru care comunismul câştigă teren în lume nu este acela că este mai „deştept” 
decât capitalismul sau democrația, sau decât altceva de acest tip. Ci pentru faptul că în Occident 
există un fel de vid spiritual şi, în momentul în care acest vid iese în evidenţă, comunismul se 
apropie cu paşi repezi câştigând teritorii după teritorii, ajungând în prezent să cucerească 
aproape jumătate din lume. 

Cu toate acestea, comunismul nu deține răspunsul final, deoarece este o tendinţă negativă. 
De fapt, vedeţi foarte bine ce se întâmplă în Rusia de vreo 10 sau 20 de ani, puteți vedea 
limpede că, în privința mentalității populare, totul mocneşte a revoltă; o revoltă împotriva 
întregului sistem comunist. Deşi dictatura e puternică la fel ca întotdeauna, se observă că, în 
special în ultimii doi ani, ea aruncă din nou tot mai mulți oameni în închisori, iar poliția îşi arată 
colții peste tot. Cu toate acestea, se ridică din ce în ce mai mulți oameni; dar nu într-o revoltă 
armată, ci mai degrabă într-o înălțare a minţilor ce tind spre independenţă, ceea ce înseamnă că 
mai devreme sau mai târziu întregul sistem se va prăbuşi. 


1 Despre sistemele politice şi religioase utopice a scris foarte bine Mircea Eliade în cartea sa - Aspecte ale Mitului, 
Editura Univers, 1977; a se cerceta în special capitolele IV şi IX. Viziunea sa se apropie destul de mult de cea a 
părintelui Serafim. Dând mai multe exemple decât el, Eliade afirmă că unele sisteme politice utopice (în fond şi la 
urma urmei, realitatea demonstrează că toate se întemeiază fie pe ideologii şi constituţii utopice, fie pe minciună), 
au fost inițiate sau create ca expresie a nostalgiei omului după paradisul pierdut, care ascunde o latentă dorință 
religioasă (adesea inconştientă) de sacru sau de „mântuire”, indiferent cât de vag este înţeles acest termen [n.tr.]. 


32 


Deci comunismul nu deţine răspunsul; nu poate să cucerească întreaga lume, iar apoi să 
aducă pace şi fericire aşa cum pretinde că poate”. Totuşi, între timp, se fac pregătiri pentru un 
lucru foarte important care trebuie să se întâmple înainte de venirea sfârşitului lumii: urmează 
să se constituie un guvern mondial unificat din care Creştinismul este cumva aruncat afară. 
Ceva de acest gen pare că reuşeşte şi comunismul să facă. 

Pentru a le asigura oamenilor o bază „spirituală” pentru un singur guvern mondial, 
trebuie să aibă loc ceva la un nivel mult mai înalt. Şi vedem, de exemplu, idei ale Organizaţiei 
Naţiunilor Unite, idei care arată ca un răspuns „spiritual”. Pretinde a contribui la întemeierea 
unui singur guvern mondial care nu va fi o tiranie, ori unul întemeiat pe o anume idee de tip 
comunist. Este foarte neclar şi nu se vede nici o temelie creştină. În clădirea ONU există o 
„capelă de meditaţie” asupra căreia, atunci când a fost construită în urmă cu 20 de ani, s-au 
stârnit discuții aprinse în privinţa tipului de închinare din acel spaţiu. Dacă pui o cruce, eşti 
identificat cu repeziciune ca fiind creştin; nu poți pune nici ceva musulman sau hindus, căci şi 
acestea sunt identificabile şi interpretate tendenţios; trebuie să fie ceva „deasupra” tuturor 
religiilor; trebuie să fie ceva „deasupra religiilor”. În final s-au hotărât asupra unui bloc de 
piatră neagră. E ca şi cum te-ai închina în fața unui idol oarecare. Aceasta înseamnă dezvoltarea 
unui interes religios foarte vag, deoarece, în fond şi la urma urmei, toată lumea are un interes 
religios. (Nu putem ascunde acest lucru. Comunismul va cădea tocmai din această pricină+.) 
Totuşi, ce lucru deşart! Este exact acel gen de lucru pe care diavolul voieşte să pună mâna, căci 
în fiecare credinţă religioasă te poti înşela, dar cel puţin ti-ai pus inima în ea, iar Dumnezeu îţi 
poate ierta tot felul de greşeli; dar atunci când nu ai nici un fel de credinţă religioasă şi te dedici 
unei idei oarecare, atunci demonii vin şi încep să atace. 

Un alt semn al vremurilor care se apropie este condiţia actuală a evreilor din Israel, din 
oraşul Ierusalim. Conform profeţiilor Scripturii şi ale Sfinţilor Părinţi ai Bisericii Ortodoxe, 
Ierusalimul va fi capitala mondială a lui Antihrist. El va construi acolo Templul lui Solomon, în 
care el va fi venerat ca Dumnezeu.” Acesta este unul din evenimentele care vor avea loc chiar în 
apropierea sfârşitului lumii. Este foarte semnificativ faptul că din 1948 Ierusalimul a ajuns din 
nou în mâinile evreilor. Dar locul în care s-a situat Templul - sub moscheea lui Omar - nu a 
ajuns pe mâna lor decât în 1967, deoarece se afla în teritoriul deținut de musulmani. 

Dacă ar fi să-i puneţi cuiva care este la curent cu evenimentele politice din lume o întrebare 
de genul: „Care credeţi că va fi oraşul ideal pentru a fi o capitală a lumii, în cazul în care se va 
instaura un imperiu mondial?”, este evident care va fi răspunsul. Nu poate fi New York-ul, căci 
este centrul capitalismului. Nu poate fi Moscova, căci este centrul comunismului. Nici Roma nu 
poate fi, căci romano-catolicismul se situează încă într-o tradiție limitată. Locul logic este 
Ierusalimul, deoarece acolo se întâlnesc trei religii şi trei continente. Este locul logic, căci acolo 
este pace, frăție şi armonie, toate părând să arate minunat, dar dacă nu au o temelie creştină 
solidă, ele nu sunt plăcute lui Dumnezeu. Aceste stări de fapt pot fi folosite de Antihrist. Un alt 
aspect al problemei evreieşti e faptul că mulți tineri evrei devin interesați de Creştinism, 
deoarece şi printre evrei există acelaşi tip de căutare religioasă şi aceleaşi probleme cu care au 
de-a face şi alți oameni, iar unii dintre aceşti evrei se convertesc la Creştinism. Unii vin chiar la 
Ortodoxie. Deja acesta este un semn şi o pregătire pentru evenimentul întoarcerii evreilor la 
Creştinism din vremea cea de pe urmă. (...) 


47 De aceea, au hotărât să se mai risipească puţin - rămânând şi ei prin preajmă pentru orice eventualitate - lăsând 
loc comuniştilor din schimbul doi, mai precis capitaliştilor, care au metode de lucru mai „optime” şi mai 
„convingătoare”, într-un cuvânt - mai „democratice” [n.tr.]. 

48 Adică din pricină că paradisul pe care trebuia să-l realizeze s-a transformat într-un coşmar [n.tr]. 

% Sfântul loan Maximovici spune că Antihrist „îşi va alege Ierusalimul ca şi capitală a sa, deoarece aici a fost locul 
în care Mântuitorul S-a descoperit pe Sine şi Dumnezeiasca Sa învățătură, iar întreaga lume a fost chemată la 
fericirea bunătăţii şi a mântuirii. Dar lumea nu L-a primit pe Hristos, răstignindu-L în Ierusalim, în vreme ce, sub 
Antihrist, lerusalimul va deveni capitala lumii care va recunoaşte autoritatea lui Antihrist.” 

Să spun acum câteva cuvinte şi despre Antihrist. El nu este pur şi simplu un dictator 
nemilos şi anti-creştin. Cred că cei mai mulți oameni, atunci când se gândesc la Antihrist, se duc 
cu gândul la cineva ca Hitler, care a fost un prigonitor, sau Stalin, care prigonea creştinii şi era 
împotriva religiei. Dar nu era Antihrist, deşi avea unele însuşiri. „Anti” nu înseamnă numai 
„împotrivă” ci şi „în locul”. El va fi cineva care va veni şi va lua locul lui Hristos; se spune 
foarte clar că va fi venerat ca Dumnezeu în Templul din Ierusalim (cf. II Tesal. 2, 4). 

Nu se vor duce să se închine unui dictator obişnuit, pentru întreaga lume nu va fi foarte 
uşor să facă aceasta. Dar el va veni ca un dictator mondial acceptat ca Dumnezeu, ceva şi cineva 
cu însuşiri pozitive; astfel, el va face tot ce-i va sta în putinţă să-L imite pe Hristos şi să-l ia locul. 
De aceea, Apostolii, în avertismentele lor, accentuează de nenumărate ori şi cu putere că la 
sfârşitul lumii trebuie să ne ferim de înşelare. Sfântul Pavel spune că venirea celui nelegiuit, 
prin lucrarea lui Satan, va fi cu toată puterea şi cu semne şi minuni mincinoase. Dumnezeu va 
îngădui o mare amăgire, iar oamenii or să se încreadă într-o minciună. Adică va fi ceva deosebit 
de înşelător; va fi acela înşelător într-o asemenea măsură încât chiar şi cei aleşi să cadă în 
înşelare, de aceea va fi scurtat şi timpul. 

Atunci când vorbeşte despre ultimele zile, Însuşi Hristos avertizează că se vor ridica 
hristoşi amăgitori şi prooroci mincinoşi, care vor arăta semne mari şi minuni ca să amăgească, 
de este cu putinţă, şi pe cei aleşi. lar în Apocalipsă, Sfântul loan afirmă că vremurile din urmă 
vor fi însoţite de faceri de minuni din partea duhurilor necurate. Astfel, unul din semnele 
venirii sfârşitului este înmulțirea semnelor şi a minunilor demonice, adică a falselor minuni şi a 
altor lucruri de acest gen. 

Spunând aceste lucruri, să pomenesc şi de creşterea în ultimele decade a satanismului fățiş 
- cultul satanic, care numai în aceşti ultimi 20 de ani şi ceva a ajuns să-şi câştige o faimă şi o 
popularitate impresionante: oameni care se numesc pe ei vrăjitori5; interesul crescând pentru 
religiile păgâne asiatice - care în ultimele două sau trei decenii au devenit foarte la modă, astfel 
încât asistăm la o nouă naştere a lor în Occident — guru americani şi englezi, maeştri zen şi aşa 
mai departe. 

Oamenii par să ia lucrurile foarte în serios, plecându-se la pământ înaintea lui Maharishi, 
care s-a declarat Dumnezeu — ceva ce nu s-a mai auzit până acum două sau trei decenii. Toate 
acestea au loc în mijlocul americanilor simpli, idealişti, care, naivi fiind, ajung să se plece la 
pământ înaintea lui Maharishi. 

În Creştinismul Occidental — din pricină că s-a pierdut temeiul adevăratei închinări la 
Dumnezeu păstrat în Ortodoxie — a apărut o reacţie care ia forma unei „căutări a semnelor”. Ea 
se manifestă cu tărie mai ales în aşa-numita „Mişcare Harismatică”. Au loc un număr destul de 
mare de lucruri spectaculoase: oamenii „vorbesc în limbi”; grăiesc aşa-zise „proorocii”; au loc 
un fel de „vindecări”, pe scurt, se întâmplă nenumărate lucruri spectaculoase. 

Toate acestea sunt în contradicție cu ceea ce creştinii-ortodocşi cunosc despre viața 
duhovnicească. Este o viziune total eronată a vieții duhovniceşti, o viziune care-i face pe oameni 
să caute astfel de lucruri şi să le obțină. Bineînţeles, toată această căutare a „păcii”, ca în 


50 Oare câți din sutele de mii de cititori ai seriei Harry Potter sau Lord of The Rings [Stăpânul inelelor] pot afirma 
că nu cred în puterea vrăjitoriei sau că nu se declară adepţi ai „găştii” lui Harry Potter? Dacă ar crede că sunt 
numai minciuni şi lucruri deşarte, oamenii le-ar lepăda pe dată. Deşi unii afirmă că nu cred în vrăjitorie, preferă 
lumea vrăjitoriei pe care aceste cărți sau filme o propun. Este aici o contradicție insurmontabilă. Preferința pentru 
filme şi literatură de acest gen denotă un dispreţ ascuns pentru această lume care a devenit insuportabilă pentru 
omul ce i-a distrus frumusețea cu care Creatorul a împodobit-o. Entuziasmul manifestat pentru lumile imaginare, 
magice, denotă implicit o plăcere a vizionării lor şi a participării la lumea pe care ele o propun, o participare ce 
implică o oarecare relație cu personajele şi cu acțiunea respectivă, ceea ce noi numim empatie. Suferim, ne 
bucurăm, luptăm alături de ele de parcă ar fi reale. Când ele înving, învingem şi noi, sau ele au învins pentru noi 
(...) etc. Cu alte cuvinte, noi scăpăm de monștrii noştri sau de stresul nostru în timp ce ele, de fapt, n-au învins 
nimic, n-au omorât nici un monstru, nici un stres, căci acestea nu există, sunt doar lucrări diavoleşti al căror obiect 
suntem. noi, cei ce ne bucurăm de ele ca de nişte lucruri existente; creştinii biruiesc prin Hristos şi invers, iar 
vrăjitorii imaginari [demonii] biruiesc pentru admiratorii lor şi invers, numai că amăgiţii vor scăpa cununa 
„luptelor” tocmai atunci când îşi închipuie că au pus mâna pe ea [n.tr]. 

meditaţia transcendentală, insuflă un simțământ mai mult sau mai puțin lumesc de mulțumire, 
care n-are nimic de-a face cu adevărata străduință duhovnicească. 

În acest caz, putem încerca să identificăm toate aceste tipuri de fenomene oculte şi 
paranormale care sunt dominante în aceste vremuri: în acest sens, în Uniunea Sovietică s-au 
făcut diferite cercetări destul de serioase în domeniul percepției extrasenzoriale, mult mai mult 
ca în America, unde oameni care pretind că sunt atei permit şi chiar promovează cercetări 
asupra diverselor fenomene: telepatie mentală, hipnoză, vindecare prin credință, profetism, 
aure umane şi vegetale, imagini ale graniţelor dintre materie şi psihic, acțiunea minții asupra 
materiei. Un ocultist contemporan, Uri Geller, despre care cred că ați auzit, este capabil de a 
îndoi linguri fără a le atinge, pretinzând că-şi ia puterea de la „ființe din afara spațiului”. 

Auzind lucruri de genul acesta, unii râd, gândind că e ceva foarte amuzant că oamenii sunt 
atât de stupizi încât să creadă lucruri de acest gen, dar fenomenele care se întâmplă sunt totuşi 
reale. Explicaţiile pe care le dau oamenii se aseamănă izbitor cu ceea ce ştim din vechile Vieți de 
Sfinți. 

Cu alte cuvinte, toate fenomenele relatate de oameni care pretind a fi răpiți de nave 
spaţiale [OZN] şi aşa mai departe — indiferent ce ați putea gândi despre aceste relatări — sunt 
exact ceea ce am văzut descris în Vieţile Sfinţilor ca moduri în care lucrează demonii, prin 
remarcabila lor abilitate de a trece de la materie la psihic, de a apărea şi dispărea în acelaşi timp 
sau de se mişca cu repeziciune dintr-un loc într-altul. În acest mod lucrează demonii. Este exact 
modul în care lucrează şi aceste aşa-zise „ființe spaţiale”. Este foarte interesant cum demonii 
revin în istoria modernă prin mijloace ca acestea. 

Toate reprezintă expresia unor atitudini bizare şi oculte, care astăzi dau naştere la ceea ce 
nu pot fi numite minuni, deşi sunt fenomene care nu se conformează ritmului normal al 
proceselor naturale. Sunt exact acele lucruri de care Antihrist va avea nevoie atunci când va 
veni cu mare amăgire, cu minuni şi fapte drăceşti, pentru a înşela oameni. 

Mulţi adepţi ai Mişcării Harismatice care nu cred în ocultism, fiind de fapt chiar împotriva 
lui, privesc totuşi fenomenele „harismatice” într-un context creştin. Există o mulțime de oameni 
ca aceştia care cred că ceea ce văd este o „revărsare a Duhului Sfânt”. Ei o numesc „Cea de-a 
Treia Eră a Duhului Sfânt” sau „Noua Eră a Duhului Sfânt”. Ei cred că acesta este un semn că 
Hristos va veni curând. 

Însă adevăratele proorocii din Sfintele Scripturi, ca şi cele din scrierile Sfinților Părinți, în 
special cei din perioada Bisericii primare, ne arată exact opusul. Hristos Însuşi zice la Luca 18, 8: 
Dar Fiul Omului, când va veni, va găsi, oare, credință pe pământ? Cu alte cuvinte, adevărata turmă a 
lui Hristos de la sfârşit va fi foarte mică, iar majoritatea creştinilor, sau oamenii care îşi spun 
creştini, îi vor urma lui Antihrist. 

Ideea aceasta a „Noii Ere a Duhului Sfânt” este şi ea la rândul ei o idee hiliastă, care 
aşteaptă un fel de adaptare lumească a Raiului. Ea a tulburat lumea Occidentală încă din secolul 
XII, apărând pentru prima dată în vremea lui Francisc din Assisi. 

Toate acestea sunt semne negative, iar creştinul are datoria să se pregătească pentru cele 
mai multe lucruri negative cu putință. Trebuie să fim pregătiți şi pentru semnele negative de la 
sfârşitul lumii. În primul rând, unul dintre semnele pozitive este Israel. Desigur că statul Israel 
este o chestiune total diferită, dar însuşi faptul că vremurile arată ca şi cum mijesc la un început 
de convertire la Hristos a unora dintre evreieste foarte îmbucurător, foarte pozitiv, căci despre 
aceasta vorbea şi Apostolul Pavel, zicând că mai degrabă ar prefera să fie aruncat în Gheena de 
dragul poporului său, doar-doar s-ar trezi la cunoaşterea şi vederea lui Hristos, Care a venit cu 
osebire pentru ei. Şi când, în cele din urmă, ei vor înţelege aceasta, înseamnă că este sfârşitul 
lumii; deoarece toți oamenii au fost chemaţi la mântuire, iar evreii sunt ultimii care vor 
răspunde la această chemare. 

Avem apoi mişcarea de convertire la Ortodoxie din multe părţi ale lumii. În Africa, de 
exemplu, de 50 de ani încoace are loc o remarcabilă mişcare de convertire a celor din Uganda, 

Kenya, Tanzania, Congo şi alte țări. Primim adesea de la ei scrisori scrise într-un stil foarte 
simplu, foarte „evanghelic“, despre „bucuria întru Domnul”; ei au textele Scripturii şi sunt 
foarte credincioşi şi evlavioşi față de Ortodoxie; ei sunt tocmai acel gen de oameni cu inima 
simplă pe care-i doreşte Hristos. lată ce fel de oameni vin acum la Ortodoxie. 

Acelaşi lucru se întâmplă şi în alte țări; chiar şi aici, în America, vedem cum din ce în ce 
mai mulți oameni se trezesc la Ortodoxie, adesea, fără vreun motiv bine definit, ei descoperă că 
Ortodoxia este adevărata Biserică. Se întâmplă de asemenea şi în Europa de Vest şi alte țări. 
Apoi urmează îndurerata Rusie, aceasta fiind o temă care necesită multe discuţii. Cu siguranță 
că în această țară se întâmplă un lucru extraordinar, țară care îndură comunismul şi ateismul 
de mai bine de 60 de ani şi în care, conform legilor comuniste — deoarece religia este numai o 
rămăşiţă superstițioasă a trecutului, căci toate bătrânele au murit — nu mai trebuie să rămână 
nici o religie, dar acum, după 60 de ani, când toate bătrânele au murit, religia se întoarce mai 
puternică ca niciodată. 

De aceea, ceva nu este în regulă cu ideea lor, şi acest „ceva” care nu este în regulă este că 
nu-şi dau seama că sufletul Îl vrea pe Dumnezeu, Îl vrea pe Hristos; iată cum aceşti oameni au 
îndurat 60 de ani de jug ateist, ceea ce nu e lucru mic într-o societate întemeiată pe necredință. 
Oamenii au îndurat mult, dar nu s-au lăsat robiţi, ci s-au întors şi au crezut în Dumnezeu. 
Soljenițân spune despre Rusia şi despre alte țări care au îndurat comunismul următoarele: „Prin 
suferințe cumplite, țara noastră a ajuns la un progres spiritual de o intensitate atât de mare încât 
sistemul occidental în starea lui actuală de epuizare spirituală nu ne pare deloc atractiv. Un fapt 
incontestabil este slăbirea [morală a] ființelor umane din Occident, în timp ce în Răsărit ele sunt 
tot mai neclintite şi puternice. Şase decenii pentru poporul nostru şi trei pentru popoarele din 
Europa de Est. În tot acest timp, noi am trecut printr-un exercițiu spiritual prin care am ajuns să 
ne situăm mult înaintea experiențelor occidentale”. 

Părintele Dimitrie Dudko, mai ales, spune lucruri asemănătoare, argumentând foarte bine 
în acest sens; el zice că cineva i-a spus o dată cât de bine este să fii în Occident, deoarece acolo 
oamenii au multă libertate şi pot să-şi practice Creştinismul în libertate. Iar el a răspuns că acolo 
oamenii au o spiritualitate cu confort, în timp ce aici noi avem o spiritualitate cu suferinţă şi, de 
aceea, este una mai adâncă. lar pe temeiul suferințelor şi a martiriului nostru, poate creşte o 
sămânță de Creştinism, fiindcă sângele martirilor este sămânţa Creştinismului. lată de ce în 
poporul rus şi în cei care au suferit sub comunism în general se întâmplă ceva foarte profund. 

Iar pe lângă acest optimism pe care-l vedem venind din Rusia care se trezeşte la rădăcinile 
ei creştine, luăm de aici şi o lecţie foarte practică: în aceşti ultimi 60 de ani, Rusia a trecut prin 
experiența viețuirii în catacombe, sub persecuții, în camerele de tortură şi sub acțiunea 
tehnicilor mai rafinate ale Gulagului modern, iar oamenii au supraviețuit. Şi avem chiar relatări 
ale modului cum au supraviețuit, de unde aflăm cum au fost torturați şi cum au trecut prin 
aceasta. De aceea, dacă o astfel de persecuție ar veni şi aici în America, putem afirma că avem 
un precedent, ceva pe care să ne putem bizui; deja avem mai multă nădejde dacă putem îndura 
aceleaşi lucruri pe care le-au îndurat şi ei. 

În cele din urmă, întreaga viziune a Creştinismului ortodox este una pozitivă. Chiar şi în 
primele veacuri, când întreaga lume romană era împotriva Bisericii, vânând pur şi simplu 
creştinii din catacombe, dându-i la chinuri şi moarte... lar creştinii mergeau la moarte cântând. 

Desigur că astăzi, mai mult ca oricând, simțim în spate experiența ultimelor secole de 
sfințenie ortodoxă, Sfinți Părinți, mucenici, asceți: toți cei care au trăit pentru Hristos în această 
lume, din diferite țări — din Apus, din Răsărit, de la Miazăzi şi de la Miazănoapte. Se cuvine să 
cunoaştem această experiență, o mare parte din ea o avem în cărți în limba engleză, ea dând 
efectiv răspuns la aproape toate întrebările contemporane ce s-ar putea pune. 

lar dacă avem acest contact viu cu sfinţii tuturor veacurilor şi cu toți cei care astăzi suferă 
pentru Hristos, mai ales cu oameni ca părintele Dimitrie Dudko, cu mulțimea de oameni din 
lagărele de prizonieri... despre acestea ar trebui să citiți în revista Orthodox America. Fiecare 

număr conţine articole despre oameni care suferă în lagărele de prizonieri, şi este foarte 
încurajator să vedeți cum aceşti oameni, aflați în mijlocul a multe feluri de torturi, refuză să 
cedeze, iar atunci când par că cedează un pic, dovedesc mai puţin o slăbiciune, cât faptul că nu 
le-a fost uşor; cu toate acestea, ei sunt încă extrem de curajoşi, ceea ce pentru noi reprezintă un 
îndemn şi o sursă de inspiraţie. Noi, cei din starea de libertate, nu putem găsi nici o scuză 
pentru a nu-L lăsa pe Dumnezeu să lupte pentru noi. 

ÎNTREBĂRI 


ŞI 
RĂSPUNSURI 


Întrebare: Chiar au de gând evreii să distrugă Moscheea lui Omar şi să construiască Templul? E 
posibil să se întoarcă la ritualurile din Levitic şi la toate legile? 


Părintele Serafim: Ei, cu Templul e problema lor ce vor să facă. Pe de-o parte, avem de-a 
face doar cu nişte intenţii; pe de alta, rămâne de văzut cum va îngădui Dumnezeu aşa ceva. Au 
mai încercat şi înainte să construiască Templul şi n-au reuşit. Cât priveşte Leviticul, nu ştiu ce să 
spun; cred totuşi că vor încerca să facă tot ce este posibil în acest sens. Dacă toată ideea 
construirii Templului ţinteşte la întoarcerea la vechea lor religie, presupun că vor încerca s-o 
imite cât mai fidel posibil. 

Desigur că, trăind în vremuri moderne, vor descoperi că au de schimbat tot felul de 
lucruri. lar când Antihrist va veni să se aşeze acolo [în Templu - n.n.], el va avea propriile lui 
idei, acceptabile pentru cât mai mulți oameni. Este greu de spus cu exactitate ce formă vor lua. 
Dar când se vor împlini toate, veți vedea că va fi exact cum s-a proorocit. Totuşi dacă oamenii 
vor încerca să facă ceva înaintea timpului hărăzit de Dumnezeu, treaba nu va merge. 

A existat o singură încercare de construire a Templului, cea a lui lulian Apostatul, care a 
vrut să dovedească faptul că Hristos nu a avut dreptate atunci când a spus că nu va rămâne 
piatră pe piatră. Iulian le-a poruncit iudeilor să înceapă construirea Templului, şi ei au ascultat. 
lar faptul a intrat în istorie ca atare, nimeni nu-l poate tăgădui, de altfel îl găsim în scrierile mai 
multor istorici bisericeşti din primele veacuri, că ei au vrut să îl construiască, dar în timpul 
nopții totul cădea la pământ, şi toți vedeau mingi de foc ieşind din pământ. În zilele noastre, 
istoricii spun că, atunci când săpau, e posibil ca lucrătorii să fi dat de petrol sau de altceva. Este 
limpede că acolo exista ceva care împiedica realizarea acestui proiect, iar în final au renunțat. 
Iulian însuşi a fost ucis şi toată acțiunea a încetat. 

Cu alte cuvinte, vremurile nu erau coapte pentru aşa ceva. Desigur că astăzi vremurile 
sunt mult mai coapte. În Vechiul Testament au fost doi sfinți care n-au murit: Enoh a fost luat la 
cer, şi el nu a mai fost găsit; Ilie s-a ridicat la cer într-un car de foc; de aceea ei se vor întoarce ca 
doi mărturisitori care vor predica împotriva lui Antihrist. 


Sunt chiar unele tradiţii care vorbesc despre întoarcerea Sfântului loan Teologul la sfârşitul 
vremurilor. Apoi există şi profeția Sfântului Serafim din Sarov, conform căreia el se va întoarce 
în vremurile din urmă, chiar dacă a murit, astfel că se va întoarce înviat. Totuşi, cei doi pomeniti 
în Apocalipsă nu sunt alții decât Enoh şi Ilie. 

Întrebare: Oare ei vor fi cei care le vor spune oamenilor din acele vremuri că acesta este Antihrist şi 
nu Hristos? 


Părintele Serafim: Conform tradiţiei, ei vor avea două funcţii: Ilie va vorbi evreilor. În 
Evanghelie se spune că ei l-au întrebat pe lisus dacă nu cumva a venit Ilie, unii spunând că loan 
Botezătorul era Ilie, care-i „va împăca pe părinți şi copii”5!. lar Domnul a zis că, într-un anume 
fel, el a venit; cum s-ar spune, într-un sens duhovnicesc, el venise. 


5! La Matei 17, 11 se spune că Ilie va veni, şi pe toate le va așeza la locul lor; probabil că părintele Serafim citează dintr- 

Dar cei mai mulți oameni n-au acceptat aceasta, drept care adevăratul Ilie va veni la 
sfârşitul vremurilor pentru a-i împăca pe părinţi — evreii, cu copiii — păgânii. Enoh va vorbi 
celorlalți oameni. Cu alte cuvinte, atunci va fi foarte clar cine este Antihrist şi că aceştia sunt 
proorocii care-i vor grăi împotrivă, descoperindu-l lumii ca Antihrist. 


Întrebare: Dacă Antihrist sau taina fărădelegii va fățări o imitație a revelației dumnezeieşti, atunci 
cu siguranță că Antihrist îşi va avea „Biserica” sa, numai că aceasta nu va fi deloc asemănătoare cu 
Biserica lui Hristos. Cum vedeți Consiliul Mondial al Bisericilor - Consiliul Bisericilor acestei Lumi? Ca 
o parte a tainei fărădelegii? 


Părintele Serafim: Bine, acum au loc doar pregătiri în acest sens. Este echivalentul religios 
al Statelor Unite, care încearcă să construiască o unitate religioasă fără a se întemeia pe Hristos. 


Întrebare: Obscuritatea sub care se ascunde acel obelisc al Naţiunilor Unite despre care ați vorbit 
(...) eu am fost acolo în 1976. Este o piatră întunecoasă, neagră. Forma lui îmi pare că exprimă „cel mai 
mic numitor comun al divinității” care rezultă din ecumenism: toți credem în „Hristos”, întru Care 
opiniile noastre diferă. 


Părintele Serafim: (...) Şi chiar în afara lui Hristos, deoarece acum ei primesc între ei şi 
grupuri necreştine, purtând dialoguri cu religiile necreştine”?, indiferent de credinţă, credință 
din care nu este cu putință a scoate ceva pozitiv. De aceea, Antihrist va veni să ofere un fel de 
catalizator pentru a pune cap la cap toate elementele, iar toți i se vor pleca lui, ca unul care le 
asigură tot ce-şi doresc. Scriitorul rus Soloviov — o personalitate foarte interesantă, deşi puțin 
cam ciudată în anumite atitudini — la sfârşitul secolului XIX, în ultimii săi ani din viață, s-a 
schimbat foarte mult. Spunea că atunci când merge la biserică, se simte foarte ciudat, deoarece 
simte că era catacombelor este pe cale să se întoarcă. Drept care considera că ar trebui să se ducă 
la Biserica din catacombe (...). Aflat sub acest impuls, în penultimul sau ultimul an al vieții, el a 
scris o carte numită Trei Convorbiri despre Antihrist şi Sfârşitul Lumii”, în care, sub forma unui 
roman, el prezintă venirea lui Antihrist. 

El o plasează în secolul XXI, o perioadă însoțită de războaie mondiale, în care se va ridica 
un mare lider, care într-o primă fază va deveni preşedintele Europei, iar în urma aclamațiilor pe 
care le va primi, el va fi făcut pe viață preşedintele întregii lumi, după care împărat al lumii; el îi 
va reuni pe toți pe principiile care au stat la baza Imperiului Roman şi va hotărî că este necesară 
crearea unei unități religioase. Astfel că el va convoca un Sinod Ecumenic în lerusalim, loc în 
care el va oferi tuturor oamenilor tot ceea ce ei şi-au dorit vreodată, cu condiţia ca ei să fie într- 
un fel de acord cu el, plecându-i-se lui. 

Pentru protestanți el va deschide un fel de Academie specială pentru studiul Scripturilor 
din diferite puncte de vedere şi critica biblica”; pentru romano-catolici el va crea un fel de 
institut papal sau ceva asemănător; iar ortodocşilor le va oferi, într-o Sfânta Sofia din 
Constantinopol restaurată, un muzeu al tuturor antichităților creştine posibile, în care fiecare tip 


o tâlcuire a acestui verset sau îl nuanțează puțin [n.tr]. 

52 In 1998, în România, a avut loc un astfel de dialog la Palatul Parlamentului. La el au participat reprezentanţi din 
aproape toate religiile lumii, manifestările desfăşurându-se sub deviza: „Pacea este numele lui Dumnezeu. 
Dumnezeu, omul, popoarele”, sub patronajul comunității Sant' Egidio din Italia. Afirmațiile demagogice revărsate 
acolo fost de natură să infecteze mințile multor români, care acum fie nu mai ştiu cui se închină sau cui să se 
închine, fie se închină unui Dumnezeu „comun”, care pare că Se „sfarmă” conform cu mentalitatea fiecărui popor. 
La acest mod de închinare, ecumenismul contemporan şi-a adus contribuție semnificativă. E posibil ca într-un 
viitor oarecare, numele de creştin-ortodox să devină irelevant, deoarece, de vreme ce există doar un singur 
Dumnezeu, trebuie să existe şi un singur popor (mondial) al Său, şi nu popoare „divizate” religios. Informații 
despre această manifestare se pot găsi la adresa: www.santegidio.org/ro/ecumenismo/uer/1998/index.htm [n.tr.]. 

5 Cartea a fost tradusă şi la noi cu câţiva ani în urmă, la Editura Polirom. Ea este disponibilă gratuit şi pe Internet 
[n.tr]. 

5 Anticipări ale acestei posibile Academii se pot întâlni în tot Occidentul; se pare că (neo)protestanții i-au întrecut 
pe ortodocşi în pătrunderea „tainelor” Scripturii. Poate că aceste taine se vor împlini în viitoarea mare Academie, 
unde „taina fărădelegii” se va da pe față [n.tr.]. 

de obiect de valoare pe care l-au avut vreodată ortodocşii va fi aşezat în muzeu. Menirea 
acestuia va fi să-i satisfacă în oarecare fel pe ortodocşi. De aceea, toată lumea va fi mulțumită, 
plecându-se şi închinându-se lui. Bineînţeles că aceasta va însemna că oamenii vor fi mulțumiți 
cu acest aspect exterior care, din acest punct de vedere, reprezintă religia voastră creştină”. 
Oricine este atras doar de acest aspect exterior - reprezentat prin tămâie, veşminte strălucitoare 
etc. - dintre toți, va cădea înaintea lui Antihrist mai grabnic decât alții. 


Intrebare: Cum vedeți Ortodoxia din America, care, prin prezența sa, a dat naştere într-o oarecare 
măsură Consiliului Ecumenic al Bisericilor? 


Părintele Serafim: Te referi la aspectul eshatologic al Ortodoxiei americane? Nu cred că 
America are ceva în plus față de vreo altă țară, precum Uganda, să zicem, dar cred totuşi că este 
semnificativ faptul că oamenii se trezesc la Ortodoxie, chiar cei ce nu au avut de-a face niciodată 
cu ea; prin simpla auzire a propovăduirii cuvântului, ei au început să se trezească - mai ales 
într-o țară despre care se presupune că este creştinată cu totul - văzând că tot ceea ce se numeşte 
Creştinism nu este cu adevărat Creştinism, şi se apropie de Ortodoxie. Acesta poate constitui 
foarte bine unul dintre semnele sfârşitului. 

Desigur, sunt diferite tipuri de sfârşituri. Când o ţară se apropie de sfârşitul ei, se petrece o 
mare renaştere duhovnicească, precum înaintea venirii comunismului în Rusia: au avut mari 
sfinți, ca Sfântul loan din Kronstadt, bătrânii de la Mănăstirea Optina şi alți sfinți călugări şi 
episcopi trăitori în acea vreme. Dar şi mulți alții la fel de râvnitori. Dar, cu toate acestea, 
societatea le-a stat împotrivă: devenise foarte occidentalizată şi aproape anti-creştină. Astfel că 
renaşterea a fost în cele din urmă înăbuşită. 

Dar dacă o priviți din punctul de vedere al unei renaşteri spirituale, ea se înfăţişează ca o 
renaştere spirituală continuă, de aceea, cu cât vedeți şi aici tot mai multe lucruri similare, 
începeți să vă întrebaţi dacă nu se tinde şi la noi spre un sfârşit asemănător sau spre ceva 
asemănător. Şi e foarte posibil să se lege şi de sfârşitul a toate, căci e limpede că în prezent 
lucrurile par că-şi ies din ritm atât în Rusia cât şi în America şi chiar la scară mondială. Totul 
arată de parcă ne îndreptăm către evenimente semnificative chiar într-un viitor apropiat. 

Bineînţeles că nu trebuie să ne călăuzim strict după evenimente istorice, căci Creştinismul 
ținteşte la mântuirea sufletului, de aceea, fiecare persoană, o dată ce descoperă adevărul, începe, 
aici şi acum, să trăiască potrivit poruncilor Bisericii. Acesta este primul lucru pe care trebuie să-l 
avem în minte. Şi dacă cineva descoperă, în anul ce vine, toate acestea, poate chiar un oarecare 
de pe stradă, urmat la rândul lui de alte grupuri de oameni, este cum nu se poate mai bine, fiind 
un motiv de a fi voi înşivă tot mai râvnitori. 

Cred totuşi că nu va fi o mare diferenţă în privința rezultatului final: Gulagul, sau orice 
altceva din ceea ce s-a întâmplat în Rusia, au fost menite distrugerii Creştinismului, şi în mare 
măsură chiar au reuşit, deoarece acum Creştinismul este greu de aflat şi înțeles de oameni; iar în 
Vest, indiferența, toleranța, libertatea şi prosperitatea contribuie şi ele la distrugerea oricărui fel 
de Creştinism. Rezultatul final, după cuvântul lui Soljenițân, este acela că în Răsărit creştinii 
devin mai puternici; după comunism ei au devenit mai puternici decât, noi cei din Vest, care 
avem toată această libertate. Dar nu trebuie să fim indiferenți la această slăbiciune; trebuie să-l 
dăm lui Dumnezeu lupta noastră. 


Intrebare: Există vreun indiciu conform căruia guvernul va hotărî aplicarea unei peceți pe mână 
sau pe frunte cu ajutorul cărora să putem cumpăra hrană sau alte necesități? Credeţi că va merge mână 
în mână cu apariția unui singur guvern mondial? 


Părintele Serafim: S-a mai practicat şi înainte. Când în 1812 Napoleon a invadat Rusia, la 
întoarcere au rămas fără hrană, astfel că fiecare om a fost pecetluit în oarecare mod cu un număr 


55 Despre ispita aspectelor exterioare, părintele Serafim scria adesea în scrisorile adresate părintelui Alexie Young. 
Vezi de exemplu capitolele Un măreț condei a fost oprit sau Cum a început totul... precum şi alte scrisori [n.tr]. 

la încheietura mâinii sau pe braţ, fără acel număr neputând obţine nici un fel de hrană. Adolf 
Hitler a făcut ceva asemănător, deşi cred că nu a fost chiar un număr, ci un fel de semn. Deci 
ideea a mai fost pusă în practică. Într-un anume sens, este un lucru firesc. Dacă se întâmplă să 
rămâi fără acte, sau fără vreun mijloc de legitimare, se impune necesitatea pecetluirii pe frunte 
sau pe mână, sau altceva de acest gen . 


Intrebare: Puteţi face o legătura între concepțiile vieții monahale şi viziunea apocaliptică? 


Părintele Serafim: Monahul este la bază cel ce aşteaptă moartea, sfârşitul. Din acest motiv, 
el ia în serios cuvintele: Iată, vin curând (Apoc. 22, 12). El se străduieşte să se menţină într-o stare 
constantă, ca atunci când va veni Hristos, el să fie gata. În acest sens, monahismul este 
apocaliptic. Bineînţeles că fiecare, dacă este creştin, trebuie să se afle într-o astfel de stare. Nu 
trebuie să cugetăm că doar monahii trebuie să se responsabilizeze pentru o viață creştină. 
Această idee este falsă; un monah este la fel ca toți ceilalți. Toţi trebuie să ne trezim. Dacă ne 
gândim la Biserica primară, observăm că nu se făcea vreo distincție între cine este monah şi cine 
nu — toți recunoşteau adevărul, dându-şi seama de caracterul său urgent” — acela de a fi trăit 
imediat. 


Întrebare: Vă puteţi referi la unele aspecte din science fiction despre care ați scris în cartea 
Ortodoxia şi Religia Viitorului? 


Părintele Serafim: Da, ceva în mod special? (...) 


Întrebare: Episcopul Ignatie Briancianinov scrie că omul modern se aşteaptă în permanenţă la o 
„întâlnire“ de vreun fel sau altul; şi, bineînțeles, astfel de lucruri le vedem propuse în titluri de filme 
precum: Întâlnire de gradul treis; ele vorbesc despre creaturi pe care în carte le descrieți simplu ca 
„demoni deghizați”. Puteţi considera acest aspect al lumii moderne atee ca „semn al vremurilor”? 

Părintele Serafim: Cred că lucruri precum science fiction-ul reprezintă un aspect singular — 
calea prin care omul total ateu, necredincios se poate întoarce la religie (care, totuşi, nu este 
religia care mântuieşte sufletul, care-i cere pocăință sufletului), la un fel de interes religios vag, 
în armonie desăvârşită cu duhul vremii, cu lumescul, ce-i aparține de fapt lui Antihrist. Este 
simptomatic cum, în cadrul nenumăratelor serii Star Trek, lucrurile pe care le fac acele ființe 
spaţiale sunt de fapt simple meşteşugiri drăceşti, despre care putem citi în Vieţile Sfinților. Şi 
este interesant că, dacă le veți citi din Vieţile Sfinților (unor fani ai acestor filme), vă veţi alege cu 
râsete; dar nu şi dacă le veți citi din poveşti science fiction. Poate că nu le vor lua cu totul în 
serios, considerându-le ceva real; dar aşa începe totul... Într-o primă fază ele sunt acceptate 
cumva ca un produs al imaginației şi, dacă nu acum, atunci următoarea generaţie începe să le ia 
mult mai în serios, privindu-le ca făcând parte din realitate. Astfel că, în final, ele vor intra în 
cugetele tuturor ca ceva foarte plauzibil. 


Întrebare: În prezent suntem martorii unei revărsări de idei şi atitudini necreştine şi chiar 
anticreştine despre care poate că nici nu ne dăm seama, dar care plutesc în aer. Care sunt acele lucruri 
practice pe care creştinii ortodocşi le pot face pentru a rezista împotriva lor şi pentru a deveni mai 
conştienţi de ele? 


Părintele Serafim: Să citim mai multă literatură ortodoxă, precum Vieţile Sfinților şi 
scrierile Părinților, mai ales cele legate de partea practică sau despre viața creştină, ca să ne 
facem astfel o idee despre feluritele ispite care vin asupra celor ce vor să ducă o viaţă creştină. 
Aceasta ne va ajuta chiar şi în confruntarea cu tipuri de situaţii de viață mai noi, pe măsură ce le 


5 Firescul de care vorbeşte părintele Serafim este o explicație mult mai satisfăcătoare decât multe alte explicații 
oferite astăzi de diverşi autori - fie ei clerici sau mireni - care imaginează mai degrabă diverse conspirații politico- 
demonice. Pecetluirea care ne pândeşte pe toți se va face în special pentru o mai mare siguranţă şi pentru 
combaterea falsurilor în acte. Paradoxal, aceasta va coincide cu un control mai mare exercitat asupra populației. De 
ce natură va fi acest control, este evident pentru toți aceia care au pricepere (Apoc. 13, 18) [n.tr.]. 

57 Sau eshatologic [n.tr.]. i 

58 E vorba de filmul lui Steven Spielberg - Intâlnire de gradul trei [n.tr.]. 

potrivim [învăţăturile - n.n.] pe fiecare la tipul căruia îi aparţine. Şi cu cât vom face mai des 
acest lucru, cu atât mai pregătiți ne vom afla în ispitele ce ni se trimit. 

Un alt lucru pe care-l putem face e acela de a încerca să urmărim cele ce se întâmplă în 
jurul nostru, formându-ne în acelaşi timp şi un punct de vedere critic; adică nu să acceptăm pur 
şi simplu tot ce este la modă — de fapt, dacă tot vorbim de modă, să nu uităm că vremurile sunt 
întotdeauna rele”, iar acum, mai mult decât oricând, este foarte probabil ca tendinţa de a fi la 
modă să fie una neîntemeiată. Pentru aceasta, nu trebuie să vă puneţi degrabă încrederea în 
aceste tipuri de lucruri noi, la modă. 

Aceasta nu înseamnă că trebuie să fiți plini de suspiciune față de tot ce ne înconjoară, ci 
doar prudenți. După cum spune şi Sfântul Apostol Pavel, trebuie să umblați cu înțelepciune (cf. 
Efes. 4, 1-5-17; Col. 4, 5 etc.), răscumpărând vremea, căci zilele sunt rele (Efes. 5, 16). Dacă acest 
îndemn era valabil în vremea sa, este cu atât mai valabil astăzi, când răul s-a întărit atât de mult. 
Ca unii care trăim într-o civilizație foarte avansată în sensul asigurării unui confort imediat şi a 
tot felul de lucruri comode, avem de-a face cu un fel de paralizie gata să ne copleşească, cu un 
anumit tip de hipnotism. Trebuie să fiți conştienţi de orice v-ar putea face extrem de pasivi; de 
exemplu, televiziunea: dacă vă uitaţi prea mult la televizor, acesta vă va produce acest tip de 
simțământ de aşteptare pasivă pentru următorul lucru care ne va apărea. Din punct de vedere 
duhovnicesc, este o stare foarte primejdioasă. Cred că trebuie să deveniți conştienţi de tot ceea 
ce ar putea da naştere unei stări de pasivitate în noi şi care ne poate duce spre hipnoză sau 
sugestii hipnotice. Cred că de veți săvârşi toate acestea, şi de veți duce o viaţă creştină obişnuită, 
de vă veți ruga după cartea de rugăciuni, de veți merge după putinţă la biserică, de veți face 
metanii, de vă veți închina la icoane - veți fi păziți de tot răul ce sălăşluieşte în văzduhuri (cf. 
Efes. 6, 12). 


59 Cf. Efes. 5, 16: (...) căci zilele sunt rele [n.tr.]. 

Anexă 


Părintele Serafim Rose — teologul rugătore0 


Un model pentru convertiți 
părintele Dan Bădulescu 


O coincidențăe!: prima carte prin care am luat cunoștință de părintele Serafim Rose este 
Ortodoxia şi religia viitorului, apărută în 1995, la Chişinău, şi pe care eu am primit-o cadou în 
1996. 

Haideţi să plonjăm direct în lumea paradoxurilor. Pe vremea aceea, eram student la 
Teologie, la a doua facultate, dar, cetățean suedez fiind, stăteam în străinătate, în Suedia. N-am 
auzit în Suedia de părintele Serafim Rose, deşi căutam şi citeam şi acolo. Foarte interesant! 
Acum m-aş gândi care ar fi motivul. Un motiv ar fi că, în Suedia, Ortodoxia este o zonă destul 
de mică şi pricăjită şi al doilea că mai este şi foarte ecumenistă. Aşa s-ar explica. În sfârşit, mi-a 
plăcut foarte mult cartea, m-am regăsit, eram pe aceeaşi lungime de undă şi, între timp, am 
citit din ce în ce mai multe, şi în engleză, colecţia The Orthodox Word, plus cărămida aceea, Not of 
This World, a părintelui Damaschin Christensen, carte ce are vreo mie de pagini şi care prezintă 
viața părintelui. 

Părintele Rafail spune că omul din fire e ortodox şi este cel puţin un paradox. Pentru mine. 
lată de ce. Am fost numit convertit. Dacă m-au numit pe mine convertit, îl numesc şi eu pe 
Danion Vasile şi zic: „Uitaţi, alt convertit!”. A fost coleg cu mine. Dar cum ne-am convertit noi? 
Părintele Rafail Noica“? era, pare-mi-se, anglican, botezat anglican, iar părintele Serafim Rose 
era protestant. Ei s-au convertit în sensul cel mai concret al cuvântului. Dar Danion Vasile şi cu 
mine, şi cu alți Danioni şi Părinți Dani, cum ne-am convertit? Căci noi eram botezați, mirunşi şi 
împărtăşiți în Biserica Ortodoxă. Care este convertirea? la să vedem dacă părintele Rafail poate 
să spună că, din fire ortodox fiind, s-a întors la Ortodoxie. Eu tot timpul am fost în Ortodoxie, 
nu? Am Certificatul de Botez. Prima întrebare: cum ne considerăm noi oare nişte convertiți? 
Pentru că aşa spunem: suntem convertiți, suntem întorşi. Eu pot să zic că sunt întors, pentru că 


6 Prezentăm aici o parte din conferința care a avut loc la Facultatea de Teologie din Bucureşti, în noiembrie 2003, cu prilejul 
lansării volumului Ne vorbeşte părintele Serafim Rose - Scrisori, Editura Bunavestire, Galaţi, 2003. Pentru a aduce expunerile 
într-o formă potrivită pentru tipar, vorbitorii le-au adaptat puţin (titlurile aparţin redacţiei). Lipseşte de aici materialul părintelui 
Gheorghe Holbea. [n.red.] 

6l Primul vorbitor fusese părintele Gheorghe Holbea, care a spus: „prima mea informaţie despre părintele Serafim Rose am 
avut-o din cartea Ortodoxia şi religia viitorului, în limba engleză, şi îmi amintesc că părintele Serafim Rose mi-a atras atenţia 
asupra unui filosof pe care eu, în perioada studenţiei, l-am admirat foarte mult. Este vorba de Nicolae Berdiaev. Având ca temă 
de licenţă, pe atunci, Persoană şi comuniune, cineva mi-a sugerat să caut problema personalismului la Nicolae Berdiaev. 
Având la dispoziție cărțile lui Nicolae Berdiaev — asta se întâmpla în 1987 — cărți care au fost traduse după aceea în limba 
română, este vorba despre Pentru un nou Ev Mediu, Despre destinul omului, Personajele lui Dostoievski, Certitudine şi 
adevăr, Sensul Creaţiei, îmi venea foarte greu atunci să am o privire clară asupra lui Nicolae Berdiaev, pentru că Nicolae 
Berdiaev pare uneori foarte ortodox, adică atunci când se referă la filosofia lui Dostoievski, mai ales atunci când alcătuieşte el 
această metafizică a libertăţii, dar, dacă cercetăm mai cu amănuntul, vedem că Berdiaev este cel care vorbeşte despre neființa 
originară, din care se naşte libertatea originară, din care iese ființa şi apoi din ființă iese Dumnezeu — Dumnezeu şi libertatea 
fiind două lucruri care merg paralel. Cel care mi-a atras atenția asupra faptului că Berdiaev se înscrie în acest curent al 
holismului, al new age-ului, era tocmai părintele Serafim Rose. După aceea, provocat de aceste aprecieri critice ale părintelui 
Serafim Rose, am descoperit faptul că în această filosofie a lui Berdiaev, cel puţin partea de început şi partea finală ţin de 
altceva, şi anume de ezoterism; Berdiaev poate fi numit filosof gnostic, maniheic ş.a.m.d., dar nu trebuie să fie asimilat, aşa 
cum se întâmplă de multe ori — şi am citit chiar un studiu asupra lui Berdiaev, într-o revistă de la Sibiu, în care, paradoxal, nu 
era sesizată nici o abatere de la învățătura de credinţă a Bisericii” [n.red.]. 

“ Părintele Holbea făcuse o paralelă între părintele Serafim Rose şi părintele Rafail Noica [n.red.]. 

am fost în Biserică de mic copil, am părăsit-o şi m-am întors mai la bătrâneţe. Danion Vasile s-a 
întors mai devreme. 

Dar, dacă într-adevăr omul este din fire ortodox, ce caută convertiți de tipul ăsta? Asta este 
o întrebare care a dat multă bătaie de cap. Eu am simţit că omul din fire este heterodox. Este o 
fire căzută, aşa cum s-a spus, iar convertirea este un rezultat al chemării Duhului Sfânt. Pasul 
acestor părinţi este total supranatural, suprafiresc, este o excepție care confirmă regula, şi eu 
văd că noi, mulți botezați ortodocşi, avem o fire mult mai heterodoxă decât Serafim Rose şi 
decât Rafail Noica, care sunt modele de ortodoxie pentru noi. Omul din naştere şi din firea lui 
este heterodox. Se naşte din nou din apă şi din Duh. Da, noi suntem toți născuţi a doua oară, 
însă nu în sensul neoprotestant, ci în sensul ortodox - şi erezia se lipeşte de noi. Eu simt că este 
un efort imens de a sta pe linia ortodoxă, sprijinit de Duhul Sfânt. 

Ortodoxia şi religia viitorului abordează, mai mult sau mai puţin, o temă care pentru mine a 
devenit esenţială în lucrarea de doctorat: New Age-ul — Religia Vărsătorului, religia viitorului. S- 
a vorbit despre preocupările ecumeniste. Părintele Serafim a venit dintr-o zonă protestantă, a 
trecut şi prin zona asiatică, cu zen, având şi un moment de ateism, deci a traversat multe 
perioade. Părintele Sofronie, duhovnicul părintelui Rafail Noica, a avut şi el o perioadă 
yoghină. A trecut prin căutări artistice, pictând la Paris. Este şi el un convertit? În sensul Danion 
şi părintele Dan, da! Pentru că el era ortodox şi rus. Deci această convertire, ca aspect, este foarte 
interesantă. 

Părintele Serafim Rose însă vine direct dintr-un mediu heterodox şi a ajuns unul dintre 
părinții cei mai influenți pentru genul acesta de oameni cum sunt eu şi cum este şi Danion 
Vasile. De ce? Pentru că sunt oameni care au urmat un traseu bine stabilit, care reprezintă linia: 
gimnaziu - seminar — facultate, adică ortodocşi de mici şi până acum, provenind din familii 
preoțești, familii de la ţară, medii curate şi oarecum mai ferite. Mediul celălalt, cel urban, din 
care provenim noi, orășenii, urmând traseul: gimnaziu - liceu laic, facultate, preocupaţi de rock, 
de new age, de yoga, Karate, antropozofism şi multe altele. După '90, s-au deschis porțile 
Facultății de Teologie şi pentru cei ca noi. 

Însă noi şi cei ca noi simțim, desigur, mare reazem în părinți precum părintele Rafail Noica 
sau părintele Serafim Rose. Vă amintiți cum a apărut sărbătoarea Sfinţilor Trei Ierarhi? Unul 
zicea: „Sfântul Vasile-i cel mai mare!” „Ba nu, este loan!” „Ba nici unul dintre ei, Grigore este cel 
mai mare!” Şi ajunseseră să se certe. De ce? Pentru că fiecare avea o afinitate. Părintele Rafail tot 
timpul citează: „cum spune părintele Sofronie”, „părintele Sofronie” în sus, „părintele Sofronie” 
în jos. Părintele Serafim: „Vlădica loan Maximovici aşa făcea, aşa făcea, aşa făcea!” Părintele 
Sofronie: „Siluan Athonitul spunea...” ş.a.m.d. Deci există o aşa evlavie față de un părinte, dar 
nu spunând că e mai mare decât ceilalți — de genul ăsta noi ne ferim - sau spunând că Sfântul 
Siluan e mai bun decât Sfântul loan Maximovici. Mai auzim şi vorbe din astea. Nu este normal. 

Afinitatea pe care o am pentru Serafim Rose nu o pot avea față de părintele Cleopa, pentru 
că sunt orăşean, acela era cioban, eu sunt din oraş, acela-i din Moldova, deci, m-am trezit că — 
alt paradox! — că mă simt mai apropiat de un părinte american, deşi sunt din Bucureşti. Genul 
acesta de tineri de la oraş se regăsesc foarte mult în părintele Serafim Rose şi foarte puțin în 
părintele Cleopa. Alt paradox. Ca temă de gândire, deci, nu ca răspuns: de ce sunt atâţia care se 
regăsesc mai mult în părintele Serafim Rose şi mai puţin în părintele Cleopa? 

Părintele Serafim Rose a fost un părinte special, un părinte foarte îndrăzneț şi liber în 
gândire, în sensul bun al cuvântului. În Rusia este aproape un cult pentru el, căci el nu se 
închista şi nu se poticnea în două lucruri: o dată în gândirea juridică, cine-i canonic, de unde până 
unde e cineva canonic sau nu, iar pe de altă parte, avea îndrăzneala să nu se afilieze - citez din altă 
lucrare - „unei biserici de partid, sau politicii bisericii” care de multe ori urmăreşte criterii 
ideologice şi nu duhovniceşti. Părintele Serafim este admirabil pentru noi şi unii îi zic „fericit”, i 
s-a făcut şi icoană şi nu au exagerat. 

Gândiţi-vă că este primul care a făcut Acatistul şi slujba Sfântului Cuvios Paisie 

Velicicovski de la Neamţ. Deci slujba sa vine de la mare distanţă, de la Frăția Sfântului 
Gherman din Alaska. 

Părinţi precum Serafim Rose sau Rafail Noica beneficiază de o libertate a duhului pe care 
noi o inspirăm cu bucurie, şi nu se împotmolesc în interese extrabisericeşti sau 
extraduhovniceşti, şi ne dau şi nouă curaj de a gândi în libertate în duhul ortodox, care nu-i duh 
ideologic şi nici duh dogmatist. Au această libertate a duhului, care exprimă adevăruri exacte. 

Părintele Serafim nu are bariere duhovniceşti şi, din această cauză, şi-a atras multe 
probleme încă în timpul vieţii. Cu Kalomiros, legat de problema evoluționistă, ce polemică a 
dus! Scrisori de câte patruzeci de pagini — cine dintre noi a scris scrisori de patruzeci de pagini? 
Şi situația cu Kalomiros tot nu s-a lămurit, căci au murit amândoi, unul hăis şi unul cea, şi nu s- 
au împăcat pe acel subiect. 

Şi ce ne mai spune acest exemplu? Că, în momentul în care devii o personalitate, îți asumi 
acest gen de polemici şi îți poți atrage multe duşmănii. 

Cât a trăit, s-au convertit mulți dintre rockeri şi dintre punk-işti. lată, eu nu sunt un rocker 
convertit, căci eu, repet, am fost ortodox şi pe urmă am devenit rocker. Acolo, invers, din 
rockeri au ajuns ortodocşi şi unii s-au şi călugărit. 

Lucrarea asta ne arată ce duh a adus părintele acolo. Şi despre ce duh este vorba? Este 
duhul Sfinţilor Părinţi, un duh patristic care te impresionează. Şi l-a avut, paradoxal, un 
american cu rădăcini norvegiene, suedeze, pe undeva nemţeşti, letone, cine ştie, o amestecătură. 

Părintele Serafim Rose simte duhul Sfinţilor Părinți mai bine decât mulți dintre noi. Deşi n- 
a fost profesor, are valoare teologică, iar noi avem multe de învăţat de la el şi ca ascet, şi ca 
mistic. Un mare semn de întrebare se ridică: unde ne aflăm noi față de el? 

Închei aici. Am spus câteva cuvinte, subliniind de ce eu şi alții care simt şi gândesc ca mine 
avem atâta evlavie şi afinitate față de acest gen de convertiți cu adevărat de la protestantism şi 
de la lipsa de har. lată, pe părintele Serafim noi îl avem la evlavie, ca model de comportare 
duhovnicească, patristică, un părinte deosebit ce a scris atâtea cărți folositoare. 

Păşind pe urmele sfinţilor... 
Danion Vasile 


Vă voi spune ce m-a impresionat mai mult la părintele Serafim Rose, la viața lui şi la 
scrierile sale. Cred că cea mai bună descriere a personalității părintelui Serafim ne este oferită de 
viziunea pe care o avea asupra trăirii credinţei creştine. Părintele ne spune aşa: „Noi, cei ce ne 
numim creştini, nu trebuie să aşteptăm nimica altceva decât să fim răstigniți. Căci a fi creştin 
înseamnă a te răstigni în aceste vremuri şi-n oricare alte vremuri, de când Hristos a venit întâia 
dată. Trebuie să fim răstigniți în parte, mistic, căci răstignirea deplină este singura cale către 
Înviere. Dacă vom învia cu Hristos, trebuie ca mai întâi să ne smerim împreună cu EI, chiar 
până la umilința cea din urmă, aceea de a fi devoraţi şi scuipaţi afară de lumea care nu ne 
înţelege. Şi trebuie să fim răstigniţi la vedere, în ochii lumii, căci Împărăţia lui Hristos nu este 
din această lume şi lumea nu o poate primi şi nu poate primi nici măcar un singur reprezentant 
al ei, nici măcar pentru o singură clipă. Lumea aceasta îl poate primi doar pe Antihrist, acum 
sau în oricare altă vreme. Nu-i de mirare, atunci, că este dificil să fii creştin. Nu este dificil, este 
imposibil. Nimeni nu poate accepta cu bună ştiinţă un mod de viaţă care, cu cât este trăit mai 
autentic, cu atât mai mult duce spre (o aparentă) autodistrugere. Şi din această cauză ne 
răzvrătim mereu, încercăm să ne uşurăm viața, încercăm să fim creştini pe jumătate, încercăm 
să dobândim ce-i mai bun din ambele lumi. Până la urmă trebuie să alegem. Fericirea noastră 
stă într-una din cele două lumi, nu în amândouă. Dumnezeu ne dă tărie să urmăm calea 
răstignirii. Nu este altă cale de a fi creştin” . 

Cuvintele pe care le-aţi auzit exprimă cât se poate de bine duhul părintelui Serafim Rose, 
un duh pe care-l regăsim în scrierile patristice, pe care-l regăsim în Vieţile Sfinților. Acesta este 
duhul adevăratei Ortodoxii. Chiar dacă în vremurile noastre este propovăduită o Ortodoxie 
comodă, față de care părintele Serafim şi-a exprimat nu o dată rezervele, trebuie mărturisită 
Ortodoxia Crucii, Ortodoxia pătimitoare. Să înțelegem că atâta vreme cât Ortodoxia este la 
unison cu înțelepciunea acestui veac, nu este Ortodoxie. Şi dacă ne vom rezuma să 
propovăduim altora două sau trei învățături ale Sfinţilor Părinţi, nu vom mişca pe nimeni. 

În viața părintelui Serafim Rose scrisă de părintele Damaschin [Christensen] sub titlul Not 
of This World, autorul mărturiseşte cum, departe de Ortodoxie fiind, a fost efectiv şocat de 
întâlnirea cu părintele Serafim Rose. Această întâlnire trebuie să ne pună pe gânduri, pentru că 
aşa ar trebui să fie întâlnirea cu oricare dintre mărturisitorii adevărați ai Ortodoxiei. Şi părintele 
Damaschin spune: „Ceea ce m-a surprins cel mai mult la părintele Serafim [pe care l-a văzut 
pentru prima oară în viața sa atunci când acesta ținea o conferință] a fost faptul că în fața mea se afla 
un om care se jertfea pe deplin pentru Dumnezeu, pentru adevăr. Nu era vreun profesor 
universitar ce primea un salariu confortabil pentru a fi un răspânditor al cunoaşterii [aşa cum 
ştim foarte bine că sunt mulți profesori universitari care încearcă să vorbească despre Ortodoxie pur şi 
simplu din interese lumești, fără a se gândi că mărturisirea trebuie să fie jertfelnică], nu era nici vreun 
conducător religios ce tânjea să-i fie aşezate la picioare putere, influență sau măcar un vas cu 
fructe, precum făceau maeştrii spirituali care aveau pe atunci discipoli prin zonă. [La Santa Cruz, 
unde vorbea părintele Serafim, şi la celelalte centre universitare, marii guru care invadaseră Occidentul, 
încercând să predea filosofia, cultura indiană, erau la mare cinste. Numai că fiecare dintre aceşti aşa-zişi 
guru voia ceva: voia discipoli, voia cinste, voia fructe, voia bani.] Însă părintele Serafim nu trăia în 
religie pentru avantajele pe care le-ar fi putut obține de acolo. Nu căuta un sprijin, nici să se 
bucure de o viață spirituală. [mulți caută Ortodoxia pentru a se bucura de cine ştie ce extazuri 
duhovniceşti, pentru a trăi cine ştie ce zâmbete permanente şi pentru a avea o înțelegere a vieții care să le 

uşureze tensiunile de zi cu zi]. El era doar un călugăr simplu, ce căuta adevărul mai presus de 
toate”. Prin această frază se rezumă întreaga viață a părintelui Serafim Rose. Era un călugăr 
simplu, ce căuta adevărul mai presus de toate. 

Părintele Serafim, care la naştere a primit numele Eugen, a avut o copilărie cuminte: era 
ascultător de părinți, aşezat, bine crescut; toate erau bune şi frumoase. După liceu, însă, în 
mintea şi-n inima lui a răsărit întrebarea: De ce? Ce sens are viața? Pentru ce trăim? Pentru ce, 
pentru ce? A devenit frământat, obsedat chiar de căutare. Acesta este un lucru extraordinar. E 
primul pas pentru a ajunge în Ortodoxie: să te întrebi, să-ți doreşti să cunoşti cât mai mult. Din 
păcate, într-o primă etapă, părintele Serafim s-a apropiat de budism (de varianta zen a 
budismului) cu ajutorul cunoscutului Alan Watts, care, pe vremea când tânărul Eugen Rose i-a 
devenit discipol, avea o faimă extraordinară, era un veritabil guru. Un singur lucru l-a pus pe 
gânduri pe Eugen, şi anume faptul că era o discrepanţă între teorie şi viața personală a aşa- 
zisului iluminat, care, de fapt, era un hedonist ce căuta să pervertească şi să modifice învățătura 
orientală numai pentru a se situa pe sine într-o poziție mai înaltă, pentru a-şi justifica toate 
căderile. Şi nu i-a fost greu tânărului Eugen să se rupă de acest Alan Watts. L-a marcat foarte 
tare faptul că unul dintre cei mai apropiați prieteni ai săi, influenţat de filosofia orientală, a 
ajuns pe culmile disperării şi s-a împuşcat. Viața devenise prea apăsătoare pentru el şi a vrut să 
rezolve problema aceasta a vieții într-un mod cât se poate de civilizat - din punctul de vedere al 
gândirii orientale. Sinuciderea acestui coleg l-a pus pe gânduri pe tânărul Eugen, care a spus 
atunci: „Fiecare dintre noi purtăm o mască”. Adică, cei care alegeau o anumită cale spirituală, 
deşi erau conştienţi că respectiva cale nu-i împlinea, se declarau mulțumiți de ea. Le era frică să 
nege până şi calea respectivă, le era frică gândind că, dacă ar nega tot, nu ar rămâne cu nimic. 

De la Alan Watts, tânărul Eugen a trecut la Gi-ming Shien, unul dintre cei mai mari 
înţelepţi taoişti ai secolului XX. Părintele Serafim a păstrat în sufletul său o anumită deschidere 
față de cultura chineză, deschidere care s-a datorat tocmai întâlnirii cu acest maestru autentic, 
care, spre deosebire de învățații şi cărturarii de la facultăţile de civilizație şi cultură orientală ce 
nu căutau altceva decât un bagaj de cunoştinţe, era un adevărat trăitor al valorilor culturii 
antice chineze. Pe tânărul Eugen l-a impresionat foarte mult această ipostază de înțelept şi, 
după trecerea sa la Ortodoxie, după ce a devenit ortodox, părintele Serafim a încercat să 
vorbească despre faptul că, dacă Hristos S-ar fi descoperit Chinei, dacă în loc să preia budismul 
indian, China ar fi preluat învățătura creştină, misiunea ortodoxă făcută pe tărâmul oriental ar fi 
fost foarte mare. De ce? Pentru că există unele paralele între înțelepciunea străveche a Chinei şi 
primul pas spre cunoaşterea lui Hristos. Aşa cum Sfinții Părinți au găsit în scrierile filosofilor 
antici greci anumite adevăruri descoperite de Dumnezeu, anumite elemente ale cunoaşterii, 
anumite seminţe de adevăr, tot aşa părintele Serafim Rose, care a studiat cultura Chinei, a găsit 
repere asemănătoare. Pentru Eugen Rose, faptul că a găsit învățătura despre iubirea aproapelui 
în cultura Chinei l-a ajutat foarte mult - atunci când a devenit ortodox - să facă puntea între 
învățătura străveche a Chinei şi credinţa creştină. 

Cercetând filosofia Chinei, Eugen Rose a fost atras foarte tare de disecarea, de critica 
modului în care lumea modernă tinde să se rupă de orice fel de tradiţie. La un moment dat, la 
secția de sinologie făcuse furori un studiu despre W.C.-urile din străvechea Chină. Şi tânărul 
Eugen a observat ce şanse mari au să înţeleagă frumusețea Chinei cei care stau să cerceteze şi să 
disece o astfel de problemă. Ar fi de făcut aici o paralelă cu anumiţi teologi ai zilelor noastre 
care, în loc să caute aurul şi frumuseţea Ortodoxiei, se pierd în tot felul de lucruri secundare şi 
încearcă să transforme Ortodoxia într-o învățătură similară celei a acestui veac, doar ceva mai 
înaltă. 

De la Gi-ming Shien, tânărul Eugen a învățat că mai importantă decât cunoaşterea 
descoperirilor arheologice este învățătura textelor autentice. Şi spunea Gi-ming Shien despre 
cărturarii contemporani că, între arheologie şi texte, aleg arheologia, pe motiv că oferă dovezi 
mult mai precise. Poate că unele din textele străvechi ale Chinei sunt neautentice, poate că nici 

nu exista dinastia cutare. Frământări similare cu cele ale cărturarilor creştini care consideră că 
descrierea Vieţii Sfinților Varlaam şi loasaf n-ar fi autentică. Şi spunea Gi-ming Shien: 
„cărturarii căzuseră de acord că o anumită dinastie nu a existat, că textele chineze care ar fi 
trebuit să aparţină respectivei perioade trebuiau să fie redatate. Şi până să apuce cărturarii să le 
redateze, s-au găsit alte vase şi alte podoabe şi alte dovezi arheologice ale existenței respectivei 
dinastii”. Asta l-a învățat pe tânărul Eugen să prețuiască mai mult textul şi valoarea textului, 
decât sofismele unor cărturari contemporani. Şi amintesc această idee deoarece, în momentul în 
care a devenit ortodox şi părinte, Serafim Rose a vrut să o aplice la înțelegerea Ortodoxiei. 

Părintele Holbea a vorbit despre întâlnirea tânărului Eugen Rose cu Biserica Ortodoxă. 
Faptul că un străin intră într-o biserică şi se lasă efectiv vrăjit de slujba respectivă arată 
disponibilitatea şi deschiderea sa față de adevăr. Sunt foarte mulți tineri de alte confesiuni şi de 
alte credinţe care vin la slujbele ortodoxe, iar acestea li se par interesante şi atât. Tânărul Eugen 
se simțea din ce în ce mai atras de Ortodoxie, dar îi era greu să facă primul pas al intrării în 
Biserică. 

Vă voi spune acum ceva care pare scos dintr-o poveste: cum a ajuns părintele Serafim 
monah. Un alt personaj cheie, actualul părinte Gherman Podmoşenski, pe atunci tânărul Gleb, 
elev la seminar, s-a gândit să facă un lucru extraordinar: să se ducă în Alaska, mai precis pe 
insula Spruce, ca să se închine la moaştele neputrezite ale unui sfânt care nu fusese încă trecut 
în sinaxare - Cuviosul Gherman. Gleb nu avea bani pentru drum. Se duce la duhovnicul său şi-i 
spune: „Părinte, vreau să fac un lucru ieşit din comun: să mă duc de aici, de unde ne aflăm, să 
bat toată America, până ajung să mă-nchin la moaştele Cuviosului Gherman!”. Şi-i spune 
părintele: „Frate — Gleb era de origine rusă — frate, ceea ce vrei tu să faci nu e deloc ieşit din 
comun, asta au făcut moşii tăi şi asta a făcut poporul rus de sute şi sute de ani. Pelerinajele sunt 
cât se poate de fireşti, cât se poate de normale”. I-a dat toată binecuvântarea. 

Gleb ajunge pe insula Spruce, îl întâlneşte pe părintele Gherasim, care ducea o viață sfântă, 
şi-l întreabă: „De ce oare în vremurile noastre nu se mai țin nevoinţele celor din vechime?”. O 
întrebare pe care cred că şi-au pus-o mulți alți creştini. Şi unii poate că au primit şi răspunsul. Şi 
avva Gherasim i-a răspuns tânărului Gleb: „Deoarece noi nu mai avem hotărârea lor. Darul şi 
ajutorul Domnului sunt la fel şi astăzi ca şi atunci, pentru cei ce sunt credincioşi şi pentru cei ce- 
L caută din toată inima pe Dumnezeu, iar noi am fi putut trăi întocmai ca şi părinţii din 
vechime, potrivit cuvântului Apostolului care a zis: Iisus Hristos este acelaşi şi ieri şi azi şi în veac” 
(Evrei 13,8). Când aude Gleb asta, fuge în paraclis la moaştele Sfântului Gherman şi se roagă cu 
zdrobire de inimă, făcând o făgăduință prin care se închina pe sine lui Dumnezeu, şi la bine şi la 
rău. Până aici, poate că şi alți credincioşi au trăit lucruri similare, întâlnindu-se ori cu vreun 
duhovnic, ori cu vreo carte, sau cu altă şansă pe care Dumnezeu le-a dat-o ca să se apropie de 
El. 

Diferența este că de aici începe povestea. În timp ce se ruga la moaşte, Gleb aude o voce: 
„Pune-ţi o dorință”. El, singur în biserică, în fața moaştelor, aude că sfântul îi vorbeşte. Şi 
tânărul Gleb, care nu credea că ar putea să găsească o soție alături de care să ducă o viață 
jertfelnică, a zis: „Vreau un nebun ca şi mine, pe cineva care să mă înțeleagă şi să înțeleagă 
ideile mele”. Povestea continuă. Vocea spune: „Şi ce altceva mai vrei?” Parcă am fi în poveştile 
nemuritoare cu peştişorul fermecat! Şi Gleb se gândeşte şi spune: „Vreau să fac o frăție care să îţi 


& Vreme de ani am fost satisfăcut în studiile mele de faptul că eram deasupra tuturor tradițiilor, dar cumva şi credincios lor... 
Când am vizitat o biserică ortodoxă, a fost doar ca să vad o alta tradiție. Însă, când am intrat pentru prima dată într-o biserică 
ortodoxă (una rusească, în San Francisco), ceva mi s-a întâmplat, ceva ce nu mai trăisem într-un templu budist sau în alt 
templu oriental; ceva îmi rostea în inimă că sunt acasă, că întreaga mea căutare luase sfârşit. Nu am ştiut cu adevărat ce 
însemnă aceasta, căci slujba mi-a fost destul de inaccesibilă, fiind într-o limbă străină. Am început să particip la slujbele 
ortodoxe mai des, învățând treptat limba si obiceiurile... Prin expunerea mea la Ortodoxie şi la ortodocşi, am început să 
conştientizez o idee nouă: Adevărul nu era doar o idee abstractă, căutată şi cunoscută de către minte, ci era ceva personal — 
chiar o Persoană — căutată şi iubită de către inimă. Şi astfel L-am întâlnit pe Hristos” — Ne vorbeşte părintele Serafim Rose - 
Scrisori, p. 7 [n.red.]. 

cinstească numele şi să mărturisească în întreaga lume sfințenia ta”. 

Acesta a fost momentul în care s-au pus de fapt bazele frăției Sfântului Gherman din 
Alaska. M-am bucurat foarte mult când am aflat acest amănunt, pentru că ştiam că părintele 
Serafim Rose a făcut minuni după moarte, că a avut descoperiri cereşti în timpul vieții, dar nu 
ştiam modul precis în care a fost atras pe calea monahală. Şi aproape în acelaşi timp în care Gleb 
se ruga să îi trimită Dumnezeu un astfel de nebun, Eugen Rose se ruga cu disperare să cunoască 
Ortodoxia. Şi din rânduiala lui Dumnezeu, cei doi se întâlnesc. 

Eugen Rose era foarte preocupat de problema sfârşitului lumii, a venirii lui Antihrist, a 
faptului că în zilele noastre creştinătatea apostaziază cu paşi mari, numai că, nefiind membru al 
Bisericii, se rezuma la o credință filosofică. Când Gleb intră în camera acestuia, se miră să vadă un 
perete cu icoane precum şi portretul țarului care încă nu fusese canonizat. Începe să-i vorbească, 
scoate din valiză aparatul de proiecție şi, aşa cum se pun copiilor diafilme, aşa i-a pus tânărului 
Eugen diapozitive: părinţi cu viaţă sfântă, mănăstiri, tot ce era mai frumos pentru Ortodoxia din 
America. Nu i-a trebuit mai mult tânărului Eugen ca să fie topit instantaneu de simțiri 
irevocabile. Şi Gleb merge la un grup de ruşi şi le spune: „Fraţilor, noi vrem să mărturisim 
Ortodoxia ruşilor care au ajuns aici în America, dar nu trebuie să ne gândim numai la noi. Să ne 
gândim la faptul că americanii au nevoie de Ortodoxie şi că cineva trebuie să le-o mărturisească. 
Am un cadou pentru voi. El este prezentul”. Şi l-a încredințat pe tânărul Eugen în grija 
comunității ruse. Un alt tânăr, Dimitri Andrault de Langeron, a acceptat să îi fie naş. 

Se punea problema intrării tânărului Eugen în Biserica Ortodoxă. Existau două căi: una - 
prin botez, aşa cum a fost tradiția din vechime, şi a doua, aşa cum sunt primiţi în unele părți 
astăzi oameni care vin de la anumite culte eretice, de la eretici - prin mirungere. Datorită 
faptului că părintele Serafim se trăgea dintr-o familie protestantă, unii şi-au pus problema: 
„Oare a fost valabilă intrarea tânărului Eugen în Biserică?”. După prima împărtăşanie pe care a 
primit-o tânărul Eugen, vreme de o săptămână n-a vrut să mai mănânce nimic; atât de dulce a 
fost împărtăşania primită, încât nu mai simțea nevoia de hrană pământească. Şi starea 
duhovnicească pe care a avut-o atunci a fost pentru el cel mai important pas, cea mai 
importantă confirmare a faptului că Hristos l-a primit în Biserica Sa. 

O influenţă foarte mare asupra tânărului Eugen şi mai târziu asupra părintelui Serafim a 
avut-o Sfântul loan Maximovici, marele făcător de minuni din San Francisco, un episcop care 
mergea descult pe stradă, un episcop nebun pentru Hristos, care nu dormea în pat, care era 
foarte diferit de episcopii față de care părintele Serafim de mai târziu avea rețineri. În chipul 
Sfântului loan Maximovici, tânărul Eugen a avut dovada faptului că Hristos nu a părăsit 
Biserica. A avut dovada că oamenii pot merge pe calea sfințeniei. Şi Sfântul loan Maximovici a 
dat binecuvântare ca frăția Sfântului Gherman din Alaska să fie întemeiată. Mai mult încă, 
Sfântul loan Maximovici a vegheat atât în timpul vieții cât şi după moartea sa ca frăția Sfântului 
Gherman să meargă pe drumul cel bun. 

A fost rânduiala lui Dumnezeu ca Eugen şi Gleb să cumpere un munte pe care să 
pustnicească. Li se puteau oferi slujiri care de care mai ziditoare în biserică, să fie imediat 
hirotoniți, să aibă o parohie, viață comodă, dulce, glorie, ucenici etc. Dar cei doi au hotărât să 
cumpere un munte. Cât de ciudată a fost alegerea lor față de alegerea celor care aleg 
monahismul pentru a duce o viață comodă, şi pe care părintele Serafim i-a mustrat prin 
cuvântul său... Le lipseau banii ca să poată cumpăra proprietatea respectivă. Şi amărâți, 
supăraţi, după ce văzuseră locul de la Platina care le plăcuse foarte mult, s-au dus la moaştele 
Sfântului loan Maximovici, necanonizat pe vremea aceea, să se roage. Şi în timp ce Gleb se ruga, 
aude cum cineva vine la tânărul Eugen şi-i spune: „Auzi, nu vrei să fii cântăreț la noi, că, uite, îţi 
dăm o sută de dolari pe lună?”. Era exact rata care le trebuia ca să cumpere terenul. Şi au văzut 
în aceasta mâna lui Dumnezeu şi ajutorul Sfântului loan Maximovici. Au reuşit să cumpere 
proprietatea pe care au pus început bun unei viețuiri după rânduiala Sfinţilor Părinți. Obştea 
lor a fost strâns legată de scrierile Sfântului Paisie Velicicovski, şi au căutat să se călăuzească 

după învăţătura filocalică şi patristică. Atunci când un ierarh a venit să-i călugărească, le-a spus: 
„Fraţilor, vă trebuie telefon”. Şi-au zis: „Noi nu vrem telefon”. „Fraţilor, vă trebuie curent 
electric.” „Nu ne trebuie curent electric.” „O mănăstire nu poate exista fără curent şi fără 
telefon.” Şi-au spus: „Ba poate, cum să nu? Înainte se putea”. Când s-a pus problema să li se 
cumpere rase, arhiepiscopul Artemon i-a anunțat că le-a cumpărat material de o mie de dolari. 
Şi l-au întrebat: „Ce să facem cu el? Să facem paradă la animale?” Erau şocaţi de faptul că 
arhiepiscopul nu înţelegea demersul lor. În prima ediţie a cărții Not of this World apar mai multe 
momente de tensiune între părintele Serafim şi anumiţi clerici sau între ierarhi, apărători ai 
credinței, cum a fost loan Maximovici sau Vlădica Averchie, şi alți slujitori ai altarului care l-au 
„ajutat” pe Sfântul loan Maximovici să ajungă în proces civil, ca să fie batjocura păgânilor şi a 
necredincioşilor. În cele din urmă, cei doi tineri au curajul să-i spună episcopului că nu vor să 
aparțină de nici o jurisdicție. De ce? Pentru că nu voiau decât să fie în Biserică şi să nu aparțină 
nici unui „partid bisericesc”. Erau tensiuni, grecii se certau cu ruşii, ruşii se certau cu cutare şi 
cutare... Părintele Serafim nu a vrut asta. Episcopul i-a făgăduit că-i călugăreşte şi-i lasă în pace, 
după care, imediat după ce i-a călugărit, îi pune să citească la strană din Scara Sfântului loan 
despre ascultare, şi zice: „Prima ascultare, hirotonia”. 

Gleb, fiind rus, nu avea curaj să-l înfrunte pe arhiepiscopul Artemon, în a cărui jurisdicție 
ar fi trebuit să se afle. Dar primele cuvinte ale părintelui Serafim Rose, după călugărire, au fost: 
„Niet! Niet! Niet!” El voia o viață pustnicească, voia să-L cunoască pe Hristos, voia să meargă 
pe calea Sfinţilor Părinţi şi era conştient de faptul că hirotonia l-ar fi făcut imediat părinte 
pentru alții. Şi şi-a dat seama că nu este potrivit să fie părinte altora înainte de a-şi fi lui însuşi 
părinte. Şi cariera duhovnicească de tânăr monah a început cu o neascultare față de cuvântul 
unui ierarh, dar cu o ascultare față de binecuvântarea pe care o primiseră de la Sfântul loan 
Maximovici, față de binecuvântarea pe care o primiseră de la Vlădica Nectarie, care încerca să 
mai păstreze ceva din duhul Rusiei prigonite. Vlădica Nectarie îi prevenise că arhiepiscopul 
Artemon îi va hirotoni cu forța pentru că nu înțelegea întru totul dorința lor de a trăi ca simpli 
monahi. În cele din urmă, arhiepiscopul a cedat. 

Despre pustietatea în care trăiau părinţii, ar fi de spus de exemplu că, mergând odată prin 
pădure, părintele Gherman a văzut o pumă. Vă daţi seama că s-a speriat extrem de tare, pentru 
că, de obicei, leii, tigrii, pumele mănâncă oamenii pe care îi prind. Şi, speriindu-se, şi-a dat 
seama, totuşi, că animalul era foarte mirat: nu mai văzuse nici un om în viața lui. S-au uitat 
unul la altul cu respect, părintele Gherman s-a îndepărtat, până ce a putut să o ia la fugă. lar altă 
dată, părintele Serafim, vrând să sape undeva, a găsit un şarpe cu clopoței. Ştia că muşcătura 
şarpelui îi putea fi fatală. Amintindu-şi de Sfântul Mare Mucenic Gheorghe, care a omorât 
balaurul, a pus mâna pe lopată şi a omorât şarpele. 

Datorită misiunii pe care au început s-o facă părinții, în special prin cuvântul tipărit, foarte 
mulți oameni se arătau deschişi față de Ortodoxie şi chiar cereau botezul. Şi-n cele din urmă, 
părintele Serafim a înțeles că trebuie să primească hirotonia. Şi-a dorit să fie hirotonit de Prea 
Sfinţitul Nectarie. Şi înainte de momentul în care Prea Sfinţitul Nectarie l-a hirotonit pe 
părintele Serafim, a spus următoarele cuvinte: „Atât vreau, să mai fac slujba asta şi să mor”. 
Cuvintele acestea sunt extraordinare: pentru că un păstrător al vechii tradiții — Prea Sfinţitul 
Nectarie îi cunoscuse direct pe unii dintre cei care, preoți sau episcopi, muriseră ca mucenici în 
prigoana comunistă — îşi dorea ca prin această hirotonie să transmită mai departe părintelui 
Serafim tot ceea ce putea transmite. Şi părintele Serafim a fost vrednic de moştenirea 
duhovnicească pe care a primit-o. 

S-ar putea spune mai multe semne minunate care au avut loc în timpul vieţii părintelui 
Serafim şi mai ales după moartea sa, semne care ne-ar oferi o imagine a unui teolog diferită de 
cea pe care o avem în mod obişnuit. Noi prin teologi înțelegem pe cei care au câteva diplome şi 
atât. Or, teologia părintelui Serafim era în primul rând viața de nevoinţă pentru Hristos, viața 
de rugăciune, şi nu este de mirare că ori i se arăta Sfântul loan Maximovici, ori i se arăta un 

cuvios. Erau semne de la Dumnezeu care-i dădeau putere să meargă pe calea cea strâmtă şi cu 
chinuri. 

Aş menţiona o singură arătare după moarte a părintelui Serafim. O doctoriță scrie la 
mănăstirea Sfântul Gherman şi spune că ar vrea să-l cunoască pe părintele Serafim, fiind extrem 
de impresionată de una dintre cărțile sale, cred că de Ortodoxia şi religia viitorului, carte care i-a 
apropiat pe mulți eretici de Biserica Ortodoxă. Şi femeia respectivă află că părintele murise. Şi 
apoi are un vis în care îl vede pe părintele Serafim şi-i spune: „Părinte, părinte, atât mi-aş fi 
dorit să ajung la mănăstire înainte să mori, pentru că, fiind doctoriță, aş fi putut să-i dau 
tratamentul de care aveai nevoie”. Şi părintele, apărut aşa, în lumină, îi spune: „Stai liniştită, că 
voia lui Dumnezeu a fost să fiu aici, lângă EI”. 

Minunile pe care le-a făcut părintele Serafim după moarte sunt o dovadă că a fost un 
vrednic ucenic al Sfântului lerarh loan Maximovici — marele făcător de minuni din secolul XX. 
Despre Sfântul loan atât aş mai spune: nu numai că a ajuns în proces civil, nu numai că a fost 
prigonit de către alți episcopi şi preoți; nici după moartea sa n-a avut parte de linişte. În timp ce 
părintele Serafim cu părintele Gherman se zbăteau să-i tipărească minunile, au fost episcopi 
care le-au stat împotrivă. Ba chiar, înainte de a muri, Sfântul loan Maximovici i-a dat unui 
vlădică un antimis şi i-a spus: „Să poți sluji pe el atunci când duşmanii mei te vor prigoni”. 
Sfântul loan Maximovici era conştient de faptul că nici după moartea sa duşmanii nu-l vor lăsa 
în pace. În cele din urmă, Dumnezeu a rânduit ca moaştele Sfântului loan Maximovici să fie 
găsite întregi şi bine mirositoare, fapt care i-a pus pe duşmanii săi în imposibilitatea de a 
continua atacurile. 

Despre părintele Serafim Rose nu se prea pomeneşte pe la cursurile Facultăţilor de 
Teologie. Întrebarea este: a fost sau nu părintele Serafim Rose un teolog? Cred că oricine citeşte 
studiul său Cum să citim scrierile Sfinților Părinți va recunoaşte în el pana unui teolog care se află 
pe linia marilor Sfinţi Părinți ai Bisericii. Ar trebui să ne dăm seama că, deşi părintele Filotei 
Zervakos nu este considerat un teolog, atât el cât şi părintele Sofronie Saharov şi ceilalți au mers 
pe calea teologiei vii, pe calea teologiei trăite. Ei L-au cunoscut pe Dumnezeu, L-au mărturisit 
pe Dumnezeu şi, prin scrierile lor, au adus în biserică mai mulți oameni decât au adus, poate, 
toți ceilalți teologi cu diplome dar fără trăire, la un loc. 

Părintele Serafim Rose a fost deschis nu numai față de învățătura Sfinţilor Părinţi, nu 
numai față de părinții contemporani cu viață sfântă, ci — un lucru care pe unii i-ar pune sigur pe 
gânduri — a fost deschis față de cultura contemporană. Deschis în ce sens? El continua 
învățătura Sfântului Teofan Zăvorâtul care spunea că omul are nevoie să se împlinească atât 
duhovniceşte, cât şi, într-un anume fel, trupeşte, cât şi, într-un anume fel, sufleteşte. Adică, dacă 
între trup şi suflet şi duh există o anumită fractură, o anumită ruptură, omul va eşua în 
demersul său duhovnicesc. Adică, dacă există oameni care merg numai la slujbe, slujbe, slujbe, 
şi nu înţeleg că trebuie să fie deschişi față de cei din jurul lor, aceşti oameni capătă un duh sectar 
şi, în cele din urmă, pierd adevăratul parfum al Ortodoxiei. Părintele Serafim Rose spunea că a 
avut avantajul de a nu se converti brusc la Ortodoxie. În Scrisori el face referire de mai multe ori 
la sindromul „convertitului nebun”, un sindrom despre care n-am mai citit în altă parte. Şi, într- 
adevăr, există unii care trec de la religii orientale la Ortodoxie şi nu vor să ştie decât de Biserică 
şi Sfinți Părinți, şi neagă orice altă formă a culturii. Părintele Serafim spunea că există riscul să 
vrem să devenim sfinți înainte să fim oameni. 

Pe părinţii de la Sfântul Gherman i-a marcat foarte tare pilda unui mare avvă la care vine 
un tânăr însetat de viața duhovnicească: „Avva, ce să citesc?” Şi răspunsul este şocant pentru 
marea majoritate a voastră: David Copperfield (fără nici o legătură cu celebrul şaman modern). 
Răspuns care ne-a dat gata pe toţi cei care considerăm că-L cunoaştem într-o anumită măsură 
pe Hristos. Adică David Copperfield e cam pe la sfârşitul sfârşitului listei cărților care ar putea fi 
recomandate de către un duhovnic, în cazul în care duhovnicul nu recomandă medicină 
Ayurveda sau cine ştie ce cărți ale medicinei orientale ori alte ciudăţenii. Ar fi şocant pentru noi, 

poate, cel puţin pentru mine a fost, să aflăm că părintele Serafim i-a luat pe tinerii din mănăstire 
să vadă piesa lui Shakespeare - Romeo şi Julieta, piesă pe care o citiseră mai înainte. Unde sunt 
Sfinţii Părinţi, şi unde-i Romeo şi Julieta? Şi a fost întrebat: „Părinte, dar nu vă dați seama, sunt 
tineri începători în viața monahală! N-or să se smintească?” Şi părintele Serafim a spus: „Şi ei 
sunt oameni şi trebuie să înțeleagă anumite manifestări ale sufletului omenesc. Este mai bine să 
li se ofere acestea sub îndrumare şi control decât să se lupte cu ele singuri”. lar cei care s-au 
grăbit să-l catalogheze pe părintele Serafim Rose ca extremist şi fundamentalist găsesc în el un 
om cu o personalitate cât se poate de echilibrată. 

Mă întrebam oare cum îşi petrecea timpul părintele Serafim? Printre altele, îi învăța 
gramatica limbii engleze pe tinerii care veneau la mănăstire. O perspectivă cam şocantă. Dacă ar 
vrea un fariseu să cerceteze viața părintelui Serafim — viața sa de monah — şi să găsească hibe de 
genul ăsta, ar găsi mai multe. Numai că, paradoxal, aici a lucrat Duhul Sfânt. Paradoxal, 
încercăm să limităm Ortodoxia la trei cărți, cinci canoane şi şase slujbe, fără să ne dăm seama că 
încercăm să-L limităm pe Dumnezeu. Şi, în timp ce „harismaticii” care negau linia pe care 
mergea părintele Serafim au ajuns într-o fundătură, unii dintre ei rupându-se, în cele din urmă, 
chiar de Ortodoxie, ucenicii părintelui Serafim, crescuţi „cu lingurița”, cu „zăhărelul”, au ajuns, 
în cele din urmă, fii adevăraţi ai Bisericii şi chiar mărturisitori ai Bisericii. 

Putem risca să cădem într-o altă extremă. Nici părintele Serafim n-ar fi spus să îmbrățişăm 
cu toată inima cultura contemporană. La un moment dat, vorbind despre televizor, face 
următoarea remarcă: „Dacă părinții nu au reuşit să arunce televizorul pe fereastră, atunci să 
vegheze cu mare grijă la emisiunile pe care le văd copiii lor.” Părintele Serafim era conştient de 
faptul că nu putem trăi într-un ghetto, şi atunci le cerea părinților foarte mult discernământ. 
Dacă-i spui copilului să nu se uite deloc la televizor, nu se uită deloc cât stă în casa ta, dar 
găseşte prilej să alerge cu disperare la vecin, să se uite în casa prietenului său. Cu muzica, de 
asemenea, sunt tineri ortodocşi care-şi imaginează că au sporit foarte tare în viața 
duhovnicească, şi în afară de psaltica athonită, sau sârbească etc., etc. nu mai pot asculta 
altceva. Şi părintele Serafim atrăgea atenția asupra faptului că unii dintre aceştia se află în 
înşelare. Pe părintele Serafim, unul dintre factorii care l-au apropiat de Ortodoxie a fost muzica 
lui Bach. Cunoaştem toți reținerea anumitor ortodocşi față de Bach şi, cu toate astea, Bach i-a 
vorbit părintelui Serafim despre Dumnezeu. Nu numai înainte de convertire, ci şi după 
convertire. Aşa că trebuie să fim puțin mai delicați atunci când încercăm să dăm cu barda. 

O să vorbesc puțin despre un text de mare folos - Cum să citim scrierile Sfinților Părinți?, 
după care voi vorbi despre legătura dintre celelalte cărți pe care le-a scris părintele Serafim Rose 
şi viața pe care a dus-o. În acest text, părintele Serafim Rose observă că, în zilele noastre, sunt 
din ce în ce mai puțini învăţători adevăraţi care merg pe linia Sfinţilor Părinţi, şi că unii se 
îndoiesc de faptul că mai există adevărați mărturisitori astăzi. Dar părintele Serafim, mergând 
pe linia Cuviosului Nichita Stithatul, spune clar că Duhul Sfânt lucrează din generație în 
generație şi că, până la sfârşitul veacurilor, Dumnezeu va rândui ca în Biserică să existe astfel de 
propovăduitori înduhovniciţi. În timp ce mulți teologi cu diplomă, care se fălesc cu starea lor de 
profesori universitari, caută să se piardă în amănunte neesenţiale în loc să studieze aurul 
predaniei Sfinților Părinţi, părintele Serafim Rose a observat că mai există un alt fel de teologi, 
care consideră că s-au eliberat de captivitatea apuseană: teologi care filosofează asupra 
diferenţierii duhului ortodox față de duhul catolic, dar care fac această diferenţiere într-un mod 
apusean. Şi, ca fost student al Facultăţii de Teologie din Bucureşti, fac o paranteză: pe mine m-a 
pus pe gânduri faptul că şi în această facultate am întâlnit profesori care vorbeau despre duhul 
apusean, despre cât de rău este să faci teologie în duhul apusean, dar ei înşişi combăteau duhul 
apusean într-un mod apusean. Părintele Serafim a combătut şi acel gen de teologi care după ce 
citeau câteva cărți îşi imaginau că stăpânesc Ortodoxia. Teologi care susțineau, de exemplu, că 
Sfântul Serafim de Sarov este primul mistic rus. Fedotov a făcut această afirmaţie. Îl considera 
pe Sfântul Serafim primul, ignorând o întreagă tradiție rusească plină de cuvioşi, cuvioase, 

sfinți făcători de minuni, nebuni pentru Hristos, care au dobândit harul lui Dumnezeu şi au 
intrat în Sinaxare. 

O altă extremă asupra căreia atrage atenţia părintele Serafim este râvna exagerată, sindrom 
de care suferă foarte mulți dintre ortodocşii care, citind în scrierile filocalice despre culmile 
desăvârşirii, vor să le atingă în câteva momente. Părintele Serafim ne atrage atenţia asupra 
faptului că în momentul în care au început să fie tipărite scrierile filocalice, bătrânii 
duhovniceşti nu doar s-au bucurat, ci s-au şi întristat. La simpozioane şi la conferințe se aud 
numai păreri de genul: „Ce bine că s-au tipărit scrierile filocalice! Ce bine că s-au tradus! Ce 
bine...”. Nici unul dintre vorbitorii pe care i-am auzit în conferințe nu a spus că atunci când s- 
au tipărit textele, când s-au tipărit şi traducerile, părinții duhovniceşti s-au şi temut că ele ar fi 
putut ajunge - şi au ajuns - la unii cititori care nu erau în stare să le înțeleagă. În numele unei 
deschideri față de învăţătura filocalică, de moment, unii teologi pierd din vedere faptul că 
stareții s-au temut că în momentul în care aceste scrieri se dau poporului nepregătit, poporul nu 
va şti să le primească. Paisie Velicicovski însuşi şi ucenicii săi s-au temut că în momentul în 
care Filocalia va fi tipărită, oamenii o vor transforma în altceva, într-un fel de idol: „Gata, de- 
acum avem Filocalia, de-acum ştim care sunt culmile şi ajungem la desăvârşire în câteva zile”. 
Or, părintele Serafim Rose a atras atenţia foarte serios asupra faptului că nu trebuie să ne 
limităm la o renaştere patristică de genul cunoaşterii intelectuale a textelor patristice, ci trebuie să 
încercăm să sorbim viață din textele respective. Şi, înainte de a-i învăţa pe alţii să facă asta, 
părintele Serafim a făcut-o el însuşi. 

Părintele Serafim atrăgea atenția asupra riscului „teologiei la o ţigară” sau la un pahar cu 
vin. Şi spunea foarte clar că unii dintre teologii care ţin conferințe cât se poate de renumite şi de 
faimoase au o viziune denaturată asupra Ortodoxiei. Nu putem fi ortodocşi doar când vorbim, 
vreme de jumătate de oră, iar apoi viața noastră este o viață de păcat, o viață de iubire de 
patimi, o viață de iubire de sine. Ori suntem ai lui Hristos tot timpul, ori nu suntem deloc. Şi 
mai târziu, părintele Paisie Aghioritul a spus următoarele: cei care nu se află într-un duh cu 
Sfinții Părinţi, să nu îndrăznească să le comenteze scrierile, să nu îndrăznească nici măcar să le 
traducă. În acest cuvânt se regăseşte cât se poate de bine învățătura părintelui Serafim Rose: cei 
care vor să facă exegeze, cei care vor să comenteze, să caute, întâi de toate, să fie într-un duh cu 
Sfinții Părinți. 

O să vorbesc puțin acum despre celelalte cărți scrise sau traduse de părintele Serafim. Aşa 
cum spunea şi părintele Gheorghe Holbea, când părintele Stăniloae traducea ceva intra într-o 
legătură foarte strânsă cu duhul cărții, legătură care-i modifica viața, îi modifica traseul 
duhovnicesc. Acelaşi fenomen se întâmplă cu orice autor sau traducător care are dragoste de 
Hristos. Foarte important pentru părintele Serafim Rose a fost să tipărească Sfinții catacombelor 
Rusiei — o carte care a şocat pur şi simplu America. Zicea părintele Serafim că în timp ce la 
întrunirile ecumenice unii ierarhi de la Moscova spuneau că în ţara lor credința ortodoxă este 
liberă şi că în Rusia se stă în închisoare numai din motive politice, Rusia era umplută de sângele 
sfinților mucenici: mireni, diaconi, preoți şi ierarhi mureau în închisori. Ca motto al acestei cărți, 
părintele Serafim a pus nişte cuvinte care ar putea să pară exagerate: „Astăzi în Rusia, mâine în 
America!” Dacă s-ar grăbi cineva să facă afirmații de genul acesta, ar fi etichetat ca fiind plin de 
un duh sectant. Numai că părintele Serafim cunoştea foarte bine profeţiile sfinților şi cuvioşilor 
ruşi, atât cele despre prigoana din Rusia, cât şi cele despre pacea care va urma prigoanei, 
precum şi cele despre revenirea prigoanei. Vorbind despre mucenicii Rusiei, părintele Serafim a 
afirmat clar - şi el a scris nu numai despre mărturisitorii Rusiei, ci şi despre mărturisitorii din 
România, în mod special despre părintele Gheorghe Calciu Dumitreasa - că ortodocşii care vor 
să facă față Ortodoxiei căldicele şi comode a acestei lumi trebuie să iubească mărturisitorii, 
trebuie să îi iubească pe cei care au pătimit pentru Hristos. Cine încearcă să-şi întocmească un 
mod de gândire din care lipsesc mucenicii contemporani, din care lipseşte jertfa din secolul XX, 
se rupe de duhul mărturisitor al Bisericii. 

Părintele Serafim Rose a fost extraordinar de preocupat de venirea lui Antihrist. În 
cercurile teologice, venirea lui Antihrist este un subiect derizoriu sau tabu. Precum ştiţi, s-a 
tradus şi la noi în ţară cartea Preasfinţitului Averchie Tauşev Apocalipsa în învățăturile Sfinților 
Părinți. Despre această venire părintele Serafim spunea că trebuie s-o privim cu foarte mare 
discernământ. Pe de o parte greşesc cei care zic că or să vină vremuri bune, vremuri de pace, 
vremuri de înflorire, în care va avea loc unirea credințelor. Printre aceştia l-aş arăta cu degetul 
pe marele profet al noii ere, Berdiaev, care trecea drept mare avvă pentru foarte multe cercuri 
intelectualiste ortodoxe. Părintele Serafim arăta că Berdiaev a fost un profet al lui Antihrist. Ce 
vrea satana, ce vrea diavolul? Să nu ne dăm seama că vremurile merg din rău în mai rău. Satana 
vrea să credem că or să vină vremuri în care o să fie pace, prietenie, înțelegere. Numai că, în 
opoziție cu înțelepciunea acestui veac mărturisită chiar şi de către unii cărturari ortodocşi, 
părintele Serafim punea profețiile cuvioşilor ruşi. Şi, fac o paranteză, părintele Serafim a reuşit 
să tipărească în întregime profeţiile Sfântului Serafim de Sarov despre sfârşitul lumii, profeții 
care la prima ediţie în rusă au fost cenzurate. De ce? Sinodul hotărâse că trebuie cenzurată mai 
ales profeția următoare: „Episcopii vor deveni atât de lipsiţi de evlavie încât nu vor mai crede în 
învățătura de căpătâi a Bisericii Ortodoxe”. Ca o altă paranteză, s-a făcut un sondaj de opinie 
între episcopii anglicani, câți cred în înviere, şi un număr foarte mare au recunoscut că nu cred. 
Ei au fost oameni cinstiți, oameni serioşi în rătăcirea lor, şi sinceritatea lor i-a determinat pe unii 
anglicani să treacă la Ortodoxie: după cum ştiţi, a avut loc o trecere destul de masivă, o 
convertire care pe părintele Serafim Rose l-a impresionat. 

Cât priveşte celelalte profeţii legate de venirea lui Antihrist, aş dori să nu mă opresc 
asupra lor aici, întrucât ar fi poate prea şocante. În momentul în care o să apară versiunea 
românească a cărții Not of This World, le veţi putea găsi voi înşivă şi veți şti să le apreciați altfel. 
Părintele Serafim spunea: să nu căutăm panicaţi tot felul de semne privitoare la venirea lui 
Antihrist. Cei care scriu cărți şi care afirmă că semnele ne arată că peste 10-15 ani o să vină 
Antihrist, vor fi nevoiți să schimbe aceste cărți peste 10, 15, 20 de ani. Părintele Serafim spunea 
altceva: să observăm un duh al lui Antihrist, un duh al apostaziei care se întinde cu paşi mari. 
Printre semne: îndepărtarea anumitor clerici de învăţătura ortodoxă şi prigonirea ierarhilor şi 
clericilor care mărturisesc Ortodoxia. Un exemplu izbitor este prigonirea Sfântului loan 
Maximovici şi a episcopului Sava de Edmonton, cel care s-a ocupat de canonizarea Sfântului 
Ioan. 

Părintele Serafim spunea că cei care vor să fie cu adevărat ai lui Hristos nu trebuie să se 
lase prinşi nici de duhul sectar: „vine Antihrist în 10-15 ani, se termină totul, disperare, panică 
de duhul modernist al celor care zic că trebuie să stăm liniştiți. 

Părintele Serafim Rose a compus şi slujbe. FEl a scris slujba Sfântului Paisie Velicicovski, 
Acatistul Sfântului Ioan Maximovici, şi împreună cu părintele Gherman a scris slujba Sfântului 
Gherman de Alaska, precum şi alte slujbe. Părintele Serafim avea ceva ce nouă ne lipseşte: 
râvna pentru canonizarea sfinților contemporani. Părintele Serafim Rose înțelegea că este 
anormal să canonizăm numai sfinți care au trăit până în secolul XIX sau până la începutul 
secolului XX. Sfințenia există în Biserică. El a luptat pentru canonizarea Sfântului loan 
Maximovici, chiar dacă a avut foarte mult de suferit pentru aceasta. 

Aş nuanţa puțin acum modul în care părintele Serafim Rose vorbea despre ortodoxia inimii, 
care se opune ortodoxiei minții. Şi aş da un exemplu: la un moment dat filosoful Berdiaev, 
considerat de mulți ortodox, se dusese să-l umilească prin cunoaşterea sa intelectuală pe 
starețul Gherman de la Schitul Zosima. Am aflat despre această întâlnire după ce citisem de 
câteva ori critica pe care părintele Serafim Rose a făcut-o învățăturii lui Berdiaev - unul dintre 
înainte-mergătorii lui Antihrist. Într-un fel îmi lipsea un anumit corespondent al acestor 
acuzații în viața de zi cu zi a lui Berdiaev. Mă gândeam că poate el o fi încercat totuşi să trăiască 
ortodox, chiar dacă nu gândea ortodox; încercam să-i găsesc circumstanțe atenuante, fără să-mi 
dau seama că, de fapt, nu am ce să găsesc: trăieşti cum gândeşti şi gândeşti cum trăieşti. Într-o 

carte a lui Pavel Florenski, carte apărută recent în traducerea românească, se povesteşte cum 
Berdiaev îi luase pe Florenski, pe Serghei Bulgakov şi pe alți intelectuali ortodocşi să îl umilească 
pe marele stareț de la Schitul Zosima. Şi în timp ce Berdiaev încerca să îngenuncheze un 
asemenea avvă isihast, pe Florenski l-a bufnit plânsul. El nu-şi imagina că un teolog; ca Berdiaev 
poate să meargă până acolo încât să încerce să îngenuncheze un sfânt. 

Or, dacă Berdiaev l-a putut defăima pe acest stareț Gherman, pe motiv că nu era bine 
pregătit intelectual, cu părintele Serafim nu i-ar fi mers. Părintele Serafim Rose dădea clasă, fiind 
un adevărat geniu. N-am vrut să insist foarte mult asupra remarcabilei uşurințe cu care asimila 
cunoştinţe, asupra faptului că era cu adevărat ieşit din comun. A învățat atât de bine limba 
chineză încât o tânără din comunitatea chinezească din San Francisco se simțea stânjenită de 
chineza pe care o ştia părintele Serafim. El nu numai că a tradus Tao Te King-ul în limba 
engleză, făcând o traducere mai bună decât a celorlalți orientalişti, mulți dintre ei chiar chinezi, 
ci a tradus punând în valoare sensuri pe care chinezii înşişi le pierduseră din vedere. Părintele 
Serafim Rose avea unele rezerve față de teologia academică nu pentru că nu ar fi putut să se 
ridice la înălțimea ei, el însuşi fiind o minte foarte ascuţită, ci pentru că era conştient de 
îndepărtarea unui segment destul de întins al teologiei academice de duhul Sfinților Părinți. 
Părintele Serafim este numit de către cei care-l cinstesc „părintele Serafim Noul Filosof”, sau 
Filosoful de la Platina, aşa cum Sfântul Iustin este numit de Biserică Iustin Martirul şi Filosoful nu 
pentru că n-ar fi fost un teolog. Precum ştiţi, la Sfinții Părinţi teologia era una cu filosofia, iar 
părintele Serafim dobândise o cunoaştere sporită a adevăratei teologii. 

Închei aici cuvântul meu spunându-vă că, aşa cum pentru părintele Serafim Rose existența 
Sfântului loan Maximovici - care a fost făcător de minuni încă din timpul vieţii - a fost o dovadă 
că Dumnezeu este viu în Biserică, tot astfel pentru toți creştinii ortodocşi prezența părintelui 
Serafim Rose ar trebui să fie o dovadă vie că Dumnezeu ne iubeşte. Chiar dacă a ales să trăiască 
pe un vârf de munte, părintele Serafim are să ne spună foarte multe. Ne ajută să nu fim precum 
cei care atacă modernismul dar cad în capcana supercorectitudinii şi ÎI pierd pe Hristos din 
inimile lor, rămânând cu El numai pe buze, rămânând cu nişte teorii şi trăind o Ortodoxie 
moartă. 

Să ne ajute bunul Dumnezeu „pe cei care vrem să cunoaştem teologie adevărată, să 
mergem pe calea nevoințelor, să trăim Ortodoxia inimii pe care a propovăduit-o părintele 
Serafim. Amin! 

In apărarea Cuviosului părinte Serafim 
Ioan Vlăducă 


O să vă spun câteva cuvinte despre Lazăr Puhalo, acest părinte care a scris împotriva 
părintelui Serafim Rose. Este un părinte care a fost caterisit şi, după aceea, a trecut în altă zonă a 
Bisericii, să zicem, unde a fost hirotonit ca episcop. Cartea se numeşte Căile Ortodoxiei 
contemporane, şi atenţia asupra acestei cărți mi-a atras-o părintele ieromonah Evloghie de la 
Mănăstirea Nera. Eu nu ştiam de existența ei, dar părintele a observat-o înaintea mea, a citit-o şi 
mi-a trimis un scurt cuvânt despre această carte, ca semnal de alarmă. Şi pentru a înțelege ce 
legătură avea Înalt Prea Sfinţitul Lazăr Puhalo cu părintele Serafim Rose, va trebui în câteva 
cuvinte să prezint un foarte, foarte scurt istoric. 

Alexandru Kalomiros, un medic grec care s-a exprimat împotriva ecumenismului, la un 


“ Din economie de timp, textul părintelui Evloghie privitor la Epistola despre părintele Serafim Rose inclusă în volumul Căile 
ortodoxiei contemporane nu a mai fost citit la conferință. Anexăm aici un fragment din textul - semnal la care face referire 
Ioan Vlăducă: Stânjenelii îi este dat să se preschimbe în amară dezamăgire la vederea uşurătăţii cu care, de-a lungul celor 
patru pagini ale epistolei, sunt azvârlite cu veninos nesaț asupra părintelui Serafim Rose toate învinuirile pe care şi le-ar 
putea închipui o minte omenească, fie ea şi una bolnavă. Zugrăvit de către arhiepiscopul Puhalo, părintele Serafim se arată a 
fi un homosexual maniaco-depresiv, îmbibat de idei snostico-teosofice, care prin strădaniile unor cercuri oculte a izbutit să-şi 
făurească o mincinoasă aură de sfânt şi să înşele lumea cu ereziile sale tao-hinduso-neoplatonice. 

Mai mult decât însăşi gravitatea extremă a fiecăreia dintre aceste acuze, ar putea stupefia lipsa desăvârşită a 
argumentelor care să le susțină temeinicia. Autorul găseşte de cuviință doar să amintească despre anumite „controverse ” pe 
care le-ar fi purtat — în scris — cu părintele Serafim, promițând fugar că va furniza în viitor oarece „materiale” pe această 
temă. Ca şi având o legătură cu incriminările de mai sus, se face caz de caterisirea părintelui Gherman (pe numele său de 
mirean - Gleb Podmoşenski) şi de existența unui fiu duhovnicesc al părintelui Serafim care, în urma unor dereglări psihice, ar 
fi ajuns până la a se castra. Nu cunoaştem în ce măsură a fost dovedită cu adevărat homosexualitatea părintelui Gherman, 
după cum ne scapă şi mecanismele psihologice care l-au determinat pe David Scott să se castreze. Şi, oricum ar sta lucrurile, 
ele nu pot sugera absolut nimic despre părintele Serafim. Este oare de trebuinţă să i se amintească ierarhului Puhalo că Însuşi 
Mântuitorul a avut un ucenic cleptoman şi sinucigaş? Ne-ar fi plăcut să credem că nu. Tot aşa precum nu ne grăbim nici noi 
neapărat să dăm o anumită însemnătate faptului că arhiepiscopul Puhalo îşi datorează caterisirii situația canonică de astăzi 
şi că îşi poate număra, la rându-i, în tagma ucenicilor un homosexual dovedit ca atare. Pe de altă parte, suntem cu toții datori 
să ne aducem aminte de ticăloşia excelent instrumentată juridic şi mediatic prin care, în urmă cu câţiva ani, vârfurile 
masoneriei politice şi ecleziastice cipriote urmăreau caterisirea şi condamnarea penală — sub acuzația de homosexualitate — a 
mitropolitului aghiorit Athanasie al Limassolului, reînsuflețitorul Ortodoxiei în insulă şi totodată unul dintre cei mai iubiţi 
arhierei ai lumii eline. Doar săvârşirea unei netăgăduite minuni dumnezeieşti, în chiar timpul şedinţei procesului ce se 
declanşase, a mai putut vădi nevinovăția ierarhului vatopedin. 

Cât priveşte învinuirile „dogmatice ” aduse Părintelui Serafim Rose, ne vedem puşi deocamdată în situaţia delicată de a 
nu le putea nici măcar lua în seamă întrucât, în absenţa „materialelor” făsăduite, ele rămân nişte vorbe goale, lipsite de orice 
întemeiere. De altminteri, rezervele față de autorul „Epistolei” apar cu atât mai îndreptăţite cu cât întâia piatră de poticnire a 
cărții sale este tocmai limpezimea dosmatică. Lasă loc unor îngrijorătoare semne de întrebare felul în care arhiepiscopul 
întemeiază scripturistic distincţiile între termenii „iad” şi „hades”, respectiv „rai” şi „paradis”. Încercarea sa de a da 
cuvintelor Mântuitorului către tâlharul de pe cruce sensul: „Astăzi îți spun aceste vorbe, că vei fi alături de mine în Paradis 
(nu în Rai!)” ruşinează până şi cele mai îndrăznețe tâlcuiri sectare. De asemenea, susțineri precum aceea că „Învățătura 
potrivit căreia sufletul ... poate să părăsească trupul, să aibă experiențe, să primească viziuni, revelații, să rătăcească din loc 
în loc, să fie alungat sau «cercetat şi judecat» fără trupul său este, esențialmente, elenism păgân” aruncă însemnate îndoieli 
asupra chipului în care autorul îşi însuşeşte învățătura ortodoxă despre înţelesul şi urmările judecății particulare a sufletelor. 
Departe de a ne propune recenzarea cărţii inchizitorului părintelui Serafim Rose, ne socotim datori să semnalăm asemenea 
afirmaţii vrednice de atenţia oricărui teolog cu mintea întreagă... 

(Cât priveşte acuzaţia potrivit căreia părintele Serafim a fost eretic pentru că a susținut învățătura despre existența 
vămilor văzduhului, ar trebui precizat faptul că această învățătură nu îşi trage seva din moştenirea asiatică despre care 
episcopul Lev (Lazăr) Puhalo afirmă că părintele Serafim nu s-ar fi lepădat, ci se regăseşte în învățăturile multor sfinți 
ortodocşi (Sfântul Ignatie Briancianinov, Sfântul loan Maximovici, etc.). Cine îl consideră eretic pe părintele Serafim din 
pricina învățăturii despre vămi, ar trebui să îi judece cu aceeaşi măsură pe sfinţii din a căror învățătură părintele Serafim s-a 
hrănit. Şi cine are îndrăzneala de a face o astfel de afirmaţie — negând sfințenia acestor mărturisitori ai Bisericii — are o credinţă 
îndoielnică. (Oare cine ar avea îndrăzneala să îl acuze de erezie pe părintele Nicodim Măndiţă, autor al cunoscutei lucrări 
Vămile văzduhului? Cei care l-au acuzat pe părintele Serafim ar face aceasta, fără mustrări de conştiinţă — [n.red.]) 

moment dat a intrat în mişcarea evoluționismului teist. S-a ferit de o erezie şi a căzut într-o altă 
erezie. Evoluţionismul teist este erezia care afirmă că Dumnezeu a creat doar nişte bacterii, nişte 
vietăți unicelulare, şi apoi le-a ajutat să evolueze până la maimuţă şi om. În cartea sa, Kalomiros 
spune că în ziua a cincea, identificată de el cu o eră geologică, peştii, la porunca lui Dumnezeu, 
ar fi ieşit din apă pe uscat şi s-ar fi târât pe uscat. Ar fi mers pe aripioarele lor şi în cozile lor şi s- 
ar fi transformat în reptile amfibii, susține Kalomiros. Bineînțeles că părintele Serafim Rose, bun 
cunoscător al învățăturilor Sfinților Părinți, a reacționat împotriva acestei erezii şi, în urma 
acestei reacții ortodoxe, a apărut această carte: Ieromonahul Serafim Rose - Cartea Facerii, Crearea 
lumii şi omul începuturilor, editată în traducere românească la Editura Sophia şi care se găseşte 
încă pe piață, unde arată că este imposibil să împăcăm învățătura ortodoxă cu evoluționismul. 
Un foarte bun prieten al lui Kalomiros, acest Puhalo, şi-a luat răspunderea de a continua pe 
această linie disputa cu părintele Serafim. De aceea a scris această carte în care îl defăimează pe 
părintele Serafim Rose. Nu îndrăznesc să vă citesc exact cuvintele, nici nu vă recomand să le 
citiți, sunt smintitoare. Pentru mine nu sunt prea murdăritoare, căci unde este multă murdărie, 
nu se simte. Dar unde este mediu mai curat, se simte, şi este posibil să rămână nişte imagini 
urâte pentru mulți ani. De aceea prefer să nu vă citesc din cartea lui Lazăr Puhalo. Un singur 
lucru aş vrea să vă citez, însă, scris de părintele Serafim Rose: care este concluzia sfinției sale 
despre evoluționism şi despre evoluționismul teist. „Evoluţionismul este strâns legat de 
întreaga mentalitate afectată a putredului «creştinism» al Apusului. Ea este vehiculul noii 
spiritualități şi a noului creştinism, în care diavolul se străduieşte acum să scufunde pe ultimii 
creştini adevăraţi. Ea oferă o explicaţie alternativă a Creaţiei, față de cea a Sfinților Părinți. Sub 
influenţa ei, creştinul ortodox ajunge să citească Sfintele Scripturi fără să le înțeleagă, ajustând 
textul spre a se potrivi preconceputei sale filosofii a naturii. Acceptarea ei nu poate duce decât 
la acceptarea unei explicaţii alternative şi pentru alte părți ale descoperirii dumnezeieşti, la 
ajustarea automată a celorlalte texte scripturistice şi patristice, spre a se potrivi cu 
«înțelepciunea» modernă”. 

O chemare la Ortodoxie 


Ştefan Francisc Voronca (traducător) 


În calitate de traducător şi convertit (că tot a venit vorba de convertiți) de la catolicism (că 
tot se vorbea de confesiuni), vreau să spun doar câteva cuvinte despre părintele Serafim şi 
despre învățătura sa, ceva ce m-a mişcat. Sigur, întreaga sa operă este mişcătoare, dar, oare cât 
ne rămâne în inimă din ea? lată câte ceva din ce m-a impresionat pe mine. Ea este destul de 
simplă şi foarte bine prezentată de el însuşi. De fapt, nu este o simplă învăţătură, ci chiar 
propriul său suflet, transpus în cuvinte, propria lui raportare la Dumnezeu, aşa cum chiar el 
spune aici [în Ne vorbeşte părintele Serafim Rose — Scrisori - n.n.] despre cuvintele sale: „mai mulți 
mi-au spus că cuvintele mele le-au mers direct la inimă. Că trebuie să se adâncească mai mult în 
credință, fără să se împiedice de elementele exterioare”. Problema „elementelor exterioare” 
apare de mai multe ori în scrisori, apare şi în celelalte cărți dar sub o altă formă şi cu alți 
termeni. 

Părintele Serafim are un cuvânt care pe mine personal m-a răscolit, aşa-zicând, mi-a întors 
ființa pe dos, la fel cum spuneau unii dintre iudei despre Sfinții Apostoli (în Faptele Apostolilor) 
că au întors lumea pe dos. Acest lucru cred că a urmărit şi părintele Serafim: lumea este întoarsă 
pe dos, ea trebuie întoarsă şi aşezată într-o poziție normală sau, aşa cum ziceau opozanții 
Sfinților Apostoli, respectiv ai părintelui Serafim, că asta ar însemna întoarcerea ei pe dos. 

Pe mine, cel care m-a întors prima dată pe dos a fost părintele Cleopa. M-a luat, aşa- 
zicând, de mijloc şi m-a aruncat în staulul Ortodoxiei, pentru că a fost un cuvânt „care a mers la 
inimă”, a fost un cuvânt care a venit direct de la Dumnezeu. Prin el - prin părintele Cleopa - sau 
prin părintele Serafim, L-am simţit pe Dumnezeu mai aproape. L-am simţit pe Dumnezeu 
vorbind direct omului. Chiar înainte să fiu ortodox, cunoşteam destule lucruri despre 
Ortodoxie, ştiam cât de depărtaţi erau catolicii de dreapta credinţă, citind teologii ruşi, citindu-l 
pe părintele Stăniloae ş.a.m.d., cunoscând elementele exterioare, cunoscând adevărul (mai puțin 
cel trăit — Adevărul - Persoană) şi crezând în el, dar, cu toate acestea, nu treceam la Ortodoxie. 
Sigur, cărțile pe care le citeam aveau ceva din Duhul Cel Sfânt al acelor teologi sau părinți, dar 
parcă nu mi se adresau personal (deşi erau scrise pentru toți). Pur şi simplu nu vedeam 
persoana scriitorului, cu toată expresia sa de trăitor al Ortodoxiei. Mă întrebam de ce, de ce nu 
trec până la urmă la Ortodoxie. De ce? Pentru că vedeam mai mult o Ortodoxie a minții (fie ea 
în Tradiţie patristică sau biblică), care nu cutremura ființa din temelii, întorcând-o spre Hristos. 
În biserica catolică rosteam Crezul fără Filioque, osândeam erorile catolice (au oare vreun 
număr?), începeam să fiu, oarecum, un ortodox în catolicism. Era problema elementelor 
exterioare. Mi se spunea că Ortodoxia e aşa şi pe dincolo, or n-am văzut pe cineva, pe cineva cu 
cuvinte mergătoare la inimă, cuvinte ce răstoarnă suflete, aşa cum era răvăşit cu totul sufletul 
iudeilor care Îl ascultau pe Hristos. Citisem puțin din părintele Cleopa, dar nu m-a convins prea 
mult. Văzusem o casetă video cu el, văzusem una şi cu părintele Stăniloae, cuvintele mi-au 
mers la inimă şi au zdrobit acel zid care o împrejmuia. 

Problema convertirii nu trebuie pusă foarte mult confesional, trasând nişte granițe între 
confesiuni, că noi suntem ortodocşi şi ceilalți sunt catolici sau heterodocşi ş.a.m.d. Problema stă 
în raportarea la Dumnezeu. Nu suntem noi responsabili că suntem ortodocşi, sau cei care sunt 
catolici sunt responsabili şi vinovați sau nevinovați că sunt catolici. Pur şi simplu, aşa am ajuns, 
aşa a vrut Dumnezeu, deşi nu poate fi vorba, bineînţeles, de o alegere arbitrară. Dintr-un 
paradox, cum s-ar spune. Răbdarea lui Dumnezeu, Providența lui Dumnezeu. Părintele Serafim 
a ajuns la Ortodoxie printr-un paradox providenţial, sau „existenţial”. Aş putea spune, din 

scrisorile lui, [că a ajuns] mişcat foarte mult de cuvântul Sfântului Episcop loan Maximovici. 
Numele lui se regăseşte adesea în Scrisori; Părintele Serafim vorbeşte despre el, vorbeşte despre 
rugăciunea pe care o îndrepta către el şi spunea că încearcă să meargă pe aceeaşi linie. Totuşi nu 
era singura personalitate pe care o urma, mai erau şi alți episcopi, numele lor fiind pomenite de 
asemeni în Scrisori. 

A doua chestiune pe care aş vrea să o ating este problema unei mentalități pe care el 
încerca să o trăiască, o mentalitate, spune el, de catacombă. Această afirmație m-a impresionat 
foarte mult şi, după cum ştiţi, el s-a adâncit sau a „coborât” în pădurile Californiei, în 
catacombele Californiei dacă vreţi, unde a încercat să se întoarcă, oarecum, la cugetul Părinților, la 
acel cuget rupt de lume dar făcut una cu lumea, una cu adevărata fire a lumii. Dacă noi suntem 
în lume, să nu credem neapărat că o şi cunoaştem. Adesea relațiile dintre noi sunt exterioare, 
deşi trăim împreună, paradoxal, ne „ascundem” unii de alții, vorbim mai mult de obiectele care 
ne înconjoară, iar creştinii de astăzi — printre care cred că mă număr — numiţi de Cuviosul Paisie 
Aghioritul „fierturi” — discută despre unele rânduieli bisericeşti şi „aspecte” bisericeşti, care 
merită, chipurile, mare atenţie. În acest sens, apropos de această mentalitate, el vorbea — cred că 
pe sute de pagini — despre atitudinea creştinilor față de lume. Acest lucru m-a răscolit foarte 
mult. Pur şi simplu, recitind traducerea pe care am făcut-o, m-a cuprins o deznădejde profundă. 
Mă întrebam: Oare ce fel de credincios mai sunt? Oare mai sunt creştin? Oare ce pot face mai departe? 
Vorbea, de exemplu, despre lipsa de vlagă a ortodoxiei, despre creştinii ortodocşi, care au ajuns 
la o comoditate foarte mare etc. Aici ne ducem cu gândul, bineînţeles, la Cuviosul Paisie 
Aghioritul, şi cei care l-au citit pot face foarte multe paralele între cei doi autori. Acest lucru m-a 
răscolit foarte mult şi am ajuns la concluzia că cuvintele lui nu sunt nişte simple analize sau 
păreri împodobite cu exemple sau citate patristice, sunt nişte cuvinte pe care tânărul sau adultul 
frământat, omul dezorientat, căruia Îi este frică de Dumnezeu, care-L caută pe Dumnezeu cu 
„disperare”, le primeşte cu toată inima. Ele emană o putere care poate sparge inimi împietrite, 
au caracterul unor cuvinte care pătrund şi zdrobesc inima. Şi mi-am zis: după atâtea lecturi, 
după lectura părintelui Stăniloae sau a părintelui Cleopa, Paisie Aghioritul ş.a.m.d., până când 
voi continua să citesc, să mi se frângă inima şi, după aceea, să se împrejmuiască la loc cu zidul 
cel vechi, cu omul cel vechi. Oare câți Părinţi buni ne va mai da Dumnezeu în aceste vremuri de 
pe urmă? Poate că tot mai puțini, deoarece tot mai puțini sunt şi aceia care îi ascultă. Şi m-am 
gândit şi la afirmaţia Mântuitorului: Du-te şi nu mai păcătui, ca să nu-ți fie ție mai rău! Aceasta este 
o afirmație foarte gravă şi care ne responsabilizează foarte mult. Dacă pe aceşti părinți sfinți, 
poate ultimii din secolul XX, nu-i vom asculta, nu vom asculta cuvintele lor cu putere, cuvintele 
lor foarte aproape de noi, foarte aproape de problemele noastre, ce vom face mai departe? Vom 
rămâne doar cu nişte lecturi? El vorbea într-un studiu - Cum să-i citim pe Sfinții Părinți - pe care, 
cu ajutorul lui Dumnezeu, am reuşit să-l traduc - despre lecturile patristice, fiind împotriva 
lecturii dezordonate a Părinților, care nu duce altundeva decât la rătăcire. El se referea şi la acei 
editori de texte patristice şi la absurdităţile pe care aceştia le debitează. Din nefericire, şi în 
spațiul românesc există acest tip de editori, care, în vremurile de pe urmă aflați, departe de a 
încerca să propovăduiască pe Hristos prin ceea ce publică, editează simple texte - adesea fără 
nici o binecuvântare — întru promovarea unei ortodoxii a minții, bazată pe „acurateţea filologică” 
a textelor şi mai puţin pe Duhul pe care acestea Îl conţin. 

Cineva spunea că, dacă vom citi cutare părinte (dându-l ca exemplu la întâmplare pe 
Sfântul Simeon Noul Teolog), ne putem realmente îndrăci, batjocorind cuvântul Domnului, 
cum scrie Sfântul Maxim Mărturisitorul despre astfel de cititori, şi făcând o teologie a 
demonilor. 

Poate că cea mai mare luptă a părintelui Serafim a fost împotriva unei astfel de teologii. 
Studiul amintit şi Scrisorile ne dau nenumărate exemple. Prin urmare, atât el cât şi ceilalți părinți 
sfinți pe care ni i-a dat Dumnezeu în aceste vremuri de pe urmă nu trebuie să rămână o lectură 
oarecare, ci trebuie urmați degrabă. Dacă nu îi urmăm, fie ne vom trezi ortodocşi „autentici” 

trăind o îndoielnică ortodoxie a minții - după cum spunea părintele Serafim - fie, după cuvântul 
Mântuitorului, ne va fi nouă mai rău... 

O expresie care m-a izbit şi care ni se pare foarte simpatică. Spune părintele Serafim Rose 
la un moment dat: „Noi trăim într-un paradis al nebunilor”. Un paradis al nebunilor, de ce? 
Pentru că — este foarte evanghelică expresia — pentru că nu ne deosebim prea mult de nebunul 
din Evanghelie căruia i se spune: Nebune, în noaptea aceasta voi cere de la tine sufletul tău şi cele ce- 
ai agonisit ale cui vor fi? Ni se propune şi avem, deci, această nebunie. În Psalmi se spune: Zis-a cel 
nebun în inima lui: „Nu este Dumnezeu”. În pilda celor zece fecioare, la fel, cinci dintre ele erau 
nebune. 

E foarte dură această expresie, dar trăim într-un paradis al nebunilor. Pentru că, dacă 
cineva ne-ar propune să ne despuiem de ceea ce avem, adică de titluri, de un statut oarecare, 
social, de avere, nu ştiu ce-am putea să fim. Nu ştiu ce suntem. Să cugetăm la această opțiune pe 
care o au cei care se convertesc, cum este cazul părintelui Rafail sau al părintelui Serafim Rose, 
să cugetăm la această retragere într-o pustie care nicidecum nu pustieşte, ci este o pustie care 
adună acel nisip al timpului care pustieşte într-o clepsidră care curge spre veşnicie. 


Pr. dr. lector Gheorghe Holbea 

